text:
نذیر آزادن چھیہ رسول میرس پیٹھ بہترین کتاب لیچھمژ۔ کتابہِ منز چھہ تواریخ تہ ادبی رشتہ کنۍ یہ ہاونہ آمت زِ رسول میر اوس کاشرس منز تمی شعریاتک ترجمان یۅس تمہ وقتہ فارسی تہ اردوس منز رایج ٲس۔ یہ چھیہ اہم کتھ۔ دویم اہم کتھ یۅس اتھ کتابہِ منز چھیہ، سۅ چھیہ رسول میر نین واریاہن شعرن ہنز تفہیم فارسی اردو شعریات کہ تصورہ مطابق۔ شعرن متعلق چھہ واریاہ تم نکتہ واضح کرنہ آمتۍ یمن کن نہ عام طور ظۅن گژھان اوس۔
وژنک اکھ بند یتھ متعلق نذیر آزادن غلام محمد شاد روٹمت چھہ، چھہ یتھہ پاٹھۍ:
وچھتون لیوکھ کمۍ اوستاد
ابرو دونوں چشماں دو صاد
لوح جبیں بینی قلم
کن تھاو رۅخ ہاو اے صنم
غلام محمد شاد چھہ امیک گۅڈنیک تہ دویم مصرعہ یتھہ پاٹھۍ دوان
وچھتون سہ کمۍ کور اوستاد
ابرو دو گوں چشماں دو صاد
دوگوں لفظس چھہ شاد معنی دوان : زہ کمٲنۍ
آزاد چھہ لیکھان:”اسۍ کرو فرض ِ کٲنسہِ لسم جو قسمکۍ لغت نگارن آسہِ امیک معنی کمان درج کورمت تو پتہ تہِ چھیہ نہ رسول میرنس شعرس سیتۍ اتھ کانہہ مناسبت۔ دراصل مناسبتس سیتۍ لۅے ُخۅے نہ آسنہ کنۍ چھہ شاد صٲبن ابرو کمان ترکیب نظرِ تل تھٲوتھ گۅڈہ معنی ژھونڈمت تہ پتہ لفظ تھرمت۔”
حقیقت چھیہ یہ زِ غلام محمد شاد چھہ نہ لفظ تھران بلکہ اتھ دوگون لفظس چھہ معنی تھران، خبر تم کتہِ چھہ اونمت یہ دوگون لفظ، شاید کنہِ قلمی نسخہ پیٹھہ۔ نذیر آزاد چھہ یہ مصرعہ یتھہ پاٹھۍ دوان یُس صحیح چھہ
ابرو دو نون چشمان دو صاد
نذیر آزادس ٲس نہ مثال میسر۔ ابرووس چھیہ فارسی روایتس منز نونس سیتۍ تشبیہہ دنہ آمژ۔ یہ چھہ نہ رسول میر سند پنن اختراع۔ شاید آسہِ ہے رسول میرس مولانا سنزِ مثنوی ہند یہ شعر مدنظر:
نون ابرو صاد چشم و جیم گوش
بر نوشتی فتنہء صد عقل و ہوش
اردوس منز تہِ چھہِ یم یتھے پاٹھۍ ورتاونہ آمتۍ۔ مثلا سراج اورنگ آبادی سند یہ شعر
ہیں صاد اس کی آنکھیں اور قد الف کے مانند
ابرو ہے نون نادر گیسو ہے لام گویا
مولانا چھہ یہ شعر اکس مناجاتس منز پیش کران، یمہ تعلقہ رسول میر سندِ بندکہ گۅڈنکہِ مصرعک تہِ جواز پیدہ گژھان چھہ۔ رسول میر چھہ اتھ وژنس منز معشوق سندۍ تعریف کران تہ اتھ بندس منز معشوق سند ۍ کنۍ خدایس تعریف تہ خدایہ سندۍ کنۍ معشوقس تعریف۔ امہ چی ریفرنس چھہ اوستاد لفظ، مگر ٹینگ سندس متنس منز چھہ گۅڈنیک مصرعہ عجیب گرامر پیش کران، شاد سند دیتمت مصرعہ چھہ شاید زیادہ موزون۔
ٹینگ چھہ یہ مصرعہ پننس کلیاتس منز دۅن جاین دوان۔ پننس تبصرس منز تہ متنس منز۔ مگر دۅشونی جاین چھہ "دو نون” بدلہ "دونوں” دوان یُس زن غلط۔ چھہ۔ دراصل چھہ ٹینگ مچھہِ پیٹھ مچھ ماران۔ تمۍ یتھ نسخس پیٹھ یہ وچھہ تتہِ تہِ چھہ یہ "دونوں” دتھ، "دو” پتہ لفظہ ژھینچ جاے تراونہ ورٲے "نوں” یمیک مطلب "دۅشوے” چھہ۔ نذیر آزاد چھہ بلۍ ونان زِ ٹینگ سندس متنس منز چھہ مناسبتک خیال نظرِ گژھان۔ اگر ٹینگن یہ صحیح لیوکھمت آسہِ ہے (نونس چھہِ نہ فارسی یا اردو یا کاشرس منز "نوں” ونان، بییہ چھیہ دو تہ نون لفظن درمیان لفظہ جاے ضروری)، شاد کیازِ لگہِ ہے "دونوں” لفظک بیہ محل تہ بیہ مطلب ورتاو وچھتھ اتہِ نس کانہہ مطلب وول لفظ ژھانڈنہِ۔ افسوس چھہ زِ تس آو نہ صحیح تہ برونہہ کنیک لفظ ٲستھ تہِ "نون” اتھہِ۔
امہ اکہِ بندہ علاوہ چھیہ نہ ٹینگ تہ شاد سندس متنس منز کانہہ فرق۔ البتہ چھہ اکھ مصرعہ ٹینگ غلط دوان
موسیقار زن ونہِ زار
شاد سند مصرعہ چھہ صحیح باسان۔
سازندر زن وایہِ تار
رسول میرن چھہِ کینژن شعرن منز معشوق سندِ ظاہری حسنہ کین تعریفن منز فارسی شعری روایت چہ دیکھا دیکھی منز حروف تہجی ورتاوۍ متی یتھہ پاٹھۍ اسۍ پیٹھمس بندس منز وچھان چھہِ۔ نذیر آزاد چھہ ٹینگس تھر کھٲلتھ ونان "میرن (کور) پزۍ پاٹھۍ بقول محمد یوسف ٹینگ یہ (عربی/فارسی/اردو) رسم خط مستحکم تہ قلعہ بند۔”
ٹینگس چھیہ یتھنے چیزن ہنز تلاش آسان۔ سہ چھہ امہ قسمہ کیو بیانو سیتۍ پننہِ تنقیدچ آرایش کران۔ ونان چھہ "شعر کہ تخلیقی استعمالہ سیتۍ (بنوو رسول میرن) عربی، فارسی رسم الخط تہ خاص کر تمیک نستعلیق طرز کاشرِ زبانۍ ہنز تہذیبی وراثت۔” ٹینگس چھہ یتھنے غیر ادبی معیارن مدنظر شاعرن تھر کھالنس مزہ یوان۔
سوال چھہ یہ زِ کیا رسول میرس برونہہ اوس نا حروف تہجی کٲنسہِ شعرن منز ورتوومت؟
محمود گامی تس برونہہ ونان:
الف قد میون سپد دال
رسول میرس برونہہ ینہ وول سۅچھ کرال چھہ حروف تہجی ین پیٹھ اکھ پورہ وژن ونان، یمیک اکھ بند مثالہ پاٹھۍ پیش چھہ:
خ خودی نشہِ یُس نہ پیوے
د دنیا گوس نالۍ
ذ ذلتس منز سہ پیووے
بوز عربی روویے
رسول میر اوس اکہِ شعری روایتچ تقلید کران یتھ منز حروف تہجی سیتۍ معشوق سندس حسنس تعریف کرنہ ٲسۍ یوان، نستعلیق کتہِ آو اتھ منز؟ میم دہان ما چھہ نستعلیق میم، بلکہ چھہ یہ نسخ میم یعنی عربی زبانۍ ہند میم ییتہ پیٹھہ یہ حروف تہجی ورتاونچ روایت فارسی یس منز آمژ چھہ۔ رسول میر سنزِ شاعری منز یۅس شوخی یا خوش مزاجی (playfulness) چھیہ تمہ کنۍ آو یہ استعمال تس زیادہ بکار۔ رسول میرس برونہہ چھہ حروف تہجی یک ذکر شیخ العالم کران:
کل علم چھے الف لام میم شین
تیلہِ کونہ دمو اسۍ کاشرِ زبانۍ منز عربی فارسی خط مستحکم کرنک اعزاز شیخ العالمس؟
حروف تہجی فارسی شعرچہ روایژ ہندس تقلیدس منز ورتاونس تہ کاشرِ زبانۍ منز یہ نستعلیق خط مستحکم کرنس کس تعلق چھہ؟ سہ کمۍ تہ کر کور کاشرِ کہ خاطرہ کانہہ تہِ رسم خط مستحکم؟ یہ رسم خط اوس کشیرِ منز فارسی یس ستیۍ آمت تہ فارسی لیکھنہ خاطرے اوس ورتاونہ یوان، کاشرۍ قلمی نسخہ تہِ اگر اتھ منز لیکھنہ آے تم آیہ نہ رسول میر سندیو یمو شعرو کنۍ لیکھنہ۔ فارسی کنۍ اوس یہ خط رسول میرس برونہہ کشیر ہندس تہذیبی وراثتس منز شامل سپدمت۔


c: text/html

text:
میہ ہوۍ چھہِ واریاہ یمو سلہِ پیٹھے شعر وننۍ شروع کرۍ مگر کتابا وتابا چھٲوکھ نہ کینہہ۔ باقین ہند چھیم نہ پتاہ البتہ میانہِ امہ صورت حالکۍ چھہِ تریہ وجہ۔
ساروے کھوتہ بوٚڈ تہ عجیب وجہ اوس یہ زِ بہ اوسس اکس ناودار شاعر سند نیچو تہ ادبس منز پننہ ذاتی، خودمختار تہ سنجیدہ دلچسپی باوجود ٲس ادبی حلقن منز میانۍ زان تہ آوبھگت صرف تہ صرف مالۍ سندی حوالہ۔ اتھ صورت حالس منز پنن پان پروجیکٹ کرُن اوس میہ عجیبے باسان۔ امہ کنۍ روز میانۍ ادبی کارکردگی ذاتی سطحس پیٹھ تہ مخصوص دوستن ہندس دایرس تام لۅکٹس پیمانس پیٹھ محدود۔
دویم وجہ چھہ پننین لیکھنہ چین کوششن متعلق میون پنن غیر مطمین تہ غیر تشفی بخش رویہ۔ پننس کنہِ چیزس سیتۍ روز نہ میانۍ دلچسپی قایم تکیازِ یُس تہِ چیز لیوکھ، اکھ زہ پچھ گژھتھ کھوٚت نہ پانسے ٹارِ۔ یُس تنقیدی شعور شاعری پرنہ بدلہ ارود تہ انگریزی تنقید پرۍ پرۍ میہ پانس اندر ژیول، سہ رود ہمیشہ میانین تخلیقی صلاحیتن ٹھۅلہِ۔ بلاے اتھ زیادہ پرنس۔ پننین چیزن سیتۍ امہِ میانہِ جلدے راون واجنہِ دلچسپی کنۍ ہیوکس نہ بہ کانہہ چیز رژھرٲوتھ۔
تریم وجہ چھہ یہ زِ میانۍ زندگی چھیہ 1980 پیٹھے یتھ دمس تام اکس عجیب گردشس منز ۔قدم اکس جایہ ٹھہراونک چھہ نہ کانہہ موقعہ، میانۍ زندگی چھیہ واقعی ژلونین ژہین ہنز سوارۍ۔ اکہ لٹہِ کٔھستھ چھہ نہ وسنک کانہہ پاے۔اکاے صورت چھیہ باقی۔ سہ گوو دب۔ یمہ ساعتہ لگہِ پانے یمہ پتھر لاینہ۔ توہہ تہِ کرو تمہ ساعتہ خبر۔
پریتھ شاعرس چھہِ پننہ زندگی منز پنداہ، وُہ یا پنٕزہہ وری تم یوان یمن منز سہ پنن بہترین ادبی سرمایہ پتھ کن تراوان چھہ۔ حالانکہ اکثر شاعر چھہِ زندگی ہندین ٲخری دمن تام لیکھان مگر سہ چھہ صرف پتہ کرافٹ آسان۔ تتھ منز چھہ نہ سہ روح، سہ جود، سۅ تازگی آسان یۅس تہندِ بہترین وقتچ پہچان آسان چھیہ۔ شاعر چھہِ پننس شعری سفرس منز اکہِ وقتہ تتھ مقامس پیٹھ واتان ییتہ تم کنہِ تہِ خیالس، کنہ تہِ چیزس کرافٹ کہ مدتہ شعر چھہِ بنٲوتھ ہیکان۔ تہنزِ شاعری ہند جود تہ تازگی چھہِ وقتس سیتۍ سیتۍ راوان مگر کرافٹ چھہ تیتھ چیز اگر اکہ لٹہِ اتھس منز آو، یہ آو ہمیشہ خاطرہ۔
سانۍ واریاہ شاعر چھہ وۅنۍ صرف کرافٹ ورتاوان۔ ہمعصرن متعلق، ہمعصر بزرگن متعلق نہ، بلکہ یمن برونہہ کنہِ ونہِ واریاہ میدان آسہِ، تمن متعلق کانہہ فیصلہ صادر کرن چھہ مشکل مگر بہ ہیکہ فی الحال یہ ؤنتھ زِ سون ہردلعزیز شاعر رفیق راز تہِ چھہ وۅنۍ کرافٹے ورتاوان۔ یُس جود تہ تازگی تسنزِ شاعری منز 1980 پیٹھہ 1990 تام ٲس، سۅ چھیہ وۅنۍ کرافٹس تل سۅتیمژ۔
نادم سند جود اوس 1950 پیٹھہ 1965 تام، کامل آو راہی یس پتہ مگر امۍ سنزِ شاعری ہند جود رود 1960 پیٹھ 1979 تام جاری، راہی تہ فراق سنزبہترین شاعری آیہ 1970 پیٹھہ 1985 تام برونہہ کن، حالانکہ یم ٲسۍ واریاہ کالہ پیٹھہ شاعری کران۔ یہ دور چھہ کٲنسہ شاعر سنزِ زندگی منز ژیرۍ یوان۔ دنیا کس ادبس منز چھیہ یژھہ مثالہ موجود۔ کاشرس منز چھیہ قاضی غلام محمد سنز مثال، امۍ سنزِ شاعری ہند جود گوو ژیرۍ قایم تہ رود 1980 پیٹھہ 1990 تام، سیٹھا ژھوٹ دور۔
امہ رنگہ ییلہ بہ پانس کن نظر تراوان چھس تہ یہ اقرار کرن تہِ چھہ ضروری ز کینژن میہ ہوین تک بندن ہنزِ زندگی منز چھہ نہ یتھ کانہہ دور آسانے، لۅکٹس پیمانس پیٹھ تہِ نہ۔ مگر ادبک کاروان چھہ نہ پیٹھم کژتام شاعر برونہہ پکناوان، یم چھہ امہ کاروانچ شوب ضرور بنان، مگر کاروان بناون والۍ چھہِ میہ ہوۍ کٲتیا شاعر/تک بند آسان یم پننہِ حوصلہ تہ سرگرمی کنۍ کاروانس اکھ باضابطہ شکل دوان چھہِ۔ زندہ باد تم ساری ادیب یم کاروانس منز گردِ بزۍ گژھتھ پننۍ خولہ خط تام راوراوان چھہ!
بقول کامل:
گرد تنییہ تہ اوسس بہ پایمال ہیے

robotstxt: allowed

filter: keep


text:
رحمن راہی سنز اکھ کتاب چھیہ "شعر شناسی” یتھ منز کاشرین بآتن پیٹھ الگ الگ تنقیدی تبصرہ لیکھنہ چھہِ آمتۍ۔ تنقیدی تبصرہ کس ناوس پیٹھ چھہ اکثر بٲتن ہند معنی تفصیلہ سان بیان کرنہ آمت۔ اتہِ نس چھہ سوال پیدہ گژھان شعر شناسی کتھ ونو؟ شعرن ہند معنی بیان کرن یودوے اکھ بنیادی قدم ہیکہِ ٲستھ، کیا شعر شناسی چھا شعرن ہند معنی بیان کرنس تامے محدود؟ یم کاشرۍ بٲتھ کتابہِ منز شامل چھہِ تم چھہِ زیادہ تر لوکہ بٲتھ یعنی تم چھہِ نہ غالب سندۍ خیال بند شعر زِ تشریح ہنز پییکھ ضرورت۔ نہ چھہ یمن منز کانہہ مشکل لفظ یا تلمیحہ یمن ہنز وضاحت ضروری بنہِ۔ یہ کتھ چھیہ اہم تہ یمیک احساس اتھ کتابہِ منز بالکل چھہ نہ گژھان چھیہ یہ زِ لکہ بٲتن ہنز شعریت چھیہ نہ تمن منز موجود خیالن اندر۔ مثالہ پاٹھۍ نمون اسۍ اکھ لوکہ بٲتھ یُس اتھ کتابہِ منز شامل چھہ تہ وچھو زِ راہی کتھہ پاٹھۍ چھہ اتھ بٲتس پران۔ گۅڈنیتھ کرون یہ بٲتھ تتھے پاٹھۍ درج یتھہ پاٹھۍ یہ اتھ کتابہِ منز چھہ:
ہن ہن چھم لولہ چانہِ بٲرتھ
زۅلہ چھیم نو سۅندٲرے سۅندرے
تیر مژگاں دتۍ تھم دٲرتھ
گٲمہ جگرس پنجرے پٲنجرے
دٲدۍ لد چھس کوت ہیکہ لٲرتھ
زۅلہ چھیم نو سۅندٲرے سۅندرے
وژھہِ وٲنجہِ ہاوے مژرٲوتھ
پہۍ پن زٲن ہرٲیو ہریو
مژھہِ مژھ بند زن گژھے لٲرتھ
زۅلہ چھیم نو سۅندٲرے سۅندرے
گچھہ کُٹھہِ نے تھاوے وتھرٲوتھ
لچھہ ناویو مندورے سانہِ بیہہ
اچھہ دٲر زن روزے پٲرٲوتھ
زۅلہ چھیم نو سۅندٲرے سۅندرے
لالہ گومے باغہ منزہ نیرتھ
پوش لاگٲس گۅندٲرے گۅندرے
کینہہ نہ منگہ سے ییم نا پھیرتھ
زۅلہ چھیم نو سۅندٲرے سۅندرے
پانژن شین صفحن ہندس تبصرس منز چھہ راہی معنی بیان کرنہ علاوہ زہ کتھ بٲتس متعلق ونان۔ اکھ امہ کس قافیس متعلق تہ بیاکھ امہ کین بندن ہنزِ ترتیبہِ متعلق، سہ تہِ تمن منز بیان کرنہ آمتین وٲرۍ داتن ہندِ منطقہ کہ تعلقہ۔
وچھو وۅنۍ راہی کیا چھہ فرماوان:
"زندگی ہند کن تہ کیول مدعا چھہ تس وۅنۍ مدنوارس سیتۍ اکھ بے پھروک میل۔ مگر یہ روایتی موضوع یمہ آیہ ورتاونہ آمت چھہ سہ ورتاو چھہ تیوت خۅش آہنگ تہ بے شونک زِ بوزن وٲلس زن چھیہ مٲنتھر لگان تہ تس چھہ نہ بٲتس منز موجود کینژن فنی خامی ین کن تہِ سہل سہل ظۅن گژھان۔” (صرف چھہ ونان "یمہ آیہ ورتاونہ آمت چھہ”۔ یہ چھہ نہ ہاوان زِ کمہ آیہ چھہ ورتاونہ آمت۔)
بہرحال، گویا راہی یس چھیہ اتھ بٲتس منز فنی خامی نظرِ گژھان۔ وضاحت چھہ کران:
"بٲتس منز ورتاونہ آمتۍ قافیہ چھہِ امچ ٹاکارہ مثال۔ ہرگاہ قافیہ بندی ہندین کلاسیکل اصولن کن گژھو تیلہِ زن گژھۍ نہ مثالے دٲرتھ تہ لٲرتھ ہوین لفظن سیتۍ نیرتھ، پٲرٲوتھ ہوۍ لفظ ہم قافیہ گنزراونہ ینۍ۔”
مگر سیتی چھہ ونان اتھ بٲتس "منز باونہ آمتۍ جذبات چھہِ تیتۍ وتشل زِ یہ فنی بے قاعدگی چھیہ نہ کانہہ عیب باسان۔” حقیقت چھیہ یہ زِ فنی خامی چھیہ فنی خامی تہ کنہِ تہ صورتس منز ییہ یہ عیب گنزراونہ یوت تام نہ امیک کانہہ جواز یا ضرورت یا مجبوری آسہِ۔ (یم وتشل جذبات چھہ تمام لوکہ شاعری منز، اتھ منز کیا خاص کتھ چھیہ یمہ کنۍ قافیس کن ظۅن چھہ نہ گژھان، تہِ گوژھ ونن۔)
اکہ طرفہ چھہ ونان زِ یہ چھیہ فنی خامی تہ بییہ طرفہ چھہ ونان یہ چھہ نہ عیب، وجہ چھہ بیان کران ز "بوزن وول چھہ نہ اتھ ظۅنسے گژھان۔ میہ وون بوزن وول۔ پرن والۍ سنز کٔر نہ میہ کتھ تکیازِ گیون بٲتن گژھہِ نہ چھٲپی نظمن ہنز نظر کرنۍ۔”
گویا اگر نہ اتھ اچھو سیتۍ وچھو، قافیچ خامی چھیہ نہ محسوس گژھان۔ مگر راہی چھہ نہ اتھ بٲتس اچھو سیتۍ تہِ سنان، بوزتھ چھہ نہ سوالے۔ گۅڑنچی کتھ چھیہ یہ زِ بٲتھ چھہ تتھ ہیتس (فارمہِ) منز یتھ اسۍ وژن ونان چھہِ۔ یہ ژینن چھہ ضروری۔ راہی چھہ اتھ بٲتھ ؤنتھ امہ چہ فارمہ نظر انداز کران حالانکہ روایتی شاعری منز چھیہ فارم اہم۔ بٲتھ چھیہ نہ کانہہ شعری ہیت، نہ لفظ منظومہ یُس راہی اکثر ورتاوان چھہ۔ اگر امہ بٲتچ ہیت مدنظر روزِ، امچ تنظیم تہِ ییہ برونہہ کن۔ فن چھہ فارم ورتاونک طریقہ تہ سلیقہ۔ یوت تام نہ فارم بدِ ییہ کڈنہ، فنچ کتھ کتھہ پاٹھۍ سپدِ۔ قافین منز بے قاعدگی وچھنک وجہ چھہ یہ زِ راہی چھہ اتھ بٲتس نظمہ ہندۍ پاٹھۍ پران تہ ہیرہ پیٹھہ بۅن تام کنے قافیہ تصور کران۔ دویم غلطی یۅس راہی کران چھہ، سۅ چھیہ یہ زِ سہ چھہ بٲتہ کین قافین "قافیہ بندی ہندین کلاسیکل اصولن” ہنزِ نظرِ وچھان؟ کم کلاسیکل اصول؟ تہ چھیہ نہ پتاہ۔ دراصل چھہ تس برونہہ کنہِ غزلہ کین قافین ہنز اصول بندی۔ حالانکہ قافیہ چھہِ غزلہ علاوہ مثنوی ین منز تہِ ورتاونہ آمتۍ۔ تم گژھن وچھنۍ تہ پتہ گژھہِ کتھ کرنۍ۔
وژنس ہیکن الگ الگ بندن منز الگ الگ قافیہ یِتھ۔ اتھ بٲتس پیٹھ اگر سرسری نظر تہِ تراوو، الگ الگ قافیہ نیرن ننۍ۔ پریتھ بند کس گۅڈنکس تہ تریمس مصرعس چھہ کنے قافیہ۔ الگ الگ بندن چھہ الگ الگ قافیہ۔ مگر راہی چھہ اتھ ہیرہ پیٹھہ بۅن تام اکوے قافیہ زٲنتھ پران۔ حالانکہ
گۅڈنکس بندس چھہ /دٲرتھ/ تہ /لٲرتھ/ قافیہ۔
دویمس بندس چھہ /مژرٲوتھ/ تہ لٲرتھ/ قافیہ۔
تریمس بندس چھہ /وتھرٲوتھ/ تہ پٲرٲوتھ/ قافیہ۔
ژورمس بندس چھہ /نیرتھ/ تہ /پھیرتھ/ قافیہ۔
قافیک تعریف کیا چھہ؟ کتابی اصطلاحن ہندس گھن چکرس منز گژھنہ ورٲے، تکرار تہ تنوع۔ یوہے چھہ قافیک اصول۔ لفظہ چین ہشن آوازن ہند تکرار۔ تکراری آوازِ برونہہ ینہ واجنہِ آوازِ ہند تنوع۔ مثلا گۅڈنکہ بند کین قافین منز چھہ تکراری حصہ /ٲرتھ/ تہ تنوع وول حصہ چھہ /د/ تہ /ل/۔
وچھو وۅنۍ دویمہ بندک قافیہ امی اصولہ مطابق۔ تکراری حصہ چھہ /اِتھ/ (یعنی زیر تہ تھ) تہ متنوع حصہ چھہ /و/ تہ /ر/۔
ژورمہِ بندک قافیہ چھہ تکراری حصہ /یرتھ/ تہ متنوع حصہ /ن/ تہ /پھ/۔
تریمس بندس چھہ نہ قافیہ امہ اصولہ کنۍ مکمل پاٹھۍ کارگر، مگر اگر گۅڈنیک لفظ زیٹھراوون تہ /وتھرٲوتھ/ بدلہ /وتھٲرٲوتھ/ پرون (یہ چھہ بقول راہی گیون بٲتھ)، یہ قافیہ تہِ چھہ صحیح۔ /ٲرٲوتھ/ چھہ تکراری حصہ تہ /تھ/ تہ /پ/ متنوع حصہ۔ راہی ییلہ یمن بٲتن منز اکثر لفظ زیٹھراوان چھہ (مثلا پوش لاگس بدلہ پوش لاگٲس، بٔرتھ بدلہ بٲرتھ)، یہ لفظ کیازِ ہیکون نہ زیٹھرٲوتھ /وتھرٲوتھ/ بدلہ /وتھٲرٲوتھ/ پٔرتھ؟ بیاکھ کتھ چھیہ یہ زِ یم بٲتھ چھہ سینہ بہ سینہ پکان تہ یمن ہندۍ لفظ تہ بند تام چھہ تبدیل سپدۍ متۍ۔ امہ بٲتک یہ بند تہِ چھہ باسان اتھ جوڑنہ آمت۔ ثبوت ییہ برونہہ کن۔
کاشرِ لکہ شاعری منز کمہِ کشادگی سان چھہ قافیہ ورتاونہ آمت، تمیک اندازہ گژھہ "شعر شناسی” ہندس مصنفس میانہِ کھوتہ زیادہ آسن۔ مثالہ خاطرہ وچھون حبہ خاتونہِ ہند یہ وژن:
پھۅلہ ونہِ زیٹھے چھے میون سالو
لالو از وۅلو مالین میون
اتھ وژنس منزچھہِ یم لفظ ہم قافیہ گنڈنہ آمتۍ:
سالو، شولو، ڈانبلو، ڈلو، بلبلو، للو، لالو، ازلو، پِلو، حالو، مثالو
یتھے پاٹھۍ حبہ خوتونہِ ہندے بیاکھ وژن:
وار چھم نہ میلنس وٲروِ چھس گرے
وۅں پراریو پوشہِ تھرے تل
اتھ منز چھہ پھرے تہ کرے لفظن سیتۍ دارے گنڈنہ آمت۔ بییس پاٹھس منز پھرے تہ کرے لفظن سیتۍ بلے گنڈنہ آمت۔
بییس وژنس منز:
کاوۍ وہیونم ارۍ ننہِ نہے
از ییہ یار بہ ناوسے
نہے لفظس سیتۍ عنبرے تہ روستِس لفظس سیتۍ لٔجِس گنڈنہ آمت۔
بیاکھ مشہور وژن چھہ:
ژہ کمیو سۅنہِ میانہِ برم دتھ نیونکھو
ژیہ کہیو گٔیی میانۍ دے
اتھ منز چھہ تریمس تریمس مصرعس منز اندس پیٹھ قافیہ یوان۔ یم لفظ چھہ ہم قافیہ ماننہ آمتۍ:
یوان، پاوان، ہاران، چھاوان، شہلاوان، مازان، یوان
گویا کاشرِ لکہ شاعری ہنز قافیہ بندی چھیہ نہ اردو تہ فارسی غزلہ چہ "کلاسیکل قافیہ بندی” مطابق۔
زیر بحث بٲتک فنی زاوۍ جار چھہ یہ زِ بندن منز الگ الگ قافیہ ورتٲوتھ تہِ چھہ سارنے قافین ہند آہنگ ہیوے تھٲونہ آمت۔ وچھو امہ بٲتک بیاکھ فنی پہلو یس راہی بالکل نظر انداز چھہ کران بلکہ یتھ کن تسنز نظر چھیہ نہ گمژے۔
گۅڈنکہ تہ تریمہ مصرعہ کہ قافیہ علاوہ چھہ دویمس دویمس مصرعس منز تہِ قافیہ اننہ آمت۔ مثلا سۅندٲرے سۅندرے، گۅندٲرے گۅندرے، بیترِ۔ اتھ قافیس پیٹھ تہِ ہیکہِ دھوکہ گژھتھ زِ یہ چھہ وژنس منز ہیرہ بۅن کنے، حالانکہ حقیقت چھیہ یہ زِ یہ قافیہ چھہ دویمہ دویمہ مصرعہ کین اکھ اکس سیتۍ ینہ والین لفظن منز پانوانۍ قایم۔ یہ چھیہ امہ بٲتچ فنی خوبصورتی۔ یہ قافیہ چھہ متنوع لفظہ تکرارس پیٹھ مشتمل۔ سۅندٲرے/سۅندرے، ہرٲیو/ہریو، گۅندٲرے/گۅندرے۔ یمن لفظن پیٹھ نظر ترٲوتھ چھہ پیٹرن (ترتیب) نون نیران۔ گۅڈنکس لفظس منز چھہ دویمہ لفظک مصوتہ /زبر/ زیٹھرٲوتھ /ٲ/ بناونہ آمت۔ یہ پیٹرن وچھتھ ہیکو اسۍ ونتھ زِ راہی چھہ یہ مصرعہ غلط نقل کران:
گٲمہ جگرس پنجرے پٲنجرے
نہ صرف چھہ راہی لفظ اکھ اکۍ سنزِ جایہ لیکھان بلکہ چھہ سہ زیوٹھ مصوتہ غلط جایہ تھاوان۔ پنجٲرے بدلہ چھہ پٲنجرے دوان۔ وجہ یہ زِ بٲتہ کین لفظن تہ قافین ہنز کمپلیکس تنظیم چھیہ نہ تس درینٹھی آمژ۔ صحیح مصرعہ گژھہِ آسن:
گٲمہ جگرس پنجٲرے پنجرے
دویمس دویمس مصرعس منز چھہ لفظن ہند یہ التزام قایم سواے تریمس بندس منز یتھ منز یتھہ پاٹھۍ پیٹھہ وننہ آو گۅڈنکس تہ تریمس مصرعس منز قافیہ تہِ کارگر چھہ نہ۔ صاف چھہ زِ یا تہ چھیہ زبانۍ روایژ منز اتھ بندس تبدیلی سپزمژ نتہ چھہ یہ بند جوڑنہ آمت۔ یمۍ شاعرن بٲتس منز ییژاہ پیچیدہ تنظیم ورتٲومژ آسہِ تس آسہِ ہے نا قافیچ فنی خامی دور کرنس کن کانہہ ظۅن گومت؟
ٲخرس پیٹھ فن چھہ فارمہ ہندس ورتاوس منز، لفظن ہندس ورتاوس منز، خیالاتن ہندس ورتاوس منز (خیالن منز نہ بلکہ تہندس ورتاوس منز)، گۅڈنچین دۅن صورتن منز چھہ امہ بٲتک فن ظاہر۔ راہی چھہ صرف معنی بیان کران یُس پریتھ کٲنسہِ ہندِ خاطرہ ٹاکارہ چھہ تہ اکھ موضوعی یا شخصی کارگزاری چھیہ۔ لہذا چھہ نہ تہنزِ معنی بیانی پیٹھ میہ کانہہ اعتراض۔ میون یہ پوسٹ سمجھنہ خاطرہ پٔریو "شعر شناسی” منز امہِ بٲتک تبصرہ صفحہ 182 پیٹھہ186 تام۔
امہ وژنہ کس فنی پہلوس پیٹھ راہی سند اعتراض چھہ بے معنی بلکہ چھہ نہ امیک فنے تس درینٹھۍ آمت۔
بٲتہ کس ترتیبس متعلق چھہ راہی ونان زِٲخری بند چھہ "ٲخرس پیٹھ گیونہ بجایہ منزے پیش کرنہ یوان۔” امہ پتہ چھہ ونان زِ "منطقی حسابہ اگر وچھو تیلہِ گژھہِ ٲخرک یوہے بند زنجورِ ہند گۅڈنیک کور آسن مگر شاعری منز چھیہ منطقی ترتیبہِ کھوتہ زیادہ جذباتی ترتیبے کارفرما آسان۔” یہ چھہ نہ ونان زِ یہ جذباتی ترتیب کتہِ آیہ۔ اگر بٲتھ اکہِ ترتیبہ گیونہ یوان چھہ، راہی کیازِ اتھ پننۍ ترتیب دِتھ "حذباتی ترتیب” ناو دوان؟
یہ بٲتھ چھہ امین کاملن تہِ "لولہ نغمہ” ناوۍ پننہِ کتابہِ منز دیتمت۔ تمۍ چھہ تمی ترتیبہِ یہ بٲتھ دیتمت یمہ ترتیبہِ یہ گیونہ یوان چھہ۔ راہی سند دیتمت ٲخری بند چھہ کامل سنزِ ترتیبہِ منز بٲتک گۅڈنیک بند۔ کامل چھہ نہ راہی سند دیتمت گۅڈنیک بند دوانے۔ تمۍ چھہِ ترییے بند دتۍ متۍ۔ ممکن چھہ کاملس آسہِ یہ بند پیومت نتہ ما آسین نہ یہ علاوہ بند گیونس منز بوزمت۔
اسے پسند کریں:
پسند کریں لوڈ کیا جا رہا ہے۔۔۔


text:
نظم نہ فاعلاتن نہ فاعلات
منیب الرحمن
بہ چھس دۅہے یہ صفحہ کھولان یتھ پیٹھ نہ کہنی چھہ
نہ کانہہ غزل نہ شعر نہ ردیف نہ قافیہ
نہ فاعلاتن نہ فاعلات
اکھ خاموشی تہ اکھ کینہہ نہ یتھ سیتۍ بہ ہمکلام چھس
ہمکلام چھس نہ — یتھ کن دٲرتھ چھیہ — خاموش خاموشی
صفحس اندر — تہ یۅس صفحہ نیبر یوت پھہلتھ چھیہ
زِ صفحہ کتہِ نس چھہ شروع گژھان کتہِ نس اند—
بہ چھس دۅہے یہ کتاب کھولان — خاموش کتاب
یۅس خاموشی منز بند — خاموشی منز کھلان چھیہ
بہ چھس اتھ منز یوت مگن زِ یہ صفحہ چھہ میہ اندر
پھہلان تہ بہ چھس اکھ خاموش کینہہ نہ ہکۍ پاٹھۍ
ژمان تہ پھہلان — دۅہے اتھ صفحس پیٹھ یتھ پیٹھ
کہنی چھہ نہ بس اکھ خاموشی — بوزان تہ وچھان
یہ صفحہ کیازِ چھہ خاموش یہ صفحہ کیازِ چھہ خالی
بہ چھس دۅہے یہ صفحہ کھولان— بییہ اتھۍ خاموشی منز
یتھ منز نہ کہنی چھہ
نہ کانہہ غزل نہ شعر نہ قافیہ
نہ فاعلاتن نہ فاعلات


text:
1 سانہِ گامک سہ بازۍ گارا ٲنہ اندری کران دوتارا جود کیا چھے ژیہ جودگارا گو٘و قرار آو بے قرارا شوقہ ہاریۍ میہ ہارِ کرتام وۅنۍ چھہِ چھتلا تہ بانٹہ زارا مامہ […]
ٲٹھ غزل – شاہد دلنوی
1 غزالۍ چشمہ یمن نورہ بُتھۍ تہ لب خاموش یمے چھہِ تم زِ یمن لکھ وناں چھہِ وعدہ فروش سياہ چھیہ راتھ مگر گونڈ یمو تہِ رختِ سفر جریو چھہ رود وسان […]
کلایمکیس (افسانہ) — محی الدین ریشی
ڈاکٹر انیس چھہ دۅہےہمراز صٲبس تازہ ناولہِ متلق پرژھہ گٲر کران تہ بوز ناونہ با پتھ تس زارہ پارہ کران تکیازِ تس چھہ باسان زِ امہِ ناولہ ہنز کہٲنی چھیہ تسنزِ زندگی […]
لغزش (افسانہ) — رحیم رہبر
پننہ جسمکۍ ناپاک انگ چھلان پییہ تس گِلہِ ہندس برونہہ پلوس پیٹھ نظر، یتھ رتہ سیتۍ چھِٹھ درامژ ٲس۔ تس آو ٲدیک سہ منظر بییہ اچھن تل۔۔۔تمۍ لوے گِلہِ بڈِ آلو ۔۔۔ […]
سنگر مالن پییہ پراگاش (افسانہ) – راجہ یوسف
راجہ یوسف احساسس ییلہ ززُر چھہ اژان فکرِ تہ عملہِ ہنزہ وتہ چھیہ شُروکراونہ یوان۔ انسان چھہ گاہے دۅلابن منز وۅتلان بۅڈان تہ گاہے سیکلین منز آب ژھٲرِتھ پانس تسلی دوان۔ احساس […]
قاضی غلام محمد سنز شاعری: صورت خانہ
مظفر عازم پتمین پنژاہن شیٹھن ؤرین ہندین بدلونین دورن منز رودۍ کینہہ شاعر پننہِ قدمہ پوٚد پوٚد دوان تہ پننۍ منزل پراوان؛ تم تہِ یمن پننہِ رنگک احساس اوس، تم تہِ یمن […]
شاٹہ ہون (افسانہ) – ہردے کول بھارتی
ہردے کول بھارتی وچھنہ تلہ اوس نہ اتھ بونہِ تیتھ خاص کینہہ یتھ غیر معمولی ونہو۔ کلین منز یہ تہِ اکھ کُلا۔ وۅنۍ گوٚو باڈو اوسس بوٚڈ تہ شہجار واریاہ گوٚن تہ […]
شینہ مہۍ (افسانہ) – محمد رمضان
محمد رمضان میدان کہ اکہِ اندہ نمودار گژھتھ پوٚک نوجوان الہ پلہ کلو میڑا تہ پکنک عادت نہ آسنہ کنۍ زن کھژس شانش۔ امۍ پرژھ مردیادمس «ہے ژہ کیا چھکھ گرا یپارۍ نیران […]
کلہم زبان چھیہ نہ ادبہ سیتۍ زندہ روزان۔ یہ چھہ اکھ مغالتہ: منیب الرحمن
منیب الرحمنس سیتۍ اکھ فیس بک کتھ باتھ (بشکریہ: انٹرویو فورم) شاہد دلنوی: پننہ تخلیقی زندگی ہندس بارس منز ونی تو تفصیلہ سان؟ منیب الرحمن: میانہِ تخلیقی زندگی ہند بیول پیوو فتح […]
وزن تہ آہنگ
منیب الرحمن "سانۍ کن تہ ذہن ییلہ تم خالص کاشرۍ آسن، چھہِ نہ یمن وزنن ہندس آہنگس پورہ پورہ ساتھ ہٮکان دتھ۔” (کامل، سون ادب ۶۷۹۱، ص ۰۱۱) وزن تہ آہنگ کہ […]
مہجور سند اکھ غزل
وچھ میہ کُن وارہ لگے یارہ ژیہ پٲری پٲری چانہِ امارہ گٔیس مارہ بہ پرٲری پرٲری وارِ ہندۍ پوش، ینبرزل، گل سنبل، مسول وارِ پتہ وارِ لگان چھی ژٮہ ژۅپٲری پٲری […]
شعرہ ہنا
مظفر عازم واریاہ چھم نہ ونُن۔ اوترہ وۆتھس سلی پہن۔ غبار اوسم، مگر تتھ کیا کٔریوم تہۍ۔ ژٹۍ تو یہ اتۍنے۔ سلی پہن وۆتھس، کافی پیالا دبووم۔ فون رۆٹم اتھس کٮ۪تھ تہ […]
شاعر گژھہِ پیدہ یمس منز امین کامل تہ رفیق راز نہِ کھۅتہ زیادہ تخلیقی صلاحیژ آسن: رفیق راز
رفیق راز، نیب نیب: یوٚدوے ژٮہ ردیف ورٲے تہِ غزل ونۍ متۍ چھِتھ مگر چانۍ ردیف والۍ غزل کھتۍ علمن ۔ چانٮن غزلن پٮٹھ لٲج واریاہو شاعرو مشق کرنۍ ۔ اکھ بوٚڈ […]


text:
کَمپیوٗٹَر
کَمپیوٗٹَر چھُ اَکھ مِشیٖن۔ یێمؠسُنٛد کأم چھُ ڈیٹا تھَوُن، حِساب یا گرَٛنٛد کَرُن۔ یێمہِ باپَتھ چھِ "کَمپیوٗٹَر پرٛوگرٛیم" آسان۔ اَز کَل چھِ کَمپیوٗٹَر واریاہَن مَشیٖنَن مَنٛز اِستعمال گَژھان، مَشلَن موبایل فون، مایکروویو اَوَن تہٕ وِڈیو گیم۔ یِم چھِ خورد عامَل (مایکروپروسیسَر) اِستعمال کَران۔
لَفظٕ آگُر[اؠڈِٹ]
یہِ لَفٕظ چھُ انٛگریٖزی لَفٕظ computer (کَمپیوٗٹَر) پؠٹھٕ آمُت۔ یێمؠسُنٛد مَطلَب چھُ "حِساب کَرَن وول" یَتھ مَنٛز چھُ موٗل لَفٕظ compute (کَمپیوٗٹ) یێمؠُک چھُ مَطلَب 'حِساب کَرُن' یا 'گرَٛنٛد کَرُن'۔
تَوأریٖخ[اؠڈِٹ]
وُہِم صَدیٖ برٛۆنٛہہ[اؠڈِٹ]
حِساب کَرنہٕ باپَتھ چھِ واریاہَن ؤریٖ پؠٹھ مَشیٖن اِستعمال گَژھان۔ گۄڈ اوس گِنتارٕ (abacus) اِستعمال گَژھان۔ ۱۷۷۰ مَنٛز اوس پیٔر جیکے دروَن (اَکھ سوِٹذَرلینڈُک اَکھ گٔر بَناوَن وول) اوس اَکھ پۄتُل بَنومُت، یُس اوس پانہٕ چِٹھؠ لیٖکھِتھ ہێکان۔
گۄڈٕنٕکؠ کَمپیوٗٹَر[اؠڈِٹ]
چارلز بیبیجَس چھِ "کَمپیوٗٹَرَن ہُند مول" مانان۔ تٔمؠ اوس گۄڈ کَمپیوٗٹَر بَنومُت یێمؠسُنٛد ناو اوس "ڈِفرینس اِنجَن"۔ پَتہٕ اوس تٔمؠ اَکھ "اِینیلِٹِکَل انجَن" (analytical engine) بَناونٕچ کوشِش کٔرمٕژ، مَگَر سۄ أس ناکام، کیٛازِکہِ انٛگریٖزی سَرکارَن کۆر نہٕ تٔمِس مَدَتھ۔ مَگَر ۱۸۸۸ مَنٛز تێمسٕنٛدؠ نێچِوؠ (ہینریٖ بیبیج) بَنوو اینیلِٹِکَل اِنجَن ہُنٛد اَکھ لَکُٹ روٗپ۔
جدیٖد کَمپیوٗٹَر[اؠڈِٹ]
تَصَوُر[اؠڈِٹ]
جَدیٖد کَمپیوٗٹَرُک تَصَوُر اوس ایلین ٹیوٗرِنٛگَن اَکھ مَظموٗن "آن کَمپیوٗٹیبَل نَمبَرز" مَنٛز لیوٗکھمُت۔اَتھ مَنٛز چھُ اَہَم چیٖز زِ کانٛہ تہِ کَمپیوٗٹَر ہێکہِ حُکَم (instructions) ہێتھ کانٛہ تہِ حِساب یا گرَٛنٛد (کَمپیوٗٹ) کَرِتھ۔ اَزٕکؠ کَمپیوٗٹَر چھِ سأریٖ ٹیوٗرِنٛگ ہُند تَصَوُر اِستعمال کَران۔
سٹورڈ پرٛوگرٛام کَمپیوٗٹَر[اؠڈِٹ]
کَمپیوٗٹَر پرٛوگرٛامَس چھُ مَطلَب : کَمپیوٗٹَرَس خٲطرٕ حُکَم۔ پرٛأنؠ کَمپیوٗٹرَن مَنٛز اوس حُکَم گۄڈ پؠٹھٕ لیکھمٕتؠ آسان، تہٕ پَتہٕ ٲسؠ نہٕ بَدلان۔ مینچیسٹَر بیبیٖ اوس أکِم سٹورڈ پرٛوگرٛام کَمپیوٗٹَر۔ یێمؠسُنٛد أکِم پرٛوگرٛام اوس ۲۱ جوٗن ۱۹۴۸۔


text:
امین کامل
گرچہ خوردیم نسبتی است بزرگ
ذرہ ای آفتاب تابانیم
اکہ لٹہِ وو٘ن میہ مہجورصابس زِ تہۍ چھوہ میہ رشتہ دار تہِ۔ میہ باسیوو سہ روو ہیو تہ وو٘ننم۔ خبر کمہِ وتہِ؟ میہ وو٘نس ظاہری وتہِ نہ حض، بلکہ روحانی وتہِ۔ تمۍ کو٘ر وٹھہ اسناہ تہ وو٘نن، سہ گو٘و ساروے کھۅتہ بو٘ڈ رشتہ، مگر تہِ تہِ ونو کپارۍ؟ میہ بوزنوو پننس مٲلس نشہِ بوزمت یہ واقعہ۔
میون مول اوس چکدار تہ تمن دۅہن اوس کم کاسہ ژونٹین سیتۍ تہِ کران۔ باغ ہیوان تہ راول پینجہ سوازان۔ یتھہ کنۍ اوس سہ فارسی خاندہ مگر اردو تہِ اوس زبر پاٹھۍ لیکھان اوہ کنۍ زِ کینژس کالس اوس پٹھوارۍ تہ گرداور تہِ رودمت۔ مگر پتہ ژھنن نوکری ترٲوتھ تہ لو٘گ ژونٹھۍ کارس کن۔
امس ٲسۍ زہ نیچوۍ تہ دۅشوے گذرییس کینژسے کالس منز اکھ اکس پتہ۔ یہ اندازہ کرن چھہ نہ مشکل زِ امس شخژس کوتاہ یچھ دب اوس یہ اسمانن کو٘ڈمت۔ نیراش تہ کمبر پھٹ انسان، پیٹھہ اوس وٲنسہِ تہِ آمت۔ زوون نیہ پۅترے آسہِ روزن۔
سٲنس گامس منز چھیہ اکھ بٔڈ مشید ۱ ۔تمن دۅہن اوس وہرِ ژتجہہ ہیو اکھ اوخن صابا اتھ امامت کران۔ رت تہ خدا ترس آسنہ کنۍ ٲسس ساری عزت کران، یمیک زن عام اوخن صابن طمہے چھہ روزان۔ أمی تروو ہنگہ تہ منگہ مشیدِ اژن تہ نمازہ ویمازہ پرنس کو٘رن لا۔ لوکو زون کیاہ تام ور گوس تہ سخ پھیورک۔
میانۍ مالۍ ییلہ امۍ سندۍ رۅہ رکانہ وچھ، امۍ ژرژ زِ معاملہ چھہ نہ دماغی فتورک۔ امۍ پرژھ خلوکھ پاٹھۍ سخ ڈاڈہ کرتھ امس امیک اصل وجہ۔ اوخن صابس اوس میانس مالۍسند سخ پاس۔ پیٹھہ اوسس امس زہ گبر گذرنک تہِ سخ افسوس سپدمت۔ کتھہِ ژاپھ ہیو دِتھ وو٘ننس۔’’وچھ حض، یو٘تام کانہہ ووریاں آسہِ تس چھیہ ستر عورت خاطرہ کینہہ نتہ کینہہ ژھرٹہ ژھرت کرنۍ پیوان۔ ییلہ پلو بدس ییس پتہ ما روز ناداری۲ ۔ میانۍ مالۍ پرژھس کانہہ مرشد چھیہ کنہ پننی گاشہ چھکھ پکان۔ اوخن صابن وو٘نس نہ حض پیر چھم ۔ تس چھہِ غیاث صاب ونان۔ سہ حض چھہ شہرۍ کنۍ یار کلان روزان۔
منزہ گیہ زہ تریہ ریتھ ہوۍ کیاہ تام زِ اوخن ساب آو شامنس باگۍ میانس مٲلس نشہِ تہ دو٘پنس زِ غیاث صاب حض چھہِ پگاہ فلانۍ گامس منز واتن والۍ، تہۍ تہِ یزیو ضرور۔ میانس مالۍ سند گف اوس زِ ییلہ سہ تتھ مجلسہِ منز ژاو، تتہِ وچھن باگہِ بو٘رت نفرا اکھ بٔڈس تکیس سیتۍ ڈو٘کھ دِتھ، الپاکک پھیرن لٲگتھ، ذالدار آیہ کلاہ پیٹھہ دستار گنڈتھ تہ دسہ پٹاہ نکھس پیٹھ باکوک بہت۔ برٲرکانی اندر، ییتہِ یہ بہت اوس، ٲسۍ لوکھ سالہ سبہِ ہندۍ پاٹھۍ ژیستھ بہت۔ مجلسہ منز اوس اکھ الف ننگہ مو٘تا منزۍ منزۍ کٲر تلتھ ’’بے چھس محمدؐ، بے چھس محمدؐ‘‘ تانتھ ہش لاگان تہ امہِ پتہ بییہ کٲر کۅٹھین منز تراوان ۳۔ اوخن صاب اوس ژھو٘رے قہوہ ژو٘کا پھران تہ یزمن تہ تسند نیچو ٲسۍ پیالہ تلان تہ تراوان۔ میانس مالس آیہ دروازہ سیو٘د ہش جاے۔ واریاہو ہیژایہ تس ہیو٘ر کن جاے تراونہ خاطرہ سۅسراے کرنۍ مگر مجلسہِ ہند ہوا نوا اوس تیوت گمبرۍ زِ کانسہ اکۍ تہِ ہیو٘ک نہ اچھو سیتۍ تہِ تس اشارہ کٔرتھ۔ میون مول بیوٹھ رسہ پاٹھۍ دروازہ سیو٘د۔ امۍ ٲس ژونٹھۍ ٹوکر ا سیتۍ انۍ مژ۔ سۅ پلنٲون اوخن صابس تہ تمۍ تھٲو کیاہ تام ونتھ غیاث صابس برونٹھہ کنہِ۔میانۍ مالۍ چیو٘و قہوہ ژو٘کا تہ لو٘گ غیاث صابس سام ہینہِ۔ تس ٲس نہ کانسہِ ہنز درویشل سہل سہل ہٹہِ وسان۔ غیاث صابنۍ یہ کمامہ داری وچھتھ ٲسس نہ بروبدی یوان۔ اتھۍ اندر وو٘تھس غیاث صاب ’’خواجہ صاب تہۍ کیا کوم چھوہ کران؟‘‘ میانۍ مالۍ وو٘نس زِ میہ حض چھہ چک وک نییہ چھس ژونٹین سیتۍ کران۔غیاث صابن دیت دم ہیو تہ امہ پتہ وو٘ننس۔ وچھو حض تۅہہ زن آسن ژۅنٹھۍ امبر کرۍ متۍ۔ اتھۍ منز ییہ کانہہ فقیرا تہ تلہِ امہِ امبرہ اندرہ بلا پرسان کینہہ ژونٹھۍ۔ تۅہہ گژھیا اتھ انبارس کانہہ کمی؟ میانۍ مالۍ دیتس نکارس منز جواب، غیاث صابن وو٘نس ’’خدا صابس تہِ چھہِ شرۍ امبار۔ تس کیاہ کمی گژھہِ ہرگاہ تہۍ شرۍ تارہ ہیتھ ژلیوس۔ یہ ونتھ پلنوونس اہنزی ٹوکرِ اندرہ اکھ ژونٹھ تہ وو٘ننس یہ گژھہِ گرِ کین دین۔ مویوس لگہِ نہ سپدن۔
امید ہست پرستندگان مخلص را
کہ نا امید نہ نگردد زِ آستان الہ
میون مول چھہ یوان ژونٹھ ہیتھ گرہ۔ زٹھہِ باگہِ چھس بہ زیوان۔ …. یہ غیاث صاب گو٘و سے یس مہجورس ہیہر بابہ اوس ۴۔
یہ بوزتھ لج مہجورس ژھۅپہ۔ سہ گو٘و خبر کمن غۅطن ۔ اورہ پھیرتھ وو٘تھ میہ کن۔ ’’پزۍ کنۍ چھیہ تۅہہِ میہ سیتۍ قرابت۔ خدا دینو زیٹھ عمر۔‘‘
زمرے:تحقیق


text:
اوس کیا تہ کوت گوو؟ یوت تام نہ پتاہ لگہِ
پریتھ چیزس نکھہ چھہ بیاکھ چیز روومت باسان
دارِ نش کژتام ژونٹھۍ ٲسۍ مگر اکھ چھہ غیب
پرژھومکھ یہ بیاکھ ژونٹھ کوت کوروون
وۅشلیہ، پھورکھ نہ جواب
ڈل بٔٹھس پیٹھ ٲسۍ تریہ یار چکرس نیران
مگر از چھہ اکوے پانسے سیتۍ زنتہ روومت
مون بیاکھ چھہ آور، ترییم کوت گوو؟
سڑکہِ پرژھوم تسندۍ پدۍ نشان کتہِ تھٲوتھ
رب آیس متھنہ
نبس پیٹھ ٲس تارکھ مال ونوان
سٲری چھہ پننہِ پننہِ جایہ تتھے پاٹھۍ یتھہ پاٹھۍ ٲسۍ
مگر ہتہِ ییتہِ چھہ کانہہ کانہہ تارکھ توتہِ کم باسان
گاشس پرژھوم ژیہ ما کانہہ زژ رٲومژ
اوبرہ لنگس تل کھوٹن پان
یتھے ما راوِ قرار!
(منیب الرحمن)


text:
یُتھے غلام خان کۅکر ہٮتھ آنگنس منز ژاو، شاہہ مال گٔے تھوٚد وتھتھ۔ تس رود نہ پھٮرنس لونٹ ہٮنک تہِ ہوش، یُس ٲٹھہ مٲسۍ شرۍ بوٚرمت اوسس۔ تمہِ زن لوٚب کیاہ تام لاس، تتھے کنہِ ؤژھ خانہ دارس کُن۔
’اوٚنتھہ؟ میہ دوٚپ از تہِ ما آکھ ژھوٚرے۔‘ تمہِ نیو یہِ دپۍ زِ تہِ کۅکر أمس اتھہ منز تھپھ دتھ تہ تاجس تہ تیرٮن لٔجس اتھہ ڈالنہِ۔
’ساڈن ژۅن ڈبلن چھُے۔‘ غلام خانن تروو ’ڈبلن‘ لفظس پٮٹھ زور۔ شاید یہِ وننہ مۅکھہ زِ یُتھ نہ دپکھ لیٚوژ لوٚنگ ما چُھ۔ تہِ چُھ پور ساڈن ژۅن ڈبلن۔ مگر شاہہ مالہِ زن نہ اتھ ستٍۍ کانہہ تہِ غرض مطبل اوس۔ سۅ ٲس چھرا کۅکرس وچھان تہ ؤچھۍ ؤچھۍ أندرۍ شاد مرگ گژھان۔ تمہِ تروو کۅکر پتھر تہ ہمسایہ مکانچہ دارِ کُن نظر تُلتھ دِتُن بُمن درسہ۔ امہِ پتہ ؤژھ بیٚیہِ خاندارس کُن، مگر برونٹھمہِ کھۅتہ ہنا تھدِ پہن۔
’یِتھُے کۅکر کیاہ ٲسس بہ تہِ ژھاران۔ نتے راتس دۅہس کتٍۍ ژھۅٹہ کۅکر کننۍ ٲسۍ پھیران۔ یہِ کیاہ ، محلکۍ محلن ہے ہیٚتۍ متۍ چھہِ۔‘
غلام خانن ووٚنس نہ اتھ کانہہ تہِ جواب تہ سُہ ژاو سیٚودے اندر۔ کۅکرس اوس زنگن سُتلہِ ٹکرا ڈنگ دتھ تہ سُہ اوس بڈ جستہ خٲزی کٔرتھ پکنچ کوشش کران۔ سُہ اوس منزۍ اتھ ڈنگس دِگہ دوان تہ منزۍ أندۍ پکھس سام ہیو ہٮوان۔
شاہہ مالہِ آسہ کۅکرِ تار تہِ رچھہِ مژ۔ تمہِ آسہ امہِ وِزِ، آنگنس منز ژھۅٹہ پھلۍ ژھاران۔ تمن یُتھُے کۅکر سند ’کرٛو‘ کنن گوٚو، تمہ گٔے پننہِ پننہِ شایہِ روزتھ ہشہ تہ أمس کُن لجہِ شکہ بٔرژو نظرو وُچھنہِ۔ اکہِ کۅکرِ ہیٚوت ڈالہ مٲرۍ مٲرۍ أمس کُن پکن۔ مگر یۅہے بہ ماے پٲٹھۍ ہیو۔ زنتہ پننس مزس منز اور یور ٲس پھیران۔ بیاکھ کۅکر یۅسہ سُر بوٚنس تچھان ٲس، لٔج پانس جتھُر کٔرتھ بیٚیہِ لژھ کھارنہِ۔ زنتہ یل دِتھ ووٚنن۔ ’اونہہ۔ میہ دوٚپ خبر کُس چُھ۔ ٲسۍتن یُس چُھہ تہ سُہ۔ میہ کیاہ توتہِ۔‘ ییتِس کالس منز درایہِ شاہہ مال توٚملہ دۅژھا ہٮتھ تہ ترٲون أمس کۅکرس برونٹھ کُن۔
کۅکر لوٚگ بوٚچھ سندۍ پٲٹھۍ ہۅبٮو ہۅبٮو بوس برنہِ زن ژور کال ٲسس کینہہ بُتھہِ ؤچھنس گٲمتۍ۔ کۅکرٮو ییٚلہِ وُچھ زِ أمس ہا سپز کیاہ تام الگے یٲری، تمو نیہِ شی کٔرتھ دور تہ دٔچھنۍ کھوؤرۍ لجہِ چھکرنہ آمتٍۍ پھٔلۍ وٹنہِ۔ شاہہ مالہِ تُج بییٚہِ ہمسایہِ مکانچہِ دارِ کُن نظر۔ مگر اتہِ ییٚلہِ نہ کانہہ تہِ نظرِ گوس، امہِ دِژ زور کرٮکھا۔
’شی، تۅہہِ مٔرۍچہِ بٔڈ۔ أمس بچارس وتھ لجمژ، اد تہۍ دیوسا پھل پھلۍ کھٮنہ۔ زن نہ کینہہ تہِ چھو کھٮوان۔‘ کۅکرِ ژجہ امہِ کریکہِ ’کر ٛت‘ کٔرتھ پتھ۔ تمن توٚگ بوزن زِ یہِ کس چھیہ ونان۔ مگر اُکن پہن ژٔلتھ پھیرِ بییٚہِ پوٚت تہ کۅکرس أندۍ پکھۍ لجہِ کھوژۍ کھوژۍ پھٔلۍ ڈونہِ۔
’مبارک ہو شاہو۔ یہِ کرو اوٚن وون کۅکُر؟‘ جانہ بِژِ کوٚرس دارِ کنۍ نیرتھ آلو۔ شاہہ مال ٲس اسندۍ سے نیرنس پراران۔ امہِ رٔٹ چال۔ پھٮرنس دِژن برونٹھۍ کنۍ بٔلۍ دننا تہ کنس اندر رۅپہ کنہ وٲج نژ ناوان نژناوان ؤژھس در جواب۔
’ونۍ ہو اوٚن، یتھے پٲٹھۍ۔ ساڑن ژۅن ڈبلن۔‘ شاہہ مالہِ تروو ’ڈبلن‘ لفظس پٮٹھ تیوت زور یوت نہ غلام خانن تہِ أمس وننہ وِزِ ترایوو۔
’گامک آسہِ؟‘ جانہ بِژِ ووٚنس اور پھیرتھ۔ ’تی چھُم باسان، أر کۅکر ہن چھیہ۔‘
’توتہِ ہو چُھے یہِ ونہِ ستنے رٮتن ہند۔‘ شاہہ مالہِ کٔرس پانے وٲنسا کھر۔ ’یہِ ہو چھے بدل ذاتھ۔ یور چھا شہرس منز یمن کٔننہِ انان۔ تو پتہ یوت دروگ کُس ہییٚکھ مٔلۍ۔ ییٚتہِ گژھن یمے ژھۅٹہ کۅکر آسنۍ۔‘
شاہہ مالہِ وُچھ زِ جانہ بِژ وۅزلیٚۍ۔ ظاہر توٚگس بوزن زِ یہِ چھیہ لوکن کُن لٲگتھ یہِ میہ کُن ونان۔ سۅ ؤژھس ۔ ’اد با میہ چُھے سیُن بگارس، بر ژ أمس بوس۔‘ یہِ ؤنتھ ژایہِ سۅ اندر۔ اسندِ گژھنہ پتہ کوٚر شاہہ مالہِ اسہ ونہِ ہۅنجہِ وُٹھن بروٚڈ ہیو تہ أتھۍ ستٍۍ ہیٚوتن کۅکرس تھلہِ تھلہِ وُچھن۔
کتھ ٲس ژکہِ تلہ یہِ زِ شاہہ مالہِ اوس یہِ کۅکر جانہ بِژِ ہندِ شر انہ نوومت۔ جانہ بِژِ آسہ پانژھ کۅکرِ تہ اکھ کۅکُر تہ شاہہ مالہِ آسہ کۅکرے آژ۔ جانہ بِژِ ہند کۅکُر اوس دۅہس منز اکہِ دۅیہِ پھرِ پننہِ آنگنہ منز دۅسہِ پٮٹھ وُپھ تلان تہ تو پتہ شاہہ مالہِ ہندس آنگنس منز وسان۔ شاہہ مال ٲس پنن کۅکُر نہ آسنہ کنۍ اتھ خدٲیی یٲری زانان۔ مگر یٚمہِ وِزِ شاہہ مال آنگنس منز دانہِ یا بییٚہِ کانہہ یُتھ چیز تاپس تراوِہے، یہِ اوسس دۅن أچھن کھران۔ تکیازِ یہِ اوسس برٲژ در ہیو اگادِ گژھان۔ چھگ دی دی تہِ اوسس نہ یہِ چھلہ ؤدرۍ کرنس پژان۔ پچھ کھنڈ برونہہ ییٚلہِ أمۍ یتھے پٲٹھۍ سخ جیر تُلُس، شاہہ مال متے یس بہ حکمن وۅہون۔ جانہ بِژِ بوز تہ سۅ درایس دارِ کنۍ واد کرنہِ تہ أتھۍ منز دژنس پام۔
’تیٚلہِ ہو گژھہِ پنن کۅکُر انن۔ بوز تھو۔ ہُتھ ییٚلہِ مٲل خۅر چھہِ ہس روزان، داں پھلہِ کتھ چُھے زو نیران!‘
شاہہ مالہِ گوٚو اسند یہِ ونُن موتہ کۅتہ سخ۔ یہِ گٔے امی ساعتہ پیٹھہ خاندارس کۅکُر مٔلۍ اننہ کھٲتر نٲلۍ۔ پٮٹھہ کٔر جانہ بِژِ تہِ اتہِ اور أہندس آنگنس منز کۅکرس گژھنس رٲچھۍ۔ غلام خانن کجاو پوٚز اپز ؤنۍ ؤنۍ پچھ کھنڈ، مگر ٲخرس تہ لوٚگس نہ چار تہ مایسمہِ بازر منز ہیوٚتن أکس کۅکر وٲلس نشہِ ترٮن ڈبلن یہِ مٔلۍ۔ اگرچہِ زنانہِ نشہِ تھٲونس رۅپے کھنڈ زیادے پہن کھٲلتھ، یُتھ نہ سۅ پٮٹھے ونٮس۔ ’وُچھ اور کیتھ کۅکر آکھ ہٮتھ۔ زن نہ بییٚہِ کُنہِ تہِ بنیووُے!‘
جانہ بِژِ ہند کۅکُر اوس مٲنزِ رنگہ، وۅزل تہ منزۍ منزۍ آسس کریہنہِ تیر تہِ۔ شاہہ مالہِ ہند کۅکر اوس چھوٚت، صفا شین نپہ نپہ کروُن پروٚن۔ چالہِ ڈالہِ کنۍ اوس یہِ جانہِ بِژِ ہندس کۅکرس پووا کھسۍتھے ، مگر تتھے اوس سُہ اسندِ کھۅتہ نل نکھہ کنۍ زیاد اوٚر دوٚر باسان۔ یہِ اوس پزر، نتہ ٲسۍ دۅنوے اکی ذٲژ ہندۍ۔ ز ژور آنہ کم یا ژور آنہ زیاد اکی مۅلہ تہِ۔
دۅہ گژھتھ شامس ییٚلہِ سٲری شونگۍ، شاہہ مال ٲس بسترس منز شُرس لرِ سٲوتھ دۅد چاوان۔ امہِ اوس شاند گوٚندس پٮٹھ کھۅنہ وٹھ ٹھیکرٲوتھ اتھس پٮٹھ کلک سورے بار روٚٹمت۔ یتھہ کنہِ ٲس یہِ شُرس دۅد چاوان، مگر اندرۍ اندرۍ ٲس یہِ أمۍ سے کۅکر سند سونچان۔۔۔کۅکُر وُچھتھ کیاہ آسٮس بِژِ وٲنجہِ نون پیومت۔ میٚۍ ونہِ تہِ اسنز سۅ کتھ اوم تیل چھیہ تیلان۔ وۅنۍ گژھہِ اسنُد کۅکُر یور ترُن، زنگہِ نشہِ نے کوٚرم تیٚلہِ چھسے نہِ اد۔ یی سونچان سونچان پییٚہِ أمس خاندار سندس بتھس کُن نظر، یُس الگ کُن پننس بسترس منز شونگتھ اوس۔ أمس آو یہِ امہِ وِزِ تیتھ خۅش شکل بوزنہ زِ وننچ کتھ چھیہ نہ۔ مگر یُتھے امہِ کھۅنہ وٹھ کڈتھ شاند گوٚندس پٮٹھ کلہ تراٍوتھ شۅنگن ہیژاو، کۅکر مرِ منز گٔے تھدِ تھزے بانگ ’کۅکروکوں،ں،ں،ں‘۔
شاہہ مال گٔے ہے بنگہ روزتھ۔ امہِ تُل کلہ تھوٚد تہ وارپٲٹھۍ لٔج نوزنہِ زِ میٚۍ ما گوٚو بدل کینہہ کنن۔ مگر ییٚلہِ کۅلکرن بیاکھ بانگ تہِ دژ، أمس زن پھُٹ کٲر۔ یہِ گٔے یکبارگی بسترس منز بہتھ تہ خاندارس لٔج آلو دتھ ہشار کرنہِ۔
’ہتہ دوٚپمے۔ تلہ تھوٚد وۅتھ۔ یپٲرۍ۔‘
’ہونہہ، کیازِ؟‘ غلام خان گوٚو اڈہشار ہیو۔ ژیہ ووٚنتھہ میہ کینہہ؟‘
’ہتہ أمۍ دژ کۅکرن بانگ، کالہ کی پہر۔‘ شاہہ مال ٲس بانبرے مژ۔ ’ یہِ کُس پھیٚشل بلایہِ چھُتھ ژیہ اونمت؟‘
’بانگ؟‘ غلام خانن چونکھروو بُتھ۔ ’اد دژن، اسہِ کۅسہ سحر خٲنی چھیہ کرنۍتتھۍ گژھہ وقتہ پھیر۔‘
’وُچھ اور کیاہ ونہِ۔‘ شاہہ مالہِ کٔھژ ژکھ۔ ’ہتہ تھوٚد وۅتھ۔ کھش شھنس کٔرتھ۔ ژیہ چھے نا خبر، یُس کۅکُر کالہ کی پہر بانگ دِیہِ، تس گژھہِ تمی وِزِ کھش کرُن۔ سُہ چُھہ پھیٚشل آسان۔‘
’کینہہ چُھہ نہ پھیٚشل ویٚشل آسان۔ ژۅنگ پانس ژھۅپہ کرتھ۔ یمن بے قلۍ کتھن ٲزِ نہ گژھان۔‘ یہِ ونان ونان ہیٚژ غلام خانن کلہ پٮٹھۍ رضٲۍ۔ شاہہ مالہِ کریایہِ پننۍ کنۍ واریاہ ژھرٹہ ژھرٹھ، مگر غلام خانن نہ ووٚنس اتہِ اور اکھ تہ نہ ز۔ تٔمۍ ترٲو کھۅر شۅر نندر تہ پننس وقتس پٮٹھ گوٚو صبحس ستہِ بجہِ ہشیار۔
شاہہ مالہِ یوت نہ أمس کۅکر سنزِ امہِ بانگہِ ہند گوٚو، تیوت گوس وۅنۍ یمہِ کتھہِ ہند زِ ہرگاہ جانہ بِژِ یہِ بانگ بوزمژ آسہِ، سۅ کرٮم پامہ دی دی گٔدۍ۔ سۅ ونٮم زِ أتھۍ پٮٹھ ٲسکھے ونان زِ یُتھے کۅکُر کیاہ ٲسس بہ ژھاران۔ دنیاہ جہانکۍ کۅکر چھہِ سحر پٔتۍ صبحکہِ نورچ خۅش خبر دوان، أمس منحوسس وُچھتہ کالے کیاہ چُھہ نستہِ کنۍ اژان۔
جانہ بِژِ ہندِ امہِ خوفہ مۅکھے درایہِ نہ شاہہ مال کۅکر مٔرس درواز مژرٲوتھ تہ کۅکر یلہ ترٲبتھ آنگنس منز۔ حالا نکہ سۅ روزِہے نہ اتھ زنہہ تہِ پتھ، تکیازِ تس اوس وُنہِ خبر کٔژن دۅہن دۅسن تہ دیوارن کُن کتھہ دی دی جانہ بِژِ آنچ ہورن۔ یہِ روز وُزس منزے ژھایہِ ہلس کُن تہ کۅکرن نیہِ شی کٔرتھ کۅکرٮن ستٍۍ آنگنس منز ژھال۔ شاہہ مالہِ پھیر أمس کُن وُچھتھ وٲنج دُبہ۔ تیتھ کھوٚرس یہِ۔ کۅکرن کۅڈ شپۍواو کٔرتھ پکھن واشا ووشا۔ أکس پکھہِ بنٲون واوج تہ ماے محبتہ سان دِژن کۅکرٮن أندۍ أندۍ اوٚک اوٚک وارِ ڈالہ پونشہ۔ کۅکرِ ژجہِ دامن بچٲوتھ دٔچھن کھوور، زنتہ ووٚنہس۔’ہے کیاہ گوٚوے۔ یی چھا کران۔ پتھ برونٹھ چھکھ نہ وُچھانے کینہہ۔‘
کۅکرٮو ہیٚژ وُز برس کُن نظر دِنہِ زِ اما از کیا چھیہ نہ یہِ کُنہِ نٔنی۔ پھل مۅٹھ تہِ ترٲون نہ۔ تمو ہیٚوت شاہہ مالہِ اورۍ دورن۔ کۅکرس تہِ توٚر فکرِ زِ قصہ کیاہ آسہِ۔ تٔمۍ تہِ رٔٹ کۅکرٮن ہنزے وتھ۔ شاہہ مالہِ ییٚلہِ اسنزن زنگن کُن نظر پییٚہِ، أمۍ ژکہ نوو دے گٔژھتھ بُتھ۔ أمس آیہِ اسنز یمہ زنگہ پنجو پٮٹھہ باوڑِ تام کھرِ ژکل ہِشہِ درینٹھۍ۔ مگر شی شو ہیٚوکنس نہ کینہہ تہِ کٔرتھ، یُتھ زن جانہ بِژ بوزِ نہ۔ امہِ کٔڑ جل جل توٚملہ دۅژھا تہ وُز منزے دژنکھ آنگنس کُن دٲرتھ۔
جانہ بِژِ ہندِ آنگنہ منز ییٚلہِ تسندۍ کۅکرن دۅسہِ یپارِ نوٚوے کۅکر ’کروا‘ بوز، تس گٔے گردن کھڑا۔ تٔمۍ کوٚڈ سینہ نٮبر تہ پان ترکروون زنتہ بدنکۍ سٲری نٲر شروکونہ آیس۔
’کُٹ، کُٹاک، کُٹاک۔‘ تس ژٔج تھدِ کرٮکھ نیرتھ۔ زن کوٚرنس آلو زِ ہیو کُسو پٮژِڈار چھُکھ ژ اپٲرۍمس آنگنس اندر ژامت۔
’کُٹاک، کُٹ کُٹ،کُٹاک۔‘ شاہ مالہِ ہندۍ کۅکرن تہِ کٔر گردن کھڑا۔ ظاہر دیتنس جواب۔ ’ بہ ہا چھُس چھوٚت کۅکُر۔ کتہِ ترکھ یپورتہ ہاوے۔ نتہ چھُہم دوری مشتہ ہاوان۔‘
شاہہ مالہِ کھوٚر اسند یہِ کریکہ ناد لاگن۔ سۅ دپان یہِ ہے کُنہِ پٲٹھۍ دم پُھٹۍ گژھہِ ہے، دٮو نہ جانہ بِژ اسنز آواز بوزتھ دارِ اویزان گژھہِ۔ أمس شی کرنہ بدلہ تُج امہِ وُز منزے مٮژِ دتھ تہ کشہِ سان لٲۍنس پننۍ کنۍ کلس۔ سۅ آیہِ نہ أمس کینہہ تہِ، البتہ أمۍ کھییٚہِ ’کُٹاک‘ کٔرتھ وۅٹھ تہ جانہ بِژِ کوٚڈ دارِ کنۍ کلہ۔
’ژیہ کتھو پٮٹھ از صبحے صبحے شرارتھ کٔھژمژ۔ کوٚرنے کیاہ بچٲرۍ!‘
شاہہ مال زن رٔٹکھ ژورِ، تتھے پٲٹھۍ پھوٚٹس رمن رمن عرق۔ امہِ یمہِ مۅکھہ یوت ایحتیاط کریاو، سُہ رددس سورے طاقچس پٮٹھ۔ جانہ بِژِ ہنزِ کتھہِ تلہ گوٚوأمس شبہ زِ یہِ چھم ورگہ پٲٹھۍ ٹسنہ ژٹان زِ یہِ چھیہ اسندِ کالہ کی پہر بانگ دنچ شرارتھ۔ مگر توتہ کوٚرن کیاہ تام ژور جگرے ہیو تہ ووٚننس۔
’یہِ ناو دوان یمن کۅکرٮن پھلس لُن پکنہ تہِ۔ شرارتھ کٮہوزِ گٔژھم نہ آسنۍ!‘
’نوٚو نوٚوے چُھنا توے۔‘ جانہ بِژِ ووٚنس ٹھٹھہ پٲٹھۍ۔’پگہہ پٮٹھہ آپراوٮکھ یورے۔‘
’اہانو تہ گوٚژھ اسہِ رچھن آسُن۔ تتھ چُھ کھٮنہ خٲطر اوٚنمت۔‘ شاہہ مالہِ دوٚپ زِ أمس تھاو نہ بہ کانہہ کتھ ونہ نسے وار۔ ’تٔمۍ آسہِ ہے راتھے حلٲلۍ کوٚرمت، مگر سُہ اوس تھٔکتھ پیومت۔‘
’کٮہو رووو، مٲریون کیاز؟‘ جانہ بِژِ ووٚننس۔ ’وُچھ کژھ شکلہِ ہن چھٔس۔ پٮٹھہ چھس آوارز تہِ رٔژ۔‘
شاہہ مالہِ ڈوٚل بُتھیک رنگ۔ تمہِ نیو اسندِ ’رٔژ آوارز‘ وننہ منزے تُلتھ زِ امہِ چھیہ اسنز سۅ بانگ بوزمژ۔ مگر اورکُن اتھہ ننہ بدلہ ؤژھس بییٚہِ۔
’او یتھۍ ژھۅٹہ کۅکر ییلہِ میہ رچھنۍ آسہ ہن تیلیٚۍ کتٍۍ کننۍ ٲسۍ پھیران۔ میہ یُس کۅکُر أمس انن ونیاو، سُہ چُھس نہ وُنہِ تہِ بدس یوان۔ وۅنۍ چُھس کٔمۍ تام وعد کوٚرمت زِ یِتھہ زٲنتھ تتھہ دمنے بہم کٔرتھ۔ ‘ شاہہ مالہِ باسٮو زِ جانہ بِژ رٲو ہش اسند یہِ جواب بوزتھ۔ امہِ دوٚپ زِ یُتھ یہِ اور خبر کیاہ ونٮم بہتر چُھہ پانس اندر اژُن۔
شاہہ مالہِ ہیوٚت أندر کنہِ سماوارس تیٚونگل تراوُن، مگر ٲس أمۍ سے کۅکر سندس سیاپس سنیمژ۔ تہ ییلہِ غلام خان مٔشدِ پٮٹھہ اتھہ بُتھ چھلتھ گر ژاو، شاہہ مالہِ پھیرُس چیایہِ پیالہ تہ ووٚننس۔ ’چاے چٮتھ ژٔھنتہ أمس کۅکرس کھش کٔرتھ۔ محلس منزے لسن بسن چُھ۔‘
’اہانی تہ محلس کیاہ اتھ ستٍۍ۔‘ غلام خان ووٚتھس لواسہ کٔھنڈا ژاپان ژاپان۔ ’روز دٲری چھیہ نہ زِ سحر وقتک چُھکھ مغالطہ گژھان۔‘
’ژیہ کیاہ ، ژیہ چھے کتھے آژ ۔‘ شاہہ مالہِ کٔھژ ژکھ۔ ’اد ییلہِ نہ ژ مارہن بہ کر ناوس پانے صمدۍ کھشس اتھہِ کھش۔ دٮو یہِ پھیٚشل بلایہِ رچھن۔‘
’کر ناوُس۔‘ غلام خانن کٔر ژٹہ ونۍ کتھ۔ ’مگر یُتھ نہ پتہ بییٚہِ نوٚو کۅکُر اننچ فرمٲیش آسٮم!‘
’کینہہ کرے نہ فرٲیش۔‘ شاہہ مالہِ دتۍ بٔلۍ سماوارس پھۅکھ پونشہِ۔ ’یہ کیاہ جانہ بِژِ ہند کۅکُر ہے دوٚہۍ دۅہس آنگنس منزے آسان۔‘
غلام خان ییلہِ کامہِ دراو شاہہ مال ؤژھ تہ گٔے صمدۍ کھشس گر، یہِ وچھنہ مۅکھہ زِ تتھۍ چھا کِنہ اور یور چُھہ کُن درامت۔صمدۍ کھشہِ اوس محلہ کٮن کۅکرن ہند کھشہ ملہ۔ ا۔مس ورٲے تہِ ٲسۍ واریاہ کھش کرُن زانان مگر ا۔مس اوس وۅنۍ کیاہ تام ناوے ہیو لوٚگمت۔ توے تہ اوس اتہِ کۅکرن ’شی ژیہ صمدۍ کھشہِ پیٚون‘ ویتھ وۅہو کڈنہ یوان۔ صمدۍ کھشہِ اوس امہِ وِزِ گری تہ دارِ پٮٹھے ووٚنن شاہہ مالہِ۔
’گژھ با انن بہ کرس کھش۔ مگر بہ تہِ کیاہ ووت سو شامس بٲگۍ۔ ینہ دٔپو زے بٲژ کھٮمون، او۔‘
’اد یِتہ ژیہ کٔمۍ کوٚرے ٹھاک۔ چانہِ کھۅتے چھا۔‘ شاہہ مالہِ ووٚنس جواب تہ اسان اسان آیہِ گر واپس۔ یہِ ٲس خۅش زِ جانہ بِژِ نشہِ روزم نس سیٚود۔ نتہ آسم وۅنۍ کالہ صبح تسنز پامہ بوزنہِ۔
شاہہ مال یُتھے اور پھیرتھ آنگنس منز ژایہِ، اتہِ وچھُن بدلے حالاہ گوٚمت۔ بچار کۅکرِ أکس اندس کُن شروٚکنٮن ژامژ۔ جانہ بِژِ ہندۍ کۅکرن أہندس کۅکرس ستٍۍ سخ پٲٹھۍ جنگ لوگمت۔ یمو سۅ قیامت پانہ وٲنۍ ملہ نٲومژ تہ سہُ گردِ بشتنگہ تُلۍ متۍ زِ کُنس خدایس چھیہ خبر۔ پٮٹھہ جانہ بِژ دارِ پٮٹھ بہت أہنزِ اتھ لڑایہِ تماشہ وچھان۔
شاہہ مالہِ باسٮو زِ جانہ بِژ چھیہ أندرۍ کنۍ خۅش۔ تس چُھہ پور یقین زِ میون کۅکُر چُھ زینتھ۔ تکیازِ سُہ اوس نلہ نکھہ کنۍ رٲنڈۍ ہیو باسان۔ بییٚہِ ٲسِن محلکۍ سٲری کۅکر اکہِ اکہِ آنپہ منگہ نٲوۍ متۍ۔ شاہہ مالہِ ہیٚوتن وٲنجہِ دُب دُب گژھن تہ بُتھس اکہِ رنگہ بیاکھ رنگ سپدن۔
جانہ بِژِ ہند کۅکُر اوس وۅزل تہ شاہہ مالہِ ہند چھوٚت۔ یمن آسہ گردنہِ ہنز تیرِ پور دٲیرن منز کھڑا گٲمژ۔ شرارتہ ستٍۍ ٲسکھ کلن نٹھ نٹھ تہ تھتھرایہِ۔ امہِ تھتھرایہِ ستٍۍ آسہ یمن گردنہِ ہنزن تیرٮن بجلی کرنٹہ ہشہِ یوان۔ ندن ٲسکھ زیٹھے متۍ پھوتٮن واش ہیو درامت۔ یم ٲسۍ اکھ أکس مقابلہ روزتھ تہ تھتھرایہِ ہژ گردنہ زیٹھہ رٲوتھ اور یور نار شیٚچھہ باوان۔ تہ أتھۍ اندر بہ پرسان پٲٹھۍ اکھ أکس جف ژھنان تہ تونتو ستٍۍ ہڑدُس بڑدُس تُلان۔
جانہ بِژِ ییلہِ شاہہ مال آنگنس منز اژان بُچھ، سۅ بیٹھ وار پٲٹھۍ دارِ پٮٹھ۔ شاہہ مالہِ باسٮو زِ امہِ روٚٹ چاو۔ جانہ بِژ وژھس۔ ’یہِ چھکھو وچھان۔ اد با میون یہِ ژھۅٹہ کۅکُر کیاہ پوشہِ أمس چٲنس کۅکرس۔ مگر کٔھرِس کیاہ ہیہ پانژھ تہ دِ پانژھ کُنی۔ اما پوٚز یتہِ ونے ژلہ راوٮس۔ تہِ چھن محلکۍ کۅکر دٮد وننٲوۍ متٍۍ۔‘
شاہہ مالہِ گوٚو أندری ہیہ، مگر ونہِ ہٮس کیاہ۔ یہِ ٲس پچھتاوان زِ یتھ کیاہ گوٚو یہِ۔ أمس گوٚو شکھ زِ جانہ بِژِ چُھ زٲنتھ مٲنتھ پنن کۅکُر یور تروومت۔ أمس ٲس وٲنج نوہ نوہ کران زِ وۅتھہ تہ چیر أمس جانہ بِژِ ہندس کۅکرس ہوٚٹ۔ امہِ سوانچ زِ یُتھ یہِ پتہ پام دِیم تیتھ کونہ تھاوس بہ برونٹھے لور پٮٹھ۔ یہِ ؤژھس۔ ’ میون یہِ کۅکپر لگہِ نہ اتھ جنگہ جنگہِ۔ یہِ چھنا بدل ذات، توے چُھ دروگ تہِ۔‘
کۅکرو لٲج ہڑدُس تہ بڑدُس تُلۍ تُلۍ قیامت۔ یم ٲسۍ اکھ أکس رتھ والان تہ تیرِ کٔھنزان۔ جانہ بِژ ٲس دارِ ہندس دمس زور سان تھف کٔرتھ کلس نوہ تہ نوہ کران۔ شاہہ مالہِ اوس بُتھ أتۍ نے نار چپاتھ ہیو گژھان تہ أتۍ نے لیٚودر پوش ہیو گژھان۔ سۅ ٲس أندرۍ کِنۍ اتھہ موران تہ زہر ژاپان۔ بلکہ ٲس وُٹھ پھسرارے کٔرتھ جانہ بِژِ حندس کۅکرس وۅہوان۔ ’گژھ ژیہ تونتھ پیٚنۍ ؤستھ۔ ژیہ زنگن وج گژھُن۔‘
کۅکرو ول اکھ أکس رتھ۔ جانہ بِژِ ہندس کۅکرس اوس نہ وۅزُل رنگ آسنہ کنۍ بوزنہ یوان زِ کوتاہ آس تہ کیاہ آس۔ مگر شاہہ مالہِ ہند کۅکُر اوس وھوٚت آسنہ مۅکھہ خونے خون گوٚمت باسان۔ اسند یہِ حال وُچھتھ رود نہ وونۍ شاہہ مالہِ پانس تام کینہہ تہِ۔ أمس ژوٚل نیرتھ۔
’ہہ یہِ چانہِ رتہ چھیٚپہِ لگُن۔ وُچھ کُس حال کوٚرنے۔ أ،س پییٚہِ یہِ تونتھ ؤستھ۔‘
’اوٚت پٮٹھ کوٚتو وٲژکھ۔ وُنہِ کیا گوٚو۔ وُنہِ وُچھ ییلہِ دٮد ونناوٮس۔‘ جانہ بِژِ کوٚرس واد۔
شاہہ مالہِ اوس وۅنۍ جانِ منس پٮٹھ آمت۔ أمس اوس کالہ پٮٹھے اکہِ پتہ اکھ حٲرۍثاتھ بٔنتھ آمت۔ یہِ دِیہِ ہے جانہ بِژِ خبر کیاہ ٹیٚوٹھ جواب یتھ نہ جانہ بِژ تہِ ژھۅپہ کرِہے۔ تہ یہنز یہِ أندرۍ جنگہ جنگ واتہے وۅہون تہ بکواسس پٮٹھ، زِ ہنگہ تہ منگہ ژوٚل اکھ کۅکُر۔ یہِ اوس جانہ بِژِ ہند تہ شاہہ مالہِ ہندۍ کۅکرن ہیٚژس سٲرۍسے آنگنس لار لار کرنۍ۔ شاہہ مالہِ باسٮو زِ جانہ بِژِ ژٔج عرقہ ژھٹھ نیرتھ تہ بُتھ گوس تمنۍ تٲو ہیو، مگر پنن ژٮتھ رچھنہ خٲطر کوٚرن بُکر دوٚر زن نہ اتھ جنگہ جنگہِ ستٍۍ کانہہ تہِ غرض اوسس۔
’اد با تہ یۅہے کۅکُر مٲریونا۔‘ جانہ بِژِ ووٚنس اتھہ ہۅنگنہِ دتھ۔ ’میونے بوزو، رٔچھون، مہ مٲریون!‘
’نتہ بوز تھو ژیہ پوٚزے۔‘ شاہہ مال ؤژھس رۅپہ کنہ وٲج نژناوان۔ ’ میہ نشہِ ٲسۍتن کۅکرس ہتھ ناصفتہ۔ کالہ کی پہر دی تن بانگ، میہ چھی نہ تمکۍ غم۔ مگر جنگہ جنگہِ کیت گژھہِ سخ آسُن۔ بہ ٲس سے یتھُے کۅکُڑ ژھاران!
کوکر جنگ تصویر چھہ یمہ جایہ پیٹھہ ننہ آمت:
https://www.dailypainters.com/paintings/25923/Cock-Fight/Delilah-Smith


text:
نیب رسالن کوٚر معروف افسانہ نگار ہردے کول بھارتی یس سیتۍ تہنزِ تازہ کہانی "گیس بال” کہ تعلقہ کتھ باتھ یۅس بۅنہ کنہِ پیش چھیہ۔
نیب: کہانی ہند بنیادی اسلوب چھہ بیانیہ مگر عام طور چھہ مکالمہ سیتۍ افسانس منز اکھ ڈرامایت پیدہ گژھان ۔ تہندس افسانس منز کیازِ چھہ نہ مکالمہ آسان؟اتھ متعلق کٔرۍتو رژھ کھنڈ کتھ۔
ہردے کول بھارتی: پزر گوٚو یہ زِ میہ گوٚو نہ ازتام ظۅنے زِ میانین افسانن چھا مکالمہ کِنہ نہ۔ تہندۍ سوالن پووم ظۅن۔ اٹھسٹھ پاٹھۍ پٔرم پننۍ پانژھ افسانہ، مکالمہ چھہِ کم مگر چھہِ ضرور۔ میہ چھہ نہ باسان ویسے مکالمہ چھہِ کانہہ خاص ڈراماییت پیدہ کران۔ نہ چھیہ پریتھ جایہ افسانس ڈراماییت براہ یوان۔ سوالک ٲخری حصہ زِ ’’مکالمہ چھہ نہ آسان‘‘ میانۍ لگ بھگ ساری افسانہ چھہِ واحد متکلمس منز یعنی ’’بہ‘‘ پانہ بیان کران۔ اوہ کنۍ چھیہ نہ توٚت تام مکالمچ نوبت یوان یوٚت تام نہ بہ کتھ دوٚیمس پشراوہ تہ پشرٲوتھ دلیل وننۍ چھہ نہ درست باسان۔ بہ چھُس نہ کمنٹیٹر commentator سندۍ پاٹھۍ اوٚک طرف کھڑا روزِتھ اچھو وچھمت حال بیان کرنک پسند کران تہ نہ مناسب مانان۔ جوابک یہ حصہ چھہ بحث ظلب تہ ای میلس منز چھیہ نہ تیژ گنجایش اس لیے ہیکہ بہ صرف یُتے ؤنتھ زِ یہ چھیہ میہ ذاتی راے، غلط تہِ ہیکہِ ٲستھ۔
نیب: یہ چھیہ حقیقت زِ افسانن ہندۍ کردار چھہِ مصنفن ہندۍ ایجاد آسان مگر تمن ہنز بنیاد چھیہ حقیقتس منز آسان یعنی تم چھہِ اسہِ اندۍ پکھۍ انسانن ہندۍ پاٹھۍ آسان۔ یہے کتھ ہیکو اسۍ واقعاتن متعلق تہِ ؤنتھ۔ یہ کتھ مدنظر ہیکوا اسۍ ؤنتھ زِ یہ افسانہ چھہ کینژھا سوانحی نوعیتک تہ کینژھا سیاسی نوعیتک؟
ہردے کول بھارتی: تہند اندازہ چھہ بالکل درست۔ یہ چھہ کینژھا سوانحی نوعیتک تہ کینژھا سیاسی نوعیتک۔ بس صرف چھہ یہ ذہن نشین کرُن زِ یہ چھہ نہ فردہ سنز نلکہ سماجچ سوانح۔ یہ تہِ ہیکو ؤنتھ زِ ’’جرگچ‘‘ سوانح۔ سٲنس سیاست زدہ سماجس منز ہیکیا کانہہ چیز امہِ لاگہِ نشہِ الگ آسن دعوا کٔرتھ۔ خصوصا کشیرِ ہندس ہمعصر دورس منز۔ دوٚیمہِ سوالک جواب تہِ چھہ بحث طلب۔ ضروری چھہ نہ میٲنس دٔپس ستۍ اتفاق کرُن۔ پزر ( عام پاٹھۍ یتھ پزر ونو) وننہ خاطرہ تہِ چھیہ میانۍ کنۍ اللہ تعالے ہن اکھ ومبر مقرر کرمژ تہ بہ چھُس وۅنۍ ومبرِ ہندس اتھۍ پڑاوس پیٹھ۔ یہ پزر باسیم تی چھُس تہندین سوالن ہندس جوابس منز عرض کران۔
نیب: گیس بال چھیہ علامتی معنی تہ اہمیت رٹان۔ تم افسانہ یمن منز گیس بالہِ ہندۍ پاٹھۍاکھ غالب علامت ورتاونہ یوان چھیہ ، تمن منز چھا افسانہ نگار گۅڈے لیکھنہ برونہہ واقعاتن ہنز ہوم ؤرک ذہنس منز کٔرتھ تھاوان کِنہ یہ علامت چھیہ افسانہ لیکھنس دوران پانے ارتقا لبان تہ پننۍ وتھ تہ واقعات بناوان۔ اتھ کتھہِ پیٹھ کرۍ تو پننہِ فنہ کس گاشس منز کتھ۔
ہردے کول بھارتی: گیس بال اکھ علامت، پزر چھہ یہ تہِ زِ امہِ افسانک ظۅن دیت میہ راجیش کول صابن۔ مگر بنان بنان گوٚو یہ میانہِ ذاتک افسانہ ۔ امہِ علاوہ تہِ سپدۍ کینہہ ’’وٲر دات‘‘ ۔ تم گیہ بییہ کُنہِ ساتہ کھۅکھلنۍ۔ ہرگاہ افسانہ کس تتھ صورتس یۅس ذہنس منزکاغذس پیٹھ وسنہ برونہہ تھنہ چھیہ پیوٚان ییلہ یہ صرف روح چھہ آسان، جسمہ بغیرے۔ ہرگاہ تمہِ وزِ پیٹھہ ٲخری لٲنہِ تام اتھ ستۍ ایمانداری ورتاونہ ییہِ تیلہِ چھہ یہ پننۍ وتھ پانے کڈان تہ خٲتمس پیٹھ واتان تہ یہ پراسیس چھیہ منطقی آسنک باس دوان یعنی کتھ چھیہ مجرد آسنہ باوجود credibly logical ہش باسان تہ یہ عمل چھہ بیانس زیادہ سنہ وُن آسنہ علاوہ پرن وٲلس سوچنس پیٹھ کُنہِ حدس تام آمادہ کران۔ واقعاتن ہنز ’’ہوم ورک‘‘ ذہنس منز گۅڈے سجاونہ ستۍ چھہ یہ یمو لازمی اوصافو نشہِ مچھہِ روزان۔ کتھ زیٹھہِ واریاہ نتہ کرہ ہا بہ گیس بالہِ ہندس پس منظرس منز امہِ بیانچ تفصیلہ سان وضاحت۔
نیب: کاشرس منز کیا چھہ افسانک صورت حال تۅہہ ونکیس باسان؟ یعنی اختر محی الدین، ہری کرشن کول، تۅہہِ تہ رتن لال شانتس پتہ چھا کاشر افسانہ برونہہ پوٚمت، پکان کنہِ یہ ژھۅکیوو؟
ہردے کول بھارتی: واریاہ کال گوٚو کھُلہ ڈُلہ پاٹھۍ کاشر افسانہ پرنس یا بوزنس ۔ اس لیے چھہ امہِ سوالک جواب دیُن مشکل۔ یہ کینژھا پران چھہِ تہِ چھہِ تہندِ رسالہ پیٹھہ پران یا چھہ کُنہِ ساتہ تھپہِ تھۅسہِ اکیڈمی ہند کانہہ شمارہ نظرِ گژھان۔ ویسے لیکھن والۍ آسن لیکھانے۔ برونہہ پوٚکا کِنہ نہ ثیقہ پاٹھۍ ہیکو نہ کینہہ ؤنتھ۔ مگر ییژ ہن ہیکو ؤنتھ زِ وُستہ وار تحریکا چھیہ نہ کنیہہ درینٹھۍ گژھان۔
نیب: کشیرِ نیبر روزنہ ستۍ یا فرق پییہ تہنزِ افسانہ نگاری تہ تہندس فنس؟
ہردے کول بھارتی: ساروے کھۅتہ مشکل تہ عذاب دہ سوال۔ کشیرِ نیبر روزنہ ستۍ یا وطن بدر سپدنہ پتہ پییہ واریاہ فرق۔ ژکہِ پھیُر گوٚۅ سوچس تہ اثر پییہ پانے افسانس پیٹھ تہِ۔ بہ چھُس سوپورک تہ اتہِ کس بابایوسف سولس منز چھہ میہ پوٚرمت۔ میہ چھہ تمہِ وقتہ گذرہ اپارِ نارہ پورِ پیٹھہ بڈِ کدلہ تام دوٚیمہِ اندہ ننگلہِ ہندس وۅلر دٔہس ستۍ لگن وٲلس اندس تام تھری ڈی تہ ستتھ ایم ایم بے شمار رنگین تہ بلیک اینڈ وایٹ فلمن ہند خزانہ اندرہ دفن۔ یم ریٖلہ چھیہ میانہِ شۅنگنہ پتہ تہِ چلان تہ میانہِ بے داری منز تہِ ۔ بعضے شعورکین تمن تہن منز ییتہِ اکثر یمہ اکھ اکس overlap سپدان چھیہ۔ یہ گٔر چھیہ میانہِ خاطرہ سیٹھا مشکل آسان۔ امہِ وزِ چھُس بہ پنن پان گانگلہِ کرنچ وشش کران۔ گرا بلڈ پریشر مشین لٲگتھ پانس پریشر وچھان۔ گرا بلۍ گاڈۍ کٔڈتھ سنسان سڑکن پیٹھ آوارہ پھیران تہ بلۍ فون کران۔ یتھین موقعن پیٹھ چھیہ نہ میہ نندر تہِ یوان۔ لازمی کتھ چھیہ زِ امیک اثر پییہ میانہِ افسانہ نگاری پیٹھ تہِ تہ میٲنس فنس پیٹھ تہِ ۔ امیک اثر چھہ میانین رشتن پیٹھ تہِ بعضے واضح پاٹھۍ درینٹھۍ گژھان۔
ٲخرس پیٹھ کرہ بہ عرض زِ یم سوال چھہ تتھۍ یہند جواب ، مکمل جواب 2+2 آیہ ہیکہِ نہ ٲستھ مگر جواب ہیکہِ نہ ژھوٚٹ تہِ ٲستھ تکیازِ یم چھہِ ساری بحث طلب۔
زمرے:انٹرویو


text:
زندگی منز اگر میہ کنہِ چیزک افسوس چھہ، سہ چھہ میہ پننہِ یاداشتک۔ میون یاداشت چھہ ہمیشہ پیٹھہ کمزور تہ ژلہ ون رودمت۔ پننۍ یہے کمزوری مدنظر وون میہ فیاض دلبرس، یمس زبردست یاداشت چھہ بصری تہِ تہ لسانی تہِ، زِ تس پزن دوستن تہ واقعاتن متعلق پننۍ یاداشت رژھراونۍ یمن ہند سہ اکثر ذکر کران اوس۔ شروعات گیہ شورا بشیر سندِ پیٹھہ۔ اچھا فیاضن یاداشت چھہ کمال، پیٹھہ چھہ سہ تیتھ کتھہ گور تہِ یُس اکثر تھیکان تہِ چھہ تہ مبالغہ تہِ چھہ کران۔ کتھن مزہ کھالنہ مۅکھہ اگر ٹر تہِ وننۍ پینس، واے برِ نہ۔ سہ چھہ پننہِ یاداشت کس وفورس انزۍ منزۍ گژھتھ وۅٹہ تہِ تلان تہ زیوِ تہِ ٹاس کڈان۔ سہ چھہ اتھ پیٹھ پننۍ مخصوص چھاپ تراوُن یژھان۔
فیاضنۍ یہ خوبی ژینۍ میہ گوڈنچہ لٹہِ تمن ملاقاتن منز یم سرینگر کافی ہاوسس منز الغٲبہ سپدان آسہ۔ مگر تمن دۅہن اوس نہ میہ یاداشت چہ اہمیژ ہند یوتاہ ظۅن۔ ملاقاتہ روزہ دلہِ منز تہِ کم کم مگر جاری تہ یور امریکہ یِتھ گوو فون کہ ذریعہ فیاض نہِ امہ خوبی ہند زیادہ احساس تکیازِ وۅنۍ اوس فیاض نظرن دور تہ صرف اوس فونس پیٹھ امۍ سند یاداشت بولہ کران۔
ادب چھیہ تژھ اکھ انسانی کارگزاری یمیک تھر تہِ یاداشت چھہ تہ نانک تہِ یاداشت۔ یہ چھہ یاداشتے یُس فن پارہ تخلیق کران چھہ تہ امیک فہم تہِ عطا کران چھہ۔ یمن درمیان یۅس لسانی ہیت چھیہ سۅ تہِ چھیہ یاداشت کس زور پیٹھے قایم تہ دایم۔ یاداشت، ادراک تہ تخیل یودوے تریہ الگ ذہنی عمل چھہِ، مگر ادبس منز چھِہ یم تریشوے اکھ اکۍ سند اتھہ رٹتھ فن پارچ قوت ہرراوان۔۔ یاداشت ورٲے نہ ہیکہِ سانۍ شخصیت بٔنتھ نہ تواریخ تہ نہ وقتک تسلسل۔ ادبچ چھیہ نہ کتھے۔
(پکان دورِ فلک، اکھ اقتباس)


text:
ساحل عباس میر
’’اصطلاح‘‘ لفظک لغوی معنی چھ باہم صلح کرن۔ بعضے چھ یہِ پانہ وانۍ متفق سپدنکِس مجازی معنی یس منز استعمال کرنہ یِوان۔ وۅنۍ گۆو علمی ورتاوس منز چھ اصطلاح اکھ بدوٗنہ معنی تھاوان۔یس ناوت کِس رنگس منز استعمال سپدان چھ۔ ج۔ ع۔ واحد ن چھ اصطلاحچ وضاحت ییمہِ آیہِ کرمژ:
’’اصطلاح کا مادہ ’’مصلح‘‘ ہے۔ اس کے لغوی معنی باہم صلح کرنے کے ہیں۔ مراد’ کسی قوم،فرقہ، جماعت یا پیشہ کا کسی لفظ کے معنی موضوع کے علاوہ یا اس سے ملتے جلتی مقرر کر لینا ‘ یعنی ’’ اصطلاح وہ ایک نئے معنی موضوع ہیں جو ایک لفظ یا چند لفظون کو متعد آدمی باہم اپنے کسی خاص اظہار کے لیے پہناتے ہیں اور وہ ہی لوگ بولتے اور سمجھتے ہیں۔‘‘۱
انسانی تہذیبس منز چھِ ’’اصطلاح ‘‘ تیتیاہ قدیم ییژاہ قدیم انسانہ سنز علمی تہ ادبی سرگرمیہِ چھے۔دنیہس منز چھِ انسان تہ انسانی زندگی ہندین مختلف گوشن متعلق مختلف علوٗم برۅنہہ کن آمتۍ۔یِمن علومن ہندِ دسۍ چھِ آدمۍ تہذیب کہِ پتھ کالہ پیٹھے مختلف تصورات بارسس آمتۍ۔ یِمن تصوراتن ہندِ ترسیلہ باپتھ چھِ وقتہ وقتہ مختلف لفظ مقررکرنہ آمتۍ۔یِمن ہند ورتاو علمی مجلسن ،مباحثن ،مطالعس یا درس وتدریسس منز سپدان روٗد مت چھ۔یتھ لفظ سرمایہِ چھ پرتھ علمی شعبس سیتۍ وابستہ۔یِمن تمہِ علمی شعبکۍ کلیدی لفظ تہِ ونِتھ ہیکو۔یِمے لفظ چھِ تتھ علمی شعبس سیتۍ وابستہ اصطلاحی لفظ۔ ییتین ہیکہِ یہِ فی تہِ پیتھ زِ اصطلاح چھ تی یہِ ’’نشانہ ‘‘ یا ’’ علامت‘‘ آسان چھ۔تِکیازِ ’’نشانہ‘‘ یا ’’علامت‘‘ کِس معنی یس یا توثرس منز تہِ چھ باہم متفق آسن ضروٗری۔ مگر یہِ چھ نہ صحی۔ حالانکہِ وچھوہے تہ مدا مقصد لحاظ باسہِ یِمن منز ہِشر۔تِکیازِ علامت لفظس چھ معنی نِشانہ ، ٹوکن ،ژینہ ون دِنہ وول کانہہ چیز یا یاد پاون وول کانہہ ذریعہ۔ دراصل چھ ’’ علامت‘‘ تلہ یہِ مراد سہ کانہہ چیز یا نشانہ بیترِ یس کانہہ خیال، کانہہ تصور، کانہہ ذیہنی یا نفسیاتی یا روٗحانی حال یا کیفیت، کانہہ کتھ یا خصوٗصیت کنہِ تہِ مخصوٗص چیزیا طریقہ ژیتس پاوِ یا تمِچ نمایندگی یا ترجمانی کرِ۔مثالے سڑکن پیٹھ چھِ ہاونہ یِنہ وٲلۍ مختلف ٹریفک نشانہ آسان۔یا بِجلی ٹرانس فارمرن پیٹھ چھ خطرک ہاونہ باپتھ کلہ کھۅپر بنٲوِتھ آسان یا ریاضی تہ حساب کِس علمس منز چھِ مختلف نشانہ ا ستعما ل سپدان۔ وۅنۍ گۆو وچھوہے تہ یِمن نشانن تہ اصطلاحن چھے پانہ وٲنۍ ز اہم فرقہ۔اول یہِ زِ یِم نشانہ یا علامژ ہیکن تصویرن منز ٲسِتھ۔ اماپۆز اصطلاح چھ ہر حالتس منز لفظ نہ زِ تصویر۔دۆیِم یہِ زِ پیٹھ کنہِ یِمن علامژن تہ نشانن ہنز کتھ کرنہ آیہِ تِم چھے عوام الناسس تام کانہہ زانکاری یا خیال واتناونہ باپتھ استعمال کرنہ یِوان ۔خاص پٲٹھۍ تِمن ہندِ باپتھ یِم نہ پرِتھ لیکھِتھ ہیکان چھِ۔اتھ برعکس چھِ اصطلاح مخصوٗص پٲٹھۍ زیاد ظۅنہ وٲلۍ، زٲنۍ کار تہ پرۍ مِتہِ لیکھۍ متہِ طبقہ باپتھے۔ بلکہِ نہ صرف پۆرمت لیوٗکھمت طبقہ بلکہِ گژھِ سہ تمہ مضموٗنک عالِم یا طالب علم آسن یتھ سیتۍ کانہہ اصطلاح وابستہ آسہ ۔تہ امچہِ زانکاری باپتھ چھنہ محض پۆرمت لیوٗکھمت آسن کافی۔اصطلاح چھ ادبی علامت نِش تہِ مختلف۔ادبی علامت چھے ز چیزپانہ وٲنۍرلاوان۔یا ونو دۆن چیزن میل کران۔ اکھ گۆو کانہہ ذہنی تصور یتھ انگریزۍ ادبی نقاد اِمیج ونان چھِ تہ کٲشرۍ پٲٹھۍ چھِس شبیہہ یا پیکر ونان۔تہ دۆیِم گۆو کانہہ تہِ سہ خیال ، تصور، خصوٗصیت ،حال یا کتھ یتھ کن یہِ پیکر یا شبیہہ ظۅن پاوان چھے۔یا ونو یہِ تہِ زِ یس خیال یا تصور امہ شبیہہ یا پیکر دسۍ سٲنِس ذہنس منز وۅتلان چھ۔اکہ طریقہ چھِ اصطلاح لفظس تہِ ز پکھۍ۔ اول بحثیت اصطلاح کہِ لفظچ طبعی صوٗرت تہ دۆیِم سہ مجردخیال ییمِچ یہِ اصطلاح ترجمانی کران آسہِ۔ مگر تمہ باوجوٗد چھ نہ علامت لفظ تی یہِ اصطلاح معنی تھاوان چھ۔ اصطلاحس چھ اکھ مخصوٗص معنی۔کنہ تہِ علمی شعبکِس اصطلاحس چھِ اکھ سر کھر معنی تہ امہِ اصطلاح ہچ ذکر ییمہ ساتہ تہِ وۅتھِ سۅ کتھ وۅتھِ امہ کِس مخصوٗص معنوی دٲیرس اندۍ اندۍ۔اتھ برعکس چھِ ادبی علامتس معنی ین ہندۍ تہہ کھسان۔بعضے ہیکہِ کنہ ادبی علامژ فردن ہندِ باپتھ تاثیر تہ توثر وکھر وکھر ٲسِتھ۔ مگر کنہ تہِ اصطلاحس متعلق امہ آیہِ سوچن چھ غلط۔اصطلاح تہِ ہیکہِ بعضے کثیرالمعنی ٲسِتھ مگر یِم معنی تہِ آسن مقرر حدن منز۔اصطلاحس ہیکن مختلف وضاحژ ٲسِتھ۔تہ پرتھ کانہہ وضاحت آسہِ پننہِ پننہِ جایہِ صحیح۔مثلاً ’’ رومانیت‘‘ چھے اکھ ادبی شعبچ اصطلاح ۔ عالمی ادبی تنقیدس منز چھ نہ رومانی مزازس کانہہ حدبندپہچا ن تہ رومانیت بحثیت ادبی اصطلاح چھے پانہ اکھ متضاد وضاحتن ہنز حامِل۔یتھ منز بعضے جذبس تہ اظہارِ بیان چہِ آزادی پیٹھ زور دِنہ آمت چھ تہ بعضے فِکری سۆتھرس پیٹھ حقیقت نِش فرارس پیٹھ زور دِنہ آمت چھ۔دنیاکین مختلف زبانن تہ خاص پٲٹھۍ یوٗرپی زبانن منز چھے یہِ بحثیت نہج زمانہ مکانس منز تہِ قاد بند کرنہ آمژ۔ یتھ مختلف وضاحژ دِنہ یِوان چھے۔ مگر کثیرالوضاحتی آسنہ باوجوٗد چھے یِم مختلف وضاحژامہ اصطلاحچہِ مختلف پرزناون انہار یا خصوٗصیژ۔یِم خصوٗصیژ چھے نہ اتھ مبہم بناوان بلکہِ چھِ اتھ اصطلاحس مزید ویژھنے کران۔اصطلاحچ خوٗبی چھے یہِ زِ اتھ منز گژھِ ابہام ناپید آسن۔
عصری زبٲنۍ محاورس منز ہرگاہ کتھ کرو ’’ اصطلاح‘‘ مٲنۍ تو چھِ تی یہِ زانکاری سۆمبرِتھ تھاونہ باپتھ کمپیوٗٹرس منز فولڈر بنٲوِتھ تھاونس آسان چھے۔گۆو زِ اتھ منز چھے کنہ تصورس یا خیالس متعلق زانکاری تہ خیال سوٗمبرِتھ روزان۔یِم مٲنۍ تو چھِ اشار تہ یتھے اسۍ کانہہ اصطلاح بوزان چھِ سون توجہ چھ فِلفور تتھ خیالس کن منتقل سپدان یتھ کن یہِ اصطلاح اشار کران چھ۔
سوال چھ اصطلاح سازی ہنز ضروٗرت کیازِ چھے ؟یا ونو یہِ زِ اصطلاحن ہند مقصد تہ مدعا کیا چھ۔دراصل چھِنہ اصطلاح بے مقصد تہ بے مدعا۔یِمن ہنز پیٹھے بانہ اہمیت چھے یہِ زِ یِم چھِ مختلف علوٗمن باہم زمر بندی کرنک اکھ وسیلہ۔ اصطلاح چھ مختلف پریتھ علمی شعبس پنن اکھ رنگ تہِ بخشان۔تہ پنن اکھ امتیازپاد کران تِکیازِ پرتھ علمی شعبس چھِ پننۍ پننۍ اصطلاح۔تتھ علمی شعبس انزۍ منزۍ گژھن گۆو تتھ سیتۍ وابستہ اصطلاحن ہنز زان آسنۍ۔اسۍ ہیکو بعضے اصطلاح بوٗزۍ تھے یہِ انداز لگٲوِتھ زِ کتھ کمہ علمی شعبچ چھے چلان۔
اصطلاحن ہند بیاکھ اکھ اہم مقصد چھ زبٲنۍ منز اختصار پاد کرن۔چناچہِ زبٲنۍ ہنز فطری خصوٗصیت چھے اختصار ۔تہ انسانہ سنز کوٗشش چھے پرتھ ساتہ یی روزان زِ پنن خیال کرہے سہ ٹھوس تہ مۅخصرپٲٹھۍ پیش۔یتھین موقعن پیٹھ چھِ اصطلاح درکار یِوان۔تمی چھ علمی شعبن ہنزِ زبٲنۍ منز یہِ اختصار وۅتلاونہ باپتھ اصطلاح سازی سپدان ۔ہرگاہ کنہِ علمی شعبس منز اصطلاحن ہنز عدم موجودگی آسہِ تمہِ ساتہ چھ کانہہ خیال ژیتس تھاونہ باپتھ یا پھرنہ باپتھ لفظ طوالتس کٲم ہینۍ پیوان۔مثلاً مٲنۍ تو ‘‘استعار ‘‘ ہِش ادبی علامت آسہِ ہی نہ ۔ تہ ییلہِ اسہِ کانہہ کٲنسہِ شاعر سنز شاعری مۅلناونہ وِزِ تسنزِ زبانۍ ہنز استعار سازی ہنز خوٗبی ویژھناونۍ آسہِ ہے۔اسہِ پیہ ہن جملن ہندۍ جملہ بیان کرنۍ۔مگر استعار ہیوٗ اصطلاح چھ اسہِ امہِ طوٗل بیانی نِش بچاوان۔
ییمہ کتھ نِش تہِ ہیکو نہ انکار کرِتھ زِ ’اصطلاح ‘‘ چھِ اکھ سہولیت۔یہِ سہولیت چھے خیالن تہ تصورن ہندس ابلاغ ترسیلس آسان بناوان ۔یِموورٲے چھ ممکن زِ علمک یہِ ابلاغ ترسیل بنہِ مبہم تہِ تہ زیاد میحنتک طلبگار تہِ۔ اصطلاح چھِ اسہ علمی شعبن منز کنہ مضموٗنس متعلق زانکاری منظم طریقس پیٹھ فراہم کران۔منظم طریقس پیٹھ فراہم آسنہ کِنی چھِ کانہہ علم نہ صرف رژھراون آسان بلکہِ چھ ہیکان اکہِ پیہِ پیٹھ دۆیمہ پیہ تام منتقل تہِ آسانی سان کرنہ یِتھ۔امہ لحاظ چھِ ’’اصطلاح‘‘ اکھ ولت یتھ منز تصور تہ خیال محفوٗظ روزان چھِ۔وچھوہے تہ پتھ کالکین مختلف بلند پایہِ تہذیبن ہندعلِم چھ اصطلاحن ہندی مدتہ پیرۍ درپیرۍتام وٲتِتھ ہیۆکمت۔افلاطوٗن تہ ارسطوٗ سندۍ واریا فلسفی تہ علمی نۅکتہ چھ، اصطلاحن منز ے رژھراونہ یِتھ موجوٗد زمانس تام وٲتۍ مِتۍ۔
اصطلاح چھِ کنہِ تہِ علمس اکھ اۅبیرگۅبیر تہ سنجیدگی کیو سنیرعطا کران۔ عام بول چال زبانۍ منز چھ معنی یک تہ توثرک ڈیجر یا تنیر آسان ییلہِ زن اصطلاح معنی تہ خیال منجمد صوٗرتس منز برۅنہہ کن انان چھِ۔ییمہ سیتۍ علمی زبانۍ منز معنی یک گۅبیر پاد سپدان چھ۔چناچہِ اکثرچھ یہِ ماننہ آمت زِ عام زبان تہ علمی زبان گژھِ اکھ اکِس نِش بِدوٗن آسنۍ۔عام زبانۍ نِش علمی زبانۍ منز بینیر پاد کرنس منز چھ یِمنے اصطلاحن ہنددخل۔
امی شکلہِ ہند بیاکھ پہلو چھ یہِ زِ زانۍ ہندِس پریتھ شعبس منز چھِ اصطلاح مانیِچ قطعیت (exactness) فراہم کران۔ امیک دلچسپ پہلو چھ یہِ زِ یہِ کینژھا وضاحت زیچھِ عبارژ منز کرِتھ اصل معنیس ژھاے روزان چھے تی ییلہِ اصطلاح چہِ صوٗرژ منز بیان سپدِوَنن وول تہِ چھ باوتھ کرِتھ لۅتان تہ بوزن وول تہِ چھ عملہِ تہ فعلس منز پوٗر پوٗر آگاہی پراوان۔یۆہے چھ وجہ زِ مختلف شعبن ہندین کامہِ کارن سیتۍ وابستہ چھۅکن قبیٖلہ کین لوٗکن چھِ پننۍ پننۍ اصطلاح آسان۔ عامیانہ سطحس پیٹھ چھے اصطلاح تہ پھر کتھ اکۍسے زمرس منز تھاونہ یوان مگرسۅ چھَنہ حقیٖقت۔ سانہِ سمجھنہ خاطر ہیکہِ یہِ مثال سیٹھہے فایدم مند ثابت سپدِتھ۔ کشیر منز چھِ اَتھ کامین ہندین بیون بیون کارن سیتۍ واریاہ لوٗکھ وابستہ۔ اگر اسۍ شالبافن، قالین بافن ، گرٹہ والین، نمد گرین، ٹوپہِ گرۍ کار والین، تۅرکہ چھانن، ووورین، وازن کانہِ لین، داندرین، تِلہ دوٗزن،چھانن، دسلن، کھارن، پہلین، کۆملین ہنزن تہ تِہندین کارن سیتۍ وابستہ کتھِ باتھ سام ہیمو۔ یہ کتھ سپدِ واضح زِتم تہِ چھِ مختلف چیزن متعلق اصطلاحن ورتاوان۔ یمو کِنۍ تِہند واتناویر موثر چھ بنان۔ اصطلاح سازی ہنز عمل چھے برابر تِژھے یژھ زبان سازی ہنز عمل چھے تہ اَتھ عملہِ منزچھ تِہند دِیت زیاد آسان یِمن پننہِ شعبچ زیاد سنۍ زان آسہِ۔ توے تہِ ییلہِ کٲشر ڈرایورتہ کنڈکٹراکِس خاص لۅکچہِ پایپہِ کبابہ گنڈ چھ ونان۔یہِ لفظ چھ اصطلاح بنِتھ زیاد بہتر پاٹھۍ اکِس چیٖزس بیان کران۔ سژنۍ کٲم کرن وول چھ گاڈ کۆنڈ تحریر جالہِ دار وغار ہوِۍ لفظ ورتٲوِتھ سۅے عمل ورتاوان یہِ ادبک طالبِ علم ردیٖف، قافیہِ، مطلع، مقطع ، غزل، تخلص ، تشبیہہ، استعار وغار ونِتھ ورتاوس چھ انان۔ دلچسپ کتھ چھے یہِ زِ ادیٖب تہ قلم کار ییتہِ اصطلاح سازی منز زیاد محتاط آسن گژھِ تَتہِ چھِ کینہہ اندرٹۍ اتھ منز تھۅس انان۔ ٹیلی وِجن تہ ریڈیو خاطر ورتاوۍ اسہِ دوٗردرشن تہ آکاشوانی ہوِۍ خاص اصطلاح مگر یِم ہیکۍ نہ تِمن اصطلاحن ہندۍ مترادِف بنِتھ یہِ انگریزۍ اصطلاح باوان چھِ بلکہِ سپدۍ یم اصطلاح مقامی حدبندی منز قادو بند تہ یتھ کنۍ گۅو دوٗردرشن تہ آکاشوانی محض تہ محض عوامی پرژارکین دۆن ہندوستانی ادارن ستیی وابستہ۔ مو تی لال ساقی چھ اصطلاح کِس معنیس متعلق لیکھان:
’’ سہ لفظ یا جملہ چھ اصطلاح بنان یتھ کنہِ خاص جمٲژ سیتۍ تعلق آسہِ۔ کنہِ کسبس یا ہۅنرِ سیتۍ مخصوص لفظ تہِ چھ اتھۍ دایرس منز یوان۔ مثالہِ پاٹھۍ نِمواسۍ ’’نسخہ‘‘ لۅغاتس منز چھ اَمیک معنے لیوٗکھمت یا لیکھنہ آمت مگر حکیم کتھِ گۅو نسخہ سہ کاغذ پرچہِ یتھ پیٹھ حکیم بیمارس دَوہن بیترِ ہند تفصیٖل لیٖکھِتھ دِیہِ۔ لفظک اصطلاحی معنے چھ عام طور ورگہ معنے آسان اَماپۆز پتہ چھ یۆہے معنے اَمیک ثیقہ معنے بنان ۔‘‘۲
حوالہ
۱: واحد:فرہنگِ ج ۔ع۔ ادبیاتِ اردو، ایس۔ ایچ۔ آفسٹ، پرنٹرس، دہلی دوسرا ایڈشن، ۲۰۱۱، صفہ نمبر۱۵۷۔
۲: انہار:سرِیت تہ ادب،(کٲشرِ شاعری منز ورتاونہ آمژ اصطلاحہ)،موتی لال ساقیؔ ، کشمیر یونیورسٹی سرینگر،۲۰۱۵ ،صفہ نمبر ۳۴۔
زمرے:تنقید


text:
تژھ تٍر یواں ٲس زِ رتھ شٹھہے رگن منز
اکھ پرانۍ چٹھیا ٲس ہتین دارِ مٔرم راتھ
یہ چھہ مظفر عازم سند اکھ زبان زد عام شعر۔
سیٹھا کم شعر چھہِ زبان زد عام گژھان۔ اکثر چھہِ امہ مۅکھہ یاد تھاونہ یوان یا روزان زِ تم چھہ اکس بییس موقعس پیٹھ بکار یوان۔ زبان زد عام گژھنک وجہ چھہ عموما شعری حسن کم تہ اکار بکار ینچ قابلیت زیادہ آسان۔ مثلا یہ شعر۔
یاد ماضی عذاب ہے یارب
چھین لے مجھ سے حافظہ میرا
یہ شعر چھہ ضرب المثل بنیومت تکیازِ اتھ منز چھہ انسانی تجربک اکھ تیتھ پزر موجود یس اکثر اوقاتن پیٹھ سانہِ احساسچ ترجمانی کران چھہ۔مگر اتھ منز چھہ نہ خیالہ کہ ورتاوہ علاوہ بییہ کانہہ شعری حسن یا خوبی۔ خیالن ولگیتُن دین چھہ نہ یکسر شعری عملہِ نیبر تکیازِ امہ سیتۍ چھہ کُنہِ معمولی خیالس منز کانہہ غیرمعمولی یا بالکل نوو پہلو نیران یمہ کنۍ پرن والۍ سندس ذہنس منز تعجب، سوال، تجسس، تحیر ، بیترِ ہوۍ جذبہ پیدہ گژھان چھہِ۔ پیٹھمس شعرس منز چھہ سوال پیدہ گژھان زِ یہ شخص کیازِ چھہ پتھ کال چہ ژیتہ آوری سیتۍ یوت پریشان؟ اتھ شعرس چھہِ واریاہ معنی ممکن۔ متکلم سند تکلیف چھہ یا تہ اوہ مۅکھہ زِ تسند پتھ کال چھہ تسندس ازکالس برعکس (1) سیٹھا مارۍ موند اوسمت، نتہ چھہ (2) سیٹھا تکلیف دہ اوسمت یس نہ تس ونیک تام مشان چھہ۔ یتھے پاٹھۍ چھہِ عذاب، یارب تہ حافظہ ہوۍ لفظ معنی چہ باریکی منز اضافہ کران۔ شعرس منز یتھہ پاٹھۍ اکہ کھۅتہ زیادہ (تہ بعضےمتضاد) معنی پیدہ کرنۍ تہِ چھہ اکس حدس تام شعری حسن ماننہ یوان۔ اتھ شعرس چھہ بیاکھ پہلو یس فلسفس سیتی تعلق چھہ تھاوان۔ سہ گوو انسانی قوت حافظہ یمہ کنی انسانی تواریخ تہ سانی ترقی ممکن چھیہ۔ یہ تواریخ چھیہ انسانہ سند خاطرہ اکھ بوڈ عذاب تہ بنان۔ امکی سبق چھہ اسہ برونہہ کنہ۔ امہ کشادہ معنی کنی چھہ خدایس کن مخاطب گژھن اہمیت تھاوان۔ امہ خیال آرایی تہ کارآمدی ورٲے چھہ نہ اتھ شعرس منز بییہ کانہہ زبردست شعری حسن۔ اتھ مقابلہ چھہ مظفر عازم سند شعر محسوساتن ہند دنیا سٲنس ذہنس منز آباد کران۔
عازم سندس شعرس منز تہِ چھہ اردو شعرس رلوُن مگر برعکس خیال ۔ اظہار تہِ چھہ نہ اردو شعرکۍ پاٹھۍ سیدِ سیود بلکہ چھہ اکھ منظر اچھن برونہہ کنہِ واقع سپدان تہ تٍرِ ہند تہِ چھہ کم کاسہ احساس گژھان۔ شعرس منز چھہ لغوی تہ استعاراتی معنین ہند سنگم۔لغوی سطحس پیٹھ چھیہ شعرس منز وندہ کالچ تہ ناداری یا غفلتچ عکاسی۔کریٹھ راتھ۔ دارِ گول یلہ۔ تٍر۔ اخبار کاغذ تہِ نہ موجود۔ مجبوری۔ یہ چھہ اکھ عام ، ممکن تہ سطحی صورت حال ۔ اتھ منز چھہ ناسٹالجیا۔ استعاراتی سطحس پیٹھ چھہ یمنے عام چیزن منز علاوہ (تہ الگ) معنیچ دریافت سپدان۔ استعاراتی معنی چھہ نہ لغوی معنی یکۍ پاٹھۍ مقرر آسان۔ لہذا ہیکو اسۍ تٍرِ، دار، چٹھہِ واریاہ معنوی تعبیر کٔرتھ۔ یعنی تٍر ہیکہ اتھ شعرس منز نامساعد حالات یا اشکال تہِ، دٲر ہیکہ نظریہ یا زندگی ہند کانہہ تجربہ تہِ ٲستھ۔
شعرہ کین لفظن ییلہ اکہ اکہ سنان چھس، معنی چہ کٲژٲ باریکی چھیہ برونہہ کُن بوان۔ "اکھ پرانۍ چٹھیا” یا "دارِ مٔرم راتھ” یم لفظ کوتاہ چھہِ باوان۔ مثلا
اکھ: کُنی، غیر معین۔
پرانۍ: مشراونہ آمژ، شاید وقت بدلنس سٍتۍ بے مصرف، یا مۅلج ۔
چٹھیا: اکے، کتھہ تام پاٹھۍ پتھ کن روزمژ، اکھ بلا تعین خط۔
ٲس: پانے ٲس، شاید پیتھ، رژھراونہ ٲس نہ آمژ ، عدم دلچسپی۔
مٔرم: تکلیف دہ عمل، ناقدری، احساسہ روس۔
راتھ: مشکل وق، لاتعلقی۔
نوٹ: مظفر عازم چھہ کاشرِ شاعری ہنز اکھ سنۍ تہ گنۍ آواز، یمو پنن سفر جدید کاشرِ ادبہ کین تھنگین لرِ لور شروع کور تہ تمن لرِ لور پٔکتھ نظم تہ غزل دۅشونی صنفن منز اظہارکۍ نوۍ نوۍ پڑاو پرٲوۍ۔ بہ چھس نہ فی الحال اتھ لایق زِ بہ کرہ یہنزِ "حرف ڈاے” تازہ شعرہ سۅمبرنہِ پیٹھ کانہہ تبصرہ، البتہ ونہ بہ زِ اتھ کتابہِ منز چھیہ بے مثال غزلو علاوہ ویتھ، الف،دم، زاڈیک پوش، سفراتھ ہشہ کامیاب ترین نظمہ تہِ شامل۔ یہند غزل چھہ شروع پیٹھے اکھ نون انہار ہیتھ اوسمت، یمچ مثال یہند بنم شعر چھہ یتھ پیٹھ میہ پیٹھم کینہہ لفظ نیب 27 منز شایع کرۍ۔ افسوس چھہ زِ سٲنس اکس بڈس نقادس آو نہ گنتی ہندین سانین شاعرن منز غزلہ کس سفرس منز عازم صٲب کُنہِ پڑاوس پیٹھ نظرِ۔ کشمیر یونیورسٹی ہندس غزلک فن سیمینار منز "کاشرِ غزلک سفر، کینہہ ننۍ پڑاو” کلیدی مقالس منز پننہِ غزلہ خاطرہ اکہِ الگ مقامچ گنجایش کڈنہ خاطرہ چھہِ امۍ نقادن غزلکۍ شاعر پننہ آسایشہِ مطابق ترین درین منز باگراوۍ متۍ یمن منز شاد رمضان، عزیز حاجنی، مجروح رشید تہ برجناتھ بیتاب ہوۍ جونیر شاعر تہِ اکس پڑاوس پیٹھ براحمان چھہِ، مگر مظفر عازم چھہ نہ تریشونی درین منز کنہِ نظرِ گژھان۔ یہ چھیہ افسوسچ کتھ۔


text:
کامل صابن اکھ خوبصورت بٲتھ۔ جدیدیت کس شورس منز چھہ یتھۍ چیز زن نہ لبنے یوان۔ یہ اوس کامل صٲبن زندگی ہندِ آخری ؤریک ٹوٹھ بٲتھ، وجہ چھیہ پتہے۔
گیت
(امین کامل)
سورنہِ ہو لٔج راتھ
وندیو گاش وۅلو
وزِ وزِ کورتھم وعدہ ژیہ میونے
پدِ پدِ روزی ساتھ
ادہ کوہ ژولہم منز وتہِ ترٲوتھ
کِتھہ لسہ، کۅسہ چھیم باتھ
سورنہِ ہو لٔج راتھ
وندیو گاش وۅلو
لولچہ وتہِ اندہ وندہ ازتامت
کمۍ کس دیتمت ساتھ
گلہِ زیو کٔرتھم، بادمۍ چشمن
لجمژ چھیم وہراتھ
سورنہِ ہو لٔج راتھ
وندیو گاش وۅلو
اکہِ اکہِ گگنچہ ویسہ گرہ سکھریۍ
کنۍ زنۍ روزس پاتھ
از چھیہ نہ کنہِ اندہ کانہہ وتہ زاگے
سیدِ برہ وۅلہ از وات
سورنہِ ہو لٔج راتھ
وندیو گاش وۅلو
(لوہ تہ پروہ، صفحہ 44-43)


text:
وادس منز چھپن والین غزلن منز آسہ تمہ وقتہ چہ کینہہ نوِ تہ توانا آوازہ یمو منزہ قاضی غلام محمد، رفیق راز، م ح ظفر تہ شفیع شوق سند ذکر خاص طور ضروری چھہ۔
قاضی غلام محمد سندۍ چھپییہ کل شیہ غزل – زہ شمارہ 1، زہ شمارہ 4 تہ اکھ اکھ شمارہ 6 تہ 8 منز۔ قاضی سند غزل سپد امہ چہ متاثر کن تازگی کنۍ سیٹھا مقبول، مگر کم گو آسنہ کنۍ ہیوک نہ یہ غزل پورہ پاٹھۍ شعری منظرنامس منز کاڈ کڈتھ۔
قاضی سندِ غزلچ تازگی چھیہ امہ کین شعرن ہنزِ طلسمی حیرت انگیزی علاوہ ویدۍ تہ عام مضمون ژیتس منز درن واجنین دلکش/غیر معمولی بصری صرژن ہندِ ورتاوہ کنۍ۔ امۍ سندۍ غزل چھہِ عصری حقیقت نش دور (شاید فرار کٔرتھ) پننس پانس منز اکھ طلسمی، حیرت آمیز (سہ حیرت یتھ منز خوفہ بدلہ احترام تہ کرامٲژ ہند جذبہ آسہِ)، خوبصورت تہ وفا شعار دنیا آباد کران۔ شاعر چھہ تخیل کہ قوتہ سیتۍ امکاناتن ہنزہ تژھہ صورژہ تخلیق کران یم ظاہری دنیاہس سیتۍ مماثلت تھٲوتھ تہِ تمہ نیبر باسان چھیہ۔ دویمین لفظن منز ونو ز قاضی سندین شعرن ہنز سیٹنگ چھیہ حقیقی منظرن بجایہ خوابن ہنزہ صورژہ باسان۔
بنمین شعرہ مثالن منز چھہ گۅڈنیک شعر قاضی سنزِ شاعری ہنز کونز۔
بقول شہناز رشید قاضی سنز شعرہ سۅمبرن چھیہ "صورت خانہ” ناوہ چھپیمژ یتھ منز الہ پلہ غزل 25 مرہ چھہِ۔
اچھ وٹتھ بیہہ یہ اوند تہ پوکھ مشراو
صورژن ہند نگار خانہ سجاو
میون دل رنگہ موت چھہ معصوم شُر
چانۍ یاداوری چھیہ سبز الاو
خاصہ جامن کزلۍ ونن تس گٔے
تاپھ کیا کرنہِ میون کُٹھ ژایاو
تتھہ پاٹھۍ ژہ پیہم راتھ ژیتس
زن کاوہ قمیر ژول بونیو تلۍ
پوت ژھایہ کزلۍ اچھ ٲنہ بدن
تمہ بازرہ ہیمہا کیا کیا ملۍ
درایکھ میہ نش تہ ٲنہ لبن دہہہ ہیوتن وۅتھن
آیکھ میہ نش تہ دٲن تھرین تل گنداں چھہِ خواب
میہ تھوو ٲنہ لبن منز سہ ساتھ مٲنتھر دتھ
دپیوتھ بییہ تہِ گژھیا زانہہ یہ دستیاب وۅلو


text:
نذیر آزاد چھہ لفظن تتھہ پاٹھۍ سنان زِ بازۍ گار سندۍ پاٹھۍ چھہ اکہِ منزہ زہ لفظ کٔڈتھ حیران کران۔ مثلا رسول میر سند یہ شعر:
یس کارِ تھزر آسہِ شمع روے آتش خوے
پروانہ تس یود مارِ در احرام نگارو
نذیر آزادس آیہ اتھ پروانہ لفظس منز (پروا + نہ) زہ لفظ بوزنہ۔ اتھ چھہِ ونان باریک بینی۔ ونان چھہ "دویم معنی چھہ (پروا+نہ) یعنی تس چھہ نہ پرواے تہِ زِ سہ اگر میہ مارِ۔”
امی آیہ چھہ سہ رسول میرنین شعرن منز کٲتہن لفظن ہندۍ گُپتھ معنی تہ شکلہِ دریافت کٔرتھ اسہِ برونہہ کنہِ تھاوان۔
رسول میرن بیاکھ شعر چھہ:
میہ و ۅندہ دودم پراران وندسے پوگل تہ پرستان
بہارۍ ژھانڈتھ پہارہ دینگی کونگی ژہ ہاوتے پان
غلام محمد شاد چھہ "بہارۍ” لفظہ بدلہ "بہ ہارۍ” دوان۔ پہارہ بدلہ پہاڑ تہ دینگی بدلہ ڈینگی۔ بہرحال یمن جایہ ناون ہند چھہ نہ کانہہ بوڈ مسلہ۔ یہند مسلہ چھہ پھورک مسلہ۔ البتہ "بہارۍ” تہ "بہ ہارۍ” چھہِ زہ الگ معنہ والۍ لفظ۔ کُس اکھ چھہ صحیح؟ بقول نذیر آزاد، ناجی منور چھہ ونان "وندہ کہ مناسبتہ گژھہِ دویمس مصرعس منز بہار آسُن نزِ ہارۍ۔ ہارِ سیتۍ گوژھ تیلہِ طوطہ آسن۔”
نذیر آزاد چھہ ناجی منور سندس بیانس منز رسول میرنین شعرن منز مناسبتہ ژھانڈنس تایید لبان۔
ایہام کس دلدادہ نقادس کیازِ نہ اتھ "بہارۍ” لفظس منز اکی ساعتہ "بہارۍ” تہ "بہ ہارۍ” پرنس مزہ یوان۔ یمہ حسابہ سہ لفظن سنان چھہ، "بہارۍ” لفظس منز موجود "بہ ہارۍ” لفظن ہند صوتی ہشر گوژھ نہ نظرانداز گژھن۔ باقی شعرن ییلہ اکہِ کھوتہ زیادہ معنی کڈنس مزہ یوان چھس یتھ شعرس منز کیازِ چھہ بہارۍ لفظسے پیٹھ تھکھ کڈان؟
میہ تام ہے آسہِ ہے، بہ پرہ ہا اتھ بہارۍ لفظس علاقہ بہار تہِ۔ مذاق یکطرف، چونکہ غلام محمد شادن چھہ بہارۍ بدلہ "بہ ہارۍ” دیتمت، لہذا چھن تس غلط ہاونہ خاطرہ پنن اصول ایہام تہِ مشروومت۔
یم کار چھس بہ تہِ کران۔ خۅش گوش زِ بہ چھس نہ کنے زون!


text:
1
خبر ژیہ یاد چھیا، کُلۍ کنٮر تہ شام سفر
اکے برگ تہ ہوا، کُلۍ کنٮر تہ شام سفر
چھہ ژیر تام پکُن، بس پکُن پکاں روزُن
چھِہ دور تام خدا، کُلۍ کنٮر تہ شام سفر
یہ کُس چھہ بود اچانک گٔژھتھ سوال پرژھان
ژہ کیاہ بہ کیاہ تہ یہ کیاہ کُلۍ کنٮر تہ شام سفر
کراں وضو تہ پٮواں جایہ جایہ سجدن منز
پران حمد و ثنا، کُلۍ کنٮر تہ شام سفر
أچھو ژہ ما سا وُچھاں چُھکھ لبن کھساں سہلاب
کنن گژھان ژیہ ما کُلۍ کنٮر تہ شام سفر
وُچُھن پٮواں گرم شین، أچھن سرد باراں
کنن چھہ وتھرہ صدا کُلۍ کنٮر تہ شام سفر
دپان از تہِ تتھے پاٹھۍ دور تام وتن
چھہ میون خون سیاہ کُلۍ کنٮر تہ شام سفر
منگان اوس دعا کس شفقؔ میہ کور آمین
خدایہ کرتہ عطا، کُلۍ کنٮر تہ شام سفر
___
2
چھہ ازۍچہ رٲژ تمے آیہ، رود گردِ غبار
سۅ لٔر، ہوا تہ بہ، گگرایہ، رود گردِ غبار
رتن تہ کاڈ کڈن ییلہ ہیژاو سڑکن سیتۍ
تمام لوکھ گرن ژایہ، رود گردِ غبار
أسی بچایہ أسی بس سیاہ شہرس منز
اسی چھہ خونہ لٮکُھن، بایہ رود گردِ غبار
وتن کۅلن تہ لبن، آب، آب، آبے آب
پشن وسان چھہ بے وایہ، رود گردِ غبار
تمے مکانہ، تمے لوکھ، شیٖنہ رٲژ تمے
تمے بلایہ، تمے ژھایہ، رود گردِ غبار
دپاں چھہِ مار کرن نار دِن گرس میٲنس
دپاں چھہِ میانہ گرے درایہ، رود گردِ غبار
شفقؔ پران چھہ شہرن تہ سبزہ زارن منز
ہوا لٮکھان چھہ آیہ آیہ، رود گردِ غبار
___
3
عقل پجِس نہ گرفتار گوٚو بلاین منز
دپان اوس زِ محفوظ چُھس بہ باین منز
ؤلِو سیاہ جھنڈن ہند جلوسہ أسۍ تہِ کڈو
ؤلِو تلاش کرو ژھاے أسۍ تہِ ژھاین منز
یہ کُس پکان چھہ زولانہ ہیتھ تمام شبس
یہ کُس چھہ قید گوٚمت خواب ہیو قلاین منز
بہ دراس راتھ ہنا دور شہرہ نش تہ وُچھم
قدیٖم لوکھ وناں داستاں سراین منز
چھِہ تارکولہ لٮکھاں تِم پنُن مقدّر وۅنۍ
تہ راتھ تام گنداں ٲسۍ کاہچراین منز
اگر دِلن تہِ شہر أسۍ ونو تہ تیلہ چھہ یہ حال
کرایہ دار بساں وۅنۍ تمام جاین منز
___
4
ہٮنہ والہِ پزی پٲٹھۍ ژہ ون سٲنۍ کنِتھ آے
بازار دپاں راتھ پُرَن سٲنۍ کنِتھ آے
کُلۍ ٲسۍ تہ بلۍ ٲسۍ تہ زرۍ تہ ژھرۍ ٲسۍ
تمہ لُکھ تہ لفظ سٲنۍ، سُخن سٲنۍ کنِتھ آے
افسوس زِ دارٮن تہ برن ناو لیٚکھِتھ رودۍ
افسوس زِ دارٮن تہ برن سٲنۍ کنِتھ آے
یمہ خاب مژِھلۍ ٲسۍ، رسلۍ ٲسۍ، رچھنۍ ٲسۍ
پے اوس تمے خواب کنن سٲنۍ کنِتھ آے
گر ٲسۍ نہ حاجتھ تہ وتن آیہ خریدار
گر رودۍ تِتھے پٲٹھۍ وتن سٲنۍ کنِتھ آے
بازار یُتھے لوٚگ تہ یمن توٚگ تہ تمن توٚگ
تم لوکھ، تمے لوکھ، چمن سٲنۍ کنِتھ آے
___
5
ٹھس گوٚو برس تہ ژاو، دپاں واو اوس بس
انہار چانہِ کالہ پکاں واو اوس بس
یلغار برونہہ دپان خبر مخبرو یہ دِژ
تمہِ شہرہ جایہ جایہ وۅتھاں واو اوس بس
میہ تہِ گوٚو تِتھے گمانہ زِ شہمار وتھۍ مگر
دیوارہ ژھایہ ژھایہ کھماں واو اوس بس
اسہِ وچھ أچھو تمام شبس دور دور تام
موٚت ہیو پکاں تہ نار پھکاں واو اوس بس
درویش اسہِ تہِ اوس وناں کالہ چھو سا پے
اسمانہ ؤژھ بلایہ وچھاں واو اوس بس
دریاو سوٚن تہ ناو کُنی ناوِ منز پری
غٲبی یواں تہ ناوِ لماں واو اوس بس
اسہِ ژوٚٹ فصل کھہن تہ یتھے شین پیوٚو شفقؔ
کتہِ تام پرٲنۍ بٲتھ گٮواں واو اوس بس
___
6
سبز آبہ جۅیا پزی چھا سا نیران
تتٮن زونہ گاشس پری چھا سا نیران
ژہ تے چھکھ نٮصف رٲژ آواز بوزان
ژہ ون أسۍ گرو منزہ بلی چھا سا نیران
شبس چھا سا آساں تتُھے گرٮز مٔشیدن
تہ موجاہ بنیاہ کانہہ کُنی چھا سا نیران
سہ چھا کتھہ کران از تہِ کیاہ پانسے سیتۍ
سُہ پاگل تِتھے پٲٹھۍ أندی چھا سا نیران
یہ ونتم دلس منز ودُن ہیو گژھاں کیُتھ
مکیں ییمہِ گرُک ٲخری چھا سا نیران
دۅہس چھا سکولن گژھاں شرۍ تِتھے پٲٹھۍ
تہ گشتس شفق آرمی چھا سا نیران
___
7
وۅتھاں پکاں تہ وچھاں، دۅہ تہ راتھ، زون آفتاب
عذاب سٲنۍ لٮکھاں، دۅہ تہ راتھ، زون آفتاب
دپاں چھہ خوابہ سمندر، سیاہ جزیٖرہ اپٲرۍ
سمندرس چھہِ کھساں، دۅہ تہ راتھ، زون آفتاب
توے چھیہ خاک پیمژ ناگہ رادہ کٮن خیمن
تتٮن غبار تلان، دۅہ تہ راتھ، زون آفتاب
ورق ورق چھہ عیاں سانہ قسمتک احوال
اچھر اچھر پراں، دۅہ تہ راتھ، زون آفتاب
دپاں یپٲرۍ سیاہ سٮکھ چھرا وجارن منز
دپاں ہپٲرۍ وزاں، دۅہ تہ راتھ، زون آفتاب
ژۅپٲرۍ واو وۅتھاں لُکھ ژلاں تہ خواب دزاں
عجیب جایہ سماں، دۅہ تہ راتھ، زون آفتاب
پرژھاں چھہ بال زِ ییمہِ دردہ گامہ کنۍ نیرِتھ
وٹسۍ چھِہ کیازِ گژھاں، دۅہ تہ راتھ، زون آفتاب
___
8
خاک برسر یتھ زمینس آسماں بس اکھ غبار
کاروانس ہر طرف آلو دِواں بس اکھ غبار
داستانس منز سیکستاں، منز سیکستانس دپاں
اکھ الاوا یتھ الاوس منز وہاں بس اکھ غبار
واو ووٚتھ وحشی ونَس، آواز گٔے، گگراے گٔے
دراو گاراں میانہ شہرک پے پرژھاں بس اکھ غبار
یتھ بیابانس ہوٚکُن پرخواب ژھاین ہند شہر
شہرہ چن پرانٮن قلاین منز وۅتھاں بس اکھ غبار
رٲتۍ راتس پتھ عذابن میٲنۍ تن وٮتراں کُنی
اکھ لہر قدمن ژہاں چشمن شرپاں بس اکھ غبار
سٲرۍسے راتس کھساں سہلاب دیوارن شفقؔ
سٲرِۍسے راتس کنن میانٮن گژھاں بس اکھ غبار
___
9
شمشاد رادہ آبہ جوین ٲنہ خواب ٲسۍ
تم لوکھ بایہ زون تہ بییہِ آفتاب ٲسۍ
ناگہہ سۅ زون دراے، پری زاد ناگہ کھتۍ
اسہِ وُچھ أچھو زِ ٲنہ پٹٮن پیٹھ گلاب ٲسۍ
اسہِ وُچھ وتن غبار وۅتھاں دور دور تام
اسہِ وُچھ نبس کھساں ژٔندر بے حساب ٲسۍ
اسہِ تھپھ دِژکھ تہ غیب کٔرِکھ نٲگۍراے ہوۍ
أسۍ لوکھ ونتہ کمہِ سا نبکۍ ماہتاب ٲسۍ
تٔتھۍ بونہِ آسہِ یاد تہ تٔتھۍ بونہِ أسۍ پرژھو
کتہِ لُکھ ودان ٲسۍ، وزاں کتہِ رباب ٲسۍ
___
10
یہ کُس دِواں چھہ صدا تیز کارواں والیو
قدم تُلِو سَا ہنا تیز کارواں والیو
گناں چھیہ راتھ تِتھے پٲٹھۍ کُلۍ پران ہو ہو
خماں چھہ از تہِ ہوا تیز کارواں والیو
نندر پیمژ چھیہ کُلٮن تل کمن حدی خانن
رجز پراں چھہ صبا تیز کارواں والیو
اگر نہ بوز تہِ گوشو صدائے بانگ جرس
چھہ بوئے گُل تہِ ندا تیز کارواں والیو
سہن چھہ دورِ دواں پے مشک سوارٮن ہند
رکو تہ وار چھما تیز کارواں والیو
سفر چھہ خانہ بدوشن گمژ الاون ژنۍ
سمے فقیر خدا تیز کارواں والیو
___
11
تس ٲس نٲلۍ خابہ ردا، زیٹھ تے سیاہ
پے چُھم سۅ راتھ ٲس سیٹھا، زیٹھ تے سیاہ
یتھ سڑکہ کیازِ میٲنۍ ونن شامہ سے گمژ
ہے دور دور تام یہ کیا، زیٹھ تے سیاہ
اسہِ ٲسۍ ژھایہ سدرہ ملر، واو، بے صدا
امہِ کھۅتہ تہِ آسہِ راتھ پگاہ، زیٹھ تے سیاہ
پوٚز گوٚو زِ اسہِ تہِ اوس عیاں رٲژ ہند سہ حال
پوٚز گوٚو زِ اسہِ تہِ اوس پتا، زیٹھ تے سیاہ
یا گوٚو زِ تم تہِ کالہ وُچھن ژھاے سٲنۍ پٲٹھۍ
یا گوٚو زِ اسہِ تہِ ہایہ خدا، زیٹھ تے سیاہ
کُس تام شیشہ خواب جٔرِتھ اوس نیہہ گٹن
کمہِ تام طرفہ آیہِ صدا، زیٹھ تے سیاہ
دۅنوے قبیلہ ٲسۍ کراں راتھ سُے بحث
ونۍ تو قلایہ زانہہ تہِ وۅتھیا، زیٹھ تے سیاہ
زمرے:شاعری


text:
ہری کرشن کول (2008-1934) زایہ زٲندار محلہ سرینگرس منز تہ دلہِ منز گیہ یمہ دنیا رخصت۔ یم چھہِ کاشرِ زبانۍ ہندۍ اکھ کامیاب افسانہ نگار تہ ڈراما نگار ۔ یمو کوٚر کاشرس افسانوی ادبس تھیکن لایق برژر۔ یہندٮن افسانن منز چھہ زیادہ تر کردارن ہنزِ عملہِ تہ تہندٮن مکالمن پیٹھ زور۔
یم اسۍ گۅڈہ گۅڈہ ہندی پاٹھۍ لیکھان تہ 1966 منز کوٚرکھ امین کامل سندس اصرارس پیٹھ کاشرۍ پاٹھۍ لیکھن شروع۔ "تاپھ” افسانہ سیتۍ کوٚر یمو دسلابہ یس شیرازہ کس کاشر افسانہ نمبرس منڑ چھپیوو۔
یمو چھپاوِ ژور افسانہ سۅمبرنہ۔۔ پتہ لاران پربت(1972)، حالس چھہ روتل(1985)، یتھ رازدانے (1996)تہ زول اپٲرم (2001)۔ یتھ رازدانے کتابہ پیٹھ میول یمن ساہتیہ اکاڈمی ایوارڈ۔
یہندۍ واریاہ ڈراما سپدۍ کشیرِ منز سیٹھا مقبول یمن منز دستار، لالہ صٲب، ییلہ وتن کھر چھہ یوان تہ ناٹک کرو بند چھہِ۔
_________
تنقیدی تبصرہ ۔۔ کینہہ رایہ
۔۔ "ہری کرشن اوس نہ افسانہ باپت غیر معمولی واقعہ تلاش کران ،بلکہ دۅہ دٮنچہِ زندگی منز سیٹھاہ معمولی وا قعہن یمن منز سہ پننہِ شخیژ ہنز کا نہہ اہمیت در یافت کران اوس۔
ہری کر شن کو لُن طنز تہِ چھہ نہ تفر یحہ کہ غر ضہ کوشش کرِ تھ پٲد ہ آمت کرنہ طنز، بلکہ چھہ یہ کر دارن ہنزِ بے لا گ عکاسی ہند فطری نتیجہ؛ باسان چھہ زنتہ تہنز بشری فطرت کُنہِ دیوہ شایہ پٮٹھہ وچھنہ آمژ چھیہ۔ سہ چھہ نہ تمن مسخرہ بنٲوِ تھ پٲتھر چاران بلکہ چھہِ تمِ پا نے پننۍ مکھٹ تُلِتھ اسنس لا یق بنان ۔ کر دارن ہندۍ نفسیاتی مسلہ تہ تہنز کج ادٲیی ہٲوِتھ چھہ ہری کر شن کول پننس کلہم سماجس سیتۍ متصادم یس سماج سنہ ستتٲجہِہ پتہ پر یتھیبوو۔ لٲل مجنون قصہ ، اکھ صٲب بیا کھ صٲب ، حالس چھہ روتل، شمشان وٲراگ، بٹن ہندِ خٲطرہ دھرمہ کتھا یۅ سہ مسلمان بٲے تہِ پٔرِ تھ ہیکن، ہوۍ افسانہ چھہِ سماجہ کس نیبرۍلیہلاوس ترہ کرِتھ کٲشرین بٹن کیو مسلما نن ہند عیان تہ نہان پزرپر ن وٲلس بر و نٹھہ کَنہِ تھاوان تہ بییہ تتھہ پٲٹھۍ ز نتہ اتھ منز افسانہ نگار سند دخل کہِنۍ تہِ چھہ نہ۔ کو ل چھہ بعضے خارجیت ترٲ وِ تھ لاشعوری کیفیت تہِ تتھہ پٲٹھۍ ورتاوان زِ پرن وول چھہ باور کران۔ مثلاً پر و فیسر چھہ لٮکچر دوان زانان ز سہ چھہ ییزارہ روٚ ستے کالج آمت ( اکھ عر یاں کتھ) یتھے پٲٹھۍ چھہ”سرنۍ کھیل” افسانس منز ٹا کا رہ دنیا غیبے گژھان تہ کر دار چھہ لرزان زِ تَس خلاف چھیہ بارہ سٲزش سپدان ۔ اتھ برعکس ییلہ خٲلص حقیقت پسندی کٲم آسہِ ہینۍ "شمشان وٲراگ” افسانکۍ کردار۔۔ ٹار زن ، ڈاکٹر ، پیڈرو تہ پہلوان ۔۔ چھہِ و ۅ تلان یہنز ظٲہری آزٲدی تہ لاپر وٲیی تہنزِ ذہنی لاچٲری تہ اقتصٲدی بدحٲلی ہند ہو بہو عکس چیہے ۔ یم چھِہ تم مولہ چھینۍ لوکھ یمن کانہہ سکونت نہ آسنہ کِنۍ کُنہِ سیتۍ کانہہ وابستگی تہِ چھیہ نہ ۔ پیڈ رو چھہ پننہِ ماجہِ داہ دِتھ "آزاد” سپدان ۔ "اکی رنگہ نہ پریتھ رنگہ آزاد” ۔ موج چھیہ تمۍ سنز ( تہ تَس سیتۍ سار نے ہنز ) پرزنتھ ۔
ہری کرشن سندٮن کینژن افسانن منز چھیہ روایتی لکہ کتھِہ ہنز تیکنیک تہِ کامیاب پٲٹھۍ ورتاونہ آمژ۔ امہ قسمک لازوال افسانہ چھہ "پھرِ” یتھ منز ا وٚن، ز وٚر، لوٚنگ، کون، کوٚل، ٹنڈہ، دولہ، وونگ، کھوسہ، کوٚب تہ پھوٚپھ ۔۔ کردار اکس پتھرِ منز گاڈہ رٹِتھ امنہ سان دٮن گذٲری کران ٲسۍ۔ کٲنسہ اوس نہ کٲنسِہ ہند عناد، سارنے اوس کانہہ نتہ کانہہ عیب تہ سارنے ٲسۍ پٲژھۍ نٲلۍ۔ مگر تہند یہ سۅکھ گوٚوختم ییلہ اتھ پتھرِ منز کرِہُن پوژھ ژھنِتھ کُستام آو تہ دیتنکھ اکھ اکس نِشہ بیوٚن بیوٚن آسنک ترغیب۔” ناجی منور، شفیع شوق: کاشرِ ادبک تواریخ 2012
۔۔ "ہری کرشن کول چھہ واقعہ چہ دلچسپیہ یا امہ کس نوِرس یا امہ کس المیہ یا ہزنیہ آسنس پیٹھ شعوری زور دنہ بجایہ کردارن ہنزن حرکژن، کتھن، تہندٮن طور طریقن کن پھرۍ پھرۍ اشارہ کٔرتھ اتھ واقعس منز تہند وطیرہ ہاوان تہ تم چھہِ پنن درون کیو بیرون ہیتھ وۅتلان۔” شفیع شوق
۔۔ ہری کرشن کول سندٮن افسانن منز چھہ کتھہِ "کردار برونہہ پکناوان یا ونو واقعہ چھہ کردار تخلیق سپدان۔ تمۍ سند فن چھہ نہ ٹاسر تکیازِ اتھ منز چھیہ نہ عام پاٹھۍ سۅ ٹاکٲریت یۅسہ فنس بدون آسان چھیہ۔ ورگہ اظہار تہ کتھہِ ہندٮن پنن ہند مسلسل ابساو چھہ ہری کرشنہ نہِ فنچ اہم خصوصیت۔ سہ چھہ پننٮن افسانن منز نہ وٮکھژہ کتھہ کران تہ نہ خیالی۔ سہ چھہ نہ لفظن معنی بدلنک یا بدلاونک دعوی تہِ کران۔ سہ چھہ نہ پنن فنی کھۅچر کھٹنہ خاطرہ نوِ ژنتایہ ہند پردہ تہِ مولۍ انان۔ سہ چھہ نہ واتناویرس ودنہ خاطرہ لفظن گنڈۍ گنڈۍ علامژن ورگس ژانان۔ سہ چھہ نہ فلسفہ ونان، نہ مارکس دانہِ راوان تہ نہ فرایڈ سنز اضافیت ونان تہ نہ فرانس چٮن میمن کاشرس برونہہ کن أنتھ برم دوان تہ نہ افسانن تم عنوان دوان یمن کن وچھتھے پرن وٲلس ہابتھ گژھان چھہ۔ سہ چھہ پننہ دورکۍ تجربہ کشیرِ ہندِ حوالہ دۅہدش کٮن معمولی واقعن منز پیش کران۔ تس چھیہ سہ ماحول وۅپداونچ رژ مہارت یتھ منز سہ کردارن نیشہ ناوان چھہ۔ تمۍ سندۍ کردار پوشہ کج یا تاراوتی، کشن چند یا موہن لال، مکھنہ، سلہ یا موہن جی چھہ پننہ ماحول تہ پس منظر کنۍ تہِ یہ یم چھہِ [یہ غلطی چھیہ چھپیمتس مضمونس منز موجود]۔ ہری کرشن نٮن افسانن منز چھہِ واقعہ تہ کردار اکھ اکس سیتۍ پیوستہ تہ افسانہ نگار چھہ افسانس منز ڈرامٲیت پیدہ کرنہ خاطرہ اسہ عام پاٹھۍ کردار کہ وٲسدہ واقعس تام واتناوان۔” امر مالموہی
زمرے:تنقید


text:
میہ دین چھپریوو چانہِ قصدن تے
ملہ بابن سادن
(رحمن ڈار)
سوال: لفظ چھا چھپریوو (کامل) کنہ چھوریو (ساقی)؟
جواب: کاشرس منز چھہ تحقیق کم تہ ذاتی پسند زیادہ چلان۔ کنہِ تہِ بٲتک متن کمۍ کمہِ نسخہ پیٹھہ تل تہ نسخہ کتہِ چھہ، تہِ چھہ کم پہن نظرِ گژھان۔ `کامل سندس صوفی شاعرس چھہ صفحہ پتہ صفحہ حاشیس منز مصرعن ہندۍ مختلف پاٹھ دنہ آمتۍ اکثر کنہِ ذاتی تبصرہ ورٲے۔ کتابہ پتہ کنہ چھہ نسخن ہند فہرست تہِ درج۔ یہ چھیہ امچ خوبی۔ ساقی سندس صوفی شاعرس منز چھہ خالے کنہِ حاشیہ، ییتہ دیتمت چھن اکثر کاملس سیتۍ اختلاف کرنہ خاطرہ۔ حاشیہ نہ دنک وجہ چھہ یہ زِ تمۍ چھہ پنن متن حتمی زونمت۔ یہ چھیہ امچ کمزوری۔
ساقی چھہ اختلاف کران تہ ونان "چھپریو چھہ صوفی شاعر کتابہِ (کامل سنز) منز درج ییلہ زن عام نسخن منز چھوریو چھہ”۔ مگر یہ چھہ نہ ونان یم عام نسخہ کم چھہ؟ کیا تمن نسخن چھنا کانہہ ناو؟ تحقیق چھہ ونان نسخن ہند ناو ہیتھ ونن ز یتھ یتھ نسخس منز چھہ چھپریو بدلہ چھوریو۔ چلو مون زِ عام نسخہ چھہ پزۍ پاٹھۍ تم نسخہ یمن منز چھوریو درج چھہ۔ اگر یہے حقیقت چھیہ، تیلہ گوژھ نہ ساقی ونن "میانۍ کنۍ چھہ چھوریو درس۔” میانۍ کنۍ ؤنتھ چھہ ساقی پننین عام نسخن ہنز دلیل کمزور بناوان۔ اگر عام نسخن منز "چھوریو” چھہ، پتہ چھہ نہ میانۍ کنۍ چانۍ کنۍ کانہہ معنی تھاوان۔اگر اتہِ نس کانہہ بے معنی لفظ آسہِ ہے تیلہ ہیکہ ہو عام نسخن پیٹھ بحث کٔرتھ زِ اصل لفظ کیا گژھہِ آسن۔ چھپریو تہ چھوریو چھہ بامعنی لفظ تہ دوشوے چھہ اتھ سیاقس منز معنی دوان۔
حقیقت چھیہ یہ زِ واریاہ لفظ چھہ نہ صحیح پاٹھۍ نسخن منز درج یمہ کنۍ تم پریتھ شخص پننہِ حسابہ پران چھہ۔ کیا پتاہ چھپریو/چھوریو تہِ ما آسہِ یتھی کنہِ صورت حالک نتیجہ۔
چھپرُن گو٘و کانہہ مراد حاصل کرنہ خاطرہ منگہ منگ کرنۍ (کاشر ڈکشنری)۔ مطلب چانہِ باپتھ ووتس بہ ملہ بابن تہ سادن تام منگنہِ۔ یہ معنی چھہ نہ اتھ سیاقس منز وۅپر کینہہ۔ ساقی چھہ ونان ” یعنی چانہِ باپتھ گذٲر میہ دۅہ چانہِ برٲنژ نژۍ نژۍ تہ گندۍ گندۍ۔” اتھ معنی یس چھہ نہ "ملہ بابن تہ سادن” مصرعس سیتۍ کانہہ واٹھ لگان۔ البتہ ہیکو ؤنتھ امہ برونہمس مصرعس سیتۍ چھس واٹھ لگان۔ مگر تتھ منز چھہ مسلہ یہ زِ اکثر چھہ سانہِ شاعری منز زہ مصرعہ اکھ شعر بناوان یُس اکھ معنوی کُن بنان چھہ۔ امہ برونہم مصرعہ چھہ نہ اتھ سیتۍ رٔلتھ شعر بناوان۔ دویم یہ زِ تیلہ چھہ "ملہ بابن سادن ” مصرعہ یتیم گژھان۔
ساقی سند چھوریو ییہ نہ توت تام صحیح ماننہ یوت تام نہ تسندۍ محقق تمن عام نسخن ہندۍ ناو ہین یمن منز چھوریو درج چھہ۔ یا یوت تام نہ تسندۍ نقاد تسندس بیان کرنہ آمتس معنی یس "ملہ باین سادن ” مصرعس سیتۍ واٹھ دِتھ ہیکن۔
کاملن چھہ حاشیس منز "ملہ بابن سادن” مصرعک محتلف پاٹھ تہِ دیتمت۔” گوش تھاو فریادن”۔ ساقی چھہ نہ یہ پاٹھ دوان، حالانکہ مختلف پاٹھ رژھرنۍ چھیہ محققن ہنز ذمہ داری۔
______
یاونہ ٲسس تن ناون تے
ہاوسہ چھہ نہ چھاون
کیا ونہ کیتۍ گیہ اتھہ ہاون تے
یہ دنیا چھہ تاون
بہ چھس نہ ویتراون تے
تس چھہ نہ کانہہ تہِ باون
(رحمان ڈار)
سوال: یتھے کنہ چھہ بوونہ لفظس معنے لیکتھ کیا ونہ۔ تی چھا؟
جواب: نہ تہِ چھہ نہ۔
کیا ونہ کیتۍ گیہ اتھہ ہاون تے
کامل چھہ مصرعہ یتھے پاٹھۍ دوان۔ سیتی چھس حاشیس منز "کیا” بدلہ "بہ” دوان یُس بیاض رحمان ڈارس منز درج چھہ۔ ساقی چھہ مصرعہ یتھہ پاٹھۍ دوان:
بۅ ونہ کیتۍ گیہ اتھہ ہاون تے
کاشرس منز چھہ /بہ/ بدلہ زنانہ ہندِ طرفہ /بۅ / تہِ رایج۔ ساقی چھہ کامل سندِ حاشیک /بہ/ تُلتھ اتھ /بۅ/ بناوان یمہ کنۍ وۅنۍ یہ ذو معنی بنان چھہ۔ بۅ+ونہ (یعنی میں کہتی ہوں) تہ بۅون یعنی بتراتھ۔ ظاہر چھہ "بہ ونہ” چھہ نہ زیادہ معنہ سوو، لہذا چھہ ساقی بۅونہ بتراژ ہندِ معنی کنۍ دوان۔ سہ چھہ نہ حاشیس منز کیا ونہ معنی رنگۍ دوان بلکہ چھہ تمۍ حاشیس منز "کیا ونہ” کامل سندِ پاٹھچ ریفرنسہِ کنۍ دیتمت۔
وۅنۍ چھہ سوال دۅیو منزہ کس پاٹھ چھہ صحیح۔ امیک فیصلہ ہیکہِ صرف ذاتی ترجیح سیتۍ گژھتھ، نتہ گژھہِ نسخن ہنز شہادت آسنۍ۔ کیا ونہ چھہ صوتی طور تہِ تہ معنوی طور تہِ میانہِ خاطرہ زیادہ دلچسپ، یہ زٲنتھ زِ اتھ بٲتس منز کوتاہ اہم قافین ہند آہنگ چھہ۔/ کیا ونہ /چھہ امہ بندہ کہ گۅڈنکہ مصرعہ کین /یا ونہ / لفظن سیتۍ ہم قافیہ۔ اتھۍ سیتۍ اوت نہ بلکہ دویمہ مصرعہ کہ /چھا ون/ لفظن سیتۍ تہِ۔ یُتے اوت نہ ژورمہِ، پانژمہ تہ شیمہ مصرعہ کین لفظن /تاون/، /ویتراون/ تہ /باون/ لفظن سیتۍ تہِ ہم قافیہ۔ بہ کرہ نہ ذاتی طور یمن قافین ہند ساز ؟/بۅون/ اننہ خاطرہ قربان تکیازِ بۅون أنتھ چھہ نہ شعرکس معنی یس منز کانہہ ہریر یا تبدیلی گژھان۔ بلکہ چھہ امہ مصرعہ پتہ ینہ والہ مصرعہ کس /دنیا/ لفظس مقابلہ اکھ رڈنڈنسی پیدہ گژھان۔ امہ علاوہ چھہ /بو چھس نہ ویتراوان/ مصرعہ کہ /بو / لفظہ کنۍ تکرار تہِ پیدہ کران۔ یہ چھہ نہ قافین ہند صوتی تکرار بلکہ اکوے لفظ دویہ لٹہِ ینک تکرار یس اگر کنہِ مخصوص تاثر خاطرہ اگر ورتاونہ آسہِ نہ آمت، مستحسن چھہ نہ ماننہ یوان۔
___________
ستن زرمن میہ چھہ ورتنتے
وصل چھہ ہر ساتن
(رحمن ڈار)
سوال: ساقی چھہ لفظ ورتن بدلاوان تہ دپان درمن چھہ درُس، چھا؟
جواب: یمو منزہ کس اکھ چھہ صحیح، سہ ہیکہِ رحمن ڈار ؤنتھ۔ توہہ آسہِ نہ توجہ دیتمت۔ کامل چھہ دوان ” وصل چھہ ہر ساتن” تہ ساقی چھہ دوان "وصل چھم ساتن”۔ میانہِ خیالہ چھہ یمن دۅن لفظن یعنی ورتن تہ درمن ہند صحیح آسن نہ آسن دویمس مصرعس پیٹھ دٔرتھ۔ اگر کامل سند دیتمت مصرعہ صحیح چھہ تیلہ چھہ ورتن صحیح، اگر ساقی سند مصرعہ صحیح اوس، تیلہ چھہ درمن صحیح۔
یم سوال ٲسۍ مظفر عازم صابن فیس بکس پیٹھ پرژھمتۍ، کٲنسہ دیت نہ جواب۔ میہ دیت جواب۔


text:
مژکری
جوانی ہندین ایامن منز ییلہ کانہہ دوست کنہِ محفلہِ منزسگریٹ ڈبۍ کھولان اوس، سۅ ٲس اکۍ سے منٹس منز خالی گژھان۔ واریاہن اوس محفلن منز سگریٹ ڈبۍ کھولنس کانپھ مگر ٹیٹھ چھیہ ٹیٹھ، یہ کیتس کالس کرِ ژیڈ۔
ہردے کول بھارتی صابن چھہ میہ اکھ واقعہ بوزنوومت۔ دوپن راہی صابن کوڈ ڈبہِ منزہ اکھ سگریٹ تہ ڈبۍ دژن دروازس کن دٲرتھ تہ وونن۔ "اکوے سگریٹ اوس بچوومت۔”
کامل صاب اوس تیلنگہ۔ یہ ووتھ تہ اننۍ یہ سگریٹ ڈبۍ تہ بٲگراونۍ امکۍ سگریٹ سارنے دوستن منز اکہ اکہ۔ راہی رود کیتھ تام ہیو وچھان۔
یمن ہنزِ مژکری ہنز شروعات ما چھیہ سگریٹ ڈبہِ پیٹھے شروع گمژ؟
نٲودس چھٹی
جمہِ پیٹھہ کس مشہور گایک کندن لال سہگلس متعلق چھہ میہ بوزمت زِ تمۍ اوس پورہ زندگی اکوے بوٹھ لوگمت۔ خبر یہ چھا پوز؟
مگر کامل صٲبس متعلق چھیہ یہ کتھ پوز زِ میہ چھہ نہ کامل صٲب زانہے ناید وانس کھسان وچھمت۔ کامل صٲب اوس مستس پتھ کن کنگو کران۔ میہ چھہ سہ واریاہ لٹہِ لۅکچہ قینچی سیتۍ پتۍ کنۍ پانے پنن مس کرپان وچھمت۔
چھو مبارک یہ انجمن سازی
حض کامل چھہ انجمن پانے
کامل سند مطالعہ
کامل صابس چھہِ واریاہ ادیب عالم ونان۔ مگر میہ آو نہ از تام سمجھ زِ یہ علم کتہ اوس امس یوان؟
میہ چھہ نہ کامل صٲب گھرس اندر کنہِ کتابہِ ہند مطالہ کران وچھمت۔ سٲنس گھرس منز ٲس نہ خاص کر انگریزی ادبس متعلق کانہہ کتاب۔ صرف چھیہ میہ زہ تریہ کتابہ نظرِ گمژہ۔ ایسفس فیبلز تہ براون سند فارسی گرامر تہ عروضس پیٹھ داہن وہن ورقن ہنز اخلاق دہلوی سنز کتاب۔ یاتہ چھہ کاملن پنن مطالعہ نوجوانی ہندین دۅہن منز کورمت، نتہ چھہ سہ اکاڈمی منزے یہ کار کران اوسمت۔ کامل صٲبن چھہ افسانہ لیکھن انگریزی ادیب اوہنری یس نش ہیوچھمت، مگر سانہِ گھرِ ٲس نہ کانہہ خاص کر انگریزی یا اردو ادبچ کتاب ماسواے غالب تہ اقبال۔
کامل صابن چھہ نہ پننین تحریرن منز کٲنسہِ انگریزی ادیب سند حوالہ دیتمت۔
کتابہ کیمۍ
کامل صٲبس نش آسہ کاشرین ادیبن ہنزہ واریاہ کتابہ۔ ساری آسہنس پننۍ پننۍ کتاب دوان۔ یم کتابہ آسہ سٲنس دیوان خانس منز اکس بجہ المارِ اندر اکس اکھ پیٹھ۔ بہ اوسس اکثر بہ المارۍ کھولان تہ کانہہ کانہہ کتاب ورق گردانی خاطرہ کڈان۔
یمن کتابن وتھۍ کیمۍ۔ میانہِ ماجہ دوپ امہ ادبہ سیتۍ چھہ گھرس گۅڈے شکس آمت، وۅنۍ ٲسیا یم کاغذ کیمۍ باقی۔ تمو کور فیصلہ زِ یم کتابہ ژھنووکھ ترٲوتھ۔ کامل صابس چلیوو نہ کینہہ۔ شاید ووننکھ ساریۍ نہ، کانہہ کانہہ تھٲوو، مگر تم کتابہ دژہ شکیل الرحمانن محلہ کس اکس وٲنس مفتے کنہ پونسن، پتاہ چھم نہ۔
تیلہ کالہِ اوس تموکھ کتابہ ورقن منز کننہ یوان۔ از تہِ آسہِ۔ تمٲکس بلایہ، مگر یم ورق ٲسۍ مۅللۍ آسان، لوکن ہندس علمس منز اوس (میٲنس تہِ) یمو سیتۍ تہِ سیٹھا اضافہ سپدان۔


text:
میہ چھیہ خوشی بہ چھس مشروع نصیب آبادی سنزہ تریہ نظمہ بلاگ کین پرن والین بطور اکھ تحفہ پیش کران۔ مشروع چھہ تصوف کنۍ زاننہ یوان تہ اکثر پابند شاعری کران۔ نظمہِ کن توجہ چھیہ اکھ خۅشگوار تبدیلی۔ یمن نظمن ہندِ تعلقہ چھیہ کینہہ کتھہ ضروری یم میانہِ خاطرہ، شاعر سندِ خاطرہ تہ پرن والین ہندِ خاطرہ شاید وتھ گاشراون۔
وننہ چھہ یوان زِ شاعری چھیہ خوبصورت زبانۍ ہند ورتاو۔ یہ ہن چھہ پو٘ز۔ امہ خوبصورتی ہند گۅڈنیک قدم یا ونیوس شرط چھہ یہ زِ زبانۍ منز گژھہِ صفایی آسنۍ۔ مثلا اگر کنہِ کمرس اندر خوبصورتی ہند کوتاہ تہِ سامانہ آسہِ مگر صفایی آسیس نہ، سۅ خوبصورتی چھیہ راوان۔ زبانۍ ہنز صفایی چھیہ خیالس تہ زبانۍ ہندِ مطابقتک ناو تہ امہ مطابقت سیتۍ یُس زبانۍ منز ارتکاز یوان چھہ، تمیک ناو۔ مشروع سنزن نظمن منز چھیہ یہ صفایی درینٹھۍ یوان۔
مگر صفایی یوت کرِ نہ کینہہ۔ زبانۍ ہند خوبصورت ورتاو تہِ گژھہِ آسن۔ سہ گو٘و یہ اگر کمرس منز سیٹھا صفایی آسہِ مگر خوبصورتی ہند آسیس نہ کانہہ سامان منز، سۅ صفایی ہیکہِ نہ دلس تہ دماغس آورٲوتھ۔ خوبصورتی ہند سامان چھہِ پیکر ۔ پیکرن ہندۍ چھہِ قسم۔ زیادہ عام پیکر چھہ تم یم اچھن یعنی وچھنس سیتۍ تعلق تھاوان چھہِ۔ جدید دورس منز آو اتھ پیکرس پیٹھ زیادہ زور دنہ۔ وجہ یہ زِ جدید تصور مطابق چھہ شاعر وننہ بجایہ ہاوان۔ تم پیکر یمن آوازِ سیتۍ، یا مزہ یا مشکس یا لمس کین حیسن سیتۍ تعلق آسہِ، تم ورتاونۍ چھہ نہ آسان۔ پیکرن ہند اکھ قسم چھہ ذہنی یا تصوری پیکر۔ مشروع سنزن نظمن منز چھہِ یم پیکر تہِ درینٹھۍ یوان۔ یوت یوت یم پیکر نوِرہ سان ورتاونہ ین، تیوت تیوت ہرِ یمن ہند مۅل۔
صفایی تہ خوبصورتی پتہ چھہ لازما انسان سند "ذہن” فکرِ ہند عنصر ژھاران یعنی کنہِ تہِ خوبصورت منظرس منز سرینیر ونہِ کڈنچ کوشش کران۔ اتھۍ فکرِ تہ سرینیرس چھہِ اسۍ معنی یکۍ تہہ یعنی سطحہ ونان۔ یہ فکر چھیہ تتھیو ولو سیتۍ پیدہ گژھان یمن منز کنایہ (یعنی حوالہ یا اشارہ یا رمز) تہ استعارہ تہ علامت تہ یتھی باقی چیز یوان چھہِ۔ یمو ولو سیتۍ چھہ شعر وضاحت کہ عیبہ نش بچان۔ زبانۍ ہندس یتھس ورتاون کن تہِ چھہ مشروع سند توجہ ہیو٘تمت گژھن۔
یمن چیزن ہند آسن چھہ سیٹھا مگر اکھ کامیاب تہ روزن وول شاعر چھہ پننس اکس شعرس یا نظمہِ منز (یتھے پاٹھۍ افسانس منز) یا پننہِ کلہم شاعری منز اکھ تخیلاتی دنیا آباد کران۔ پرن وول تہِ چھہ پران پران اتھ دنیاہس منز قدم تراوان تہ امیک سیر کٔرتھ یوان۔ پرن والۍ سند یہ تجربہ چھہ ادبک حاصل۔ شاعرس چھیہ او٘ت تام تہِ واتنچ کوشش کرنۍ۔
یمو کتھ الگ، مشروع چھہ دینی یا تصوف کین موضوعن سیتۍ دلچسپی تھاوان۔ مگر اگر نہ یتھین موضوعن باریک فکری پہلو نیرن تہ اگر یم معلوماتن تہ ویدین اظہارن تامے محدود روزن، تتھ ہیکو نہ شاعری ؤنتھ۔ میہ چھیہ خوشی تصوف چہ دلچسپی کنۍ چھہ مشروع یمن فکری پہلون کن اچھ تلنچ کوشش کران۔ خالص تصوف چھہ نہ سانہِ زمانک غذا۔ کاشر صوفی شاعری چھیہ سۅے اسہِ ونہِ متاثر کران یتھ منز پیٹھمین ژۅن کتھن ہند عمل دخل چھہ۔
ذاتی طور چھس بہ سمجان زِ شاعر یا کانہہ تہِ ادیب چھہ پننہِ فن کہ ذریعہ انسانی وجودس، انسانی رشتن تہ کایناتس منز تنوع تہ تتھ تنوعس منز وحدت ژھاران، لہذا ہیکہِ نہ اکھ ادیب اعتقادی، علاقایی تنگ نظری منز بند گژھتھ۔ اور کُن چھہ خیال تھاوُن ضروری۔
نظم اکھ
بصد تعشوق
آں خلاق
سیاہ سٔدرس چھہ لایاں تھاہ
اناں کھالِتھ مُخیُّل شُد
دُر مکنون
سریرِ غیبہ پیواں پھی٘رۍ پھ٘یرۍ
سرِ قرطاسِ آفاقس
کزلۍ جامن اندر ظاہر گژھان
کم کم سرخ انہار
نِواں مہۍ مہۍ متین وچھتو
یہ کمہِ ہاوسہ تہ کمہِ امارہ
یہ غیبک غیب گژھاں اظہار
نطم زہ
نیندر رٲو
تسند تعشوق چھا
ہاوس پنن وبالۍ کران؟
کنِہ خوف؟ وسوسہ؟
یہ زندگی، معنہ کیاہ چھس ؟
تہ موت بیاکھ عالم؟
یتیک ویو٘د ماحول
تتیک بیہ پے بے
وہۍ، اتھۍ دۅلابس منز
شیہج، مژ تہ مژھج
نیندر رٲو
نظم تریہ
زِ قدم آو آدم
سیتۍ ہیتھ غم
ژھنتھ نالۍ زنمہ ہانکل
قرنہ وادو پیٹھہ
سجاوان جہان کاف و نون
بصورت شوق بہ باطن غم
دوان تھکہ رو٘س دوان ماتم
لبان زاین مران کر کر
یو٘ہے شر ہیتھ تا محشر


text:
رینزس گیندم، رینزس گیندم
ببن اونم بازراے
شیشہ دارے پانے لویم
رم گیہ شیشس ہتے ہاے
بب ہے دپیم یہ کیا کورتھ
بہ ژھۅپہ ژھۅپے پھرس چاے
رحمن راہی چھہ "کاشرِ لکہ شاعری ہند تخلیقی کردار” (مطبوعہ شیرازہ 6:29) مضمونس منز اتھ لکہ بٲتس تشریح کٔرتھ خبر کمن پیٹھ بیہ موقعہ یتھہ پاٹھۍ پننۍ ژکھ کڈان:
"کینہہ ترنگرِ والۍچھہِ یتھین نوزک لوہ پھیرین تہِ پٲترِس کھٲرتھ تولنچ کاکۍگی کران تہ گہے سکہ بند قافیہ بندی ہنز تہ گہے تارژہ تولچ کتھ تلان۔ اما تمن چھنا قدیم یونانین ہند یہ دوپ تہِ کنن گومت زِ وزن یا قافیہ چھہ نہ شاعری ہنزِ ٲڈرنہِ منز شامل۔ تہ مرزا غالبن یہ اعلان تہِ چھکھنا بوزمت زِ
فریاد کی کویی لے نہیں ہے
نالہ پابند نے نہیں ہے۔”
اتھ جذباتی بیانس منز چھہ راہی قافیس تہ وزنس متعلق پننۍ نفرت ظاہر کران۔ افسوس چھہ یہ زِ امہِ لکہ بٲتہ چہ تشریح منز چھہ سہ یوت آورنہ آمت زِ سہ چھہ نہ اصل بٲتہ کس فارمس پیٹھ توجہ کٔرتھ ہیوکمت، نتہ زن گوژھ نہ سہ امہِ بٲتہ کہ حوالہ قافیہ تہ وزنہ کہ غیر ضروری آسنچ کتھ تُلن تکیازِ یوت تام قافیہ بندی ہند سوال چھہ، یہ بٲتھ چھہ ٹاکارہ پاٹھۍ پانہ ہیرہ پیٹھہ بۅن تام قافین منز غرق۔گۅڈنچی نظرِ چھہ امہ کس دویمس دویمس مصرعس منز غزلہ کی پاٹھۍ قافیہ ورتاونہ آمت: بازراے/ہاے/چاے (باقی وچھو برونہہ کن)۔ یوت تام وزنک سوال چھہ، اتھ منز چھہ ہیجلۍ (کاشر) وزن تہِ برابر پاٹھۍ ورتاونہ آمت۔ یعنی یمن دۅن چیزن راہی معترض چھہ تم دۅشوے چیز چھہِ امہِ بٲتہ چہ ٲڈرنہِ منز شامل۔
وزنچ ٲڈرن
یہ چھہ بنیادی طور ہیجلۍ وزن تہ اکثر بٲتن ہندۍ پاٹھۍ چھہِ اتھ منز گۅڈنکس گۅڈنکس مصرعس منز ٲٹھ (8) تہ دویمس دویمس مصرعس منز ستھ (7) ہیجلۍ۔ اکثر ہیجلۍ وزنن منز چھہ ہیجلین ہند تعداد اہم، تمن ہنز ترتیب نہ۔ ترتیب چھیہ تمن وزنن منز اہم یمن منز ژھۅٹین تہ زیٹھین ہیجلین ہنز فرق اہم چھیہ۔ کاشرس ہیجلۍ عروضس منز چھہِ ژھوٹۍ تہ زیٹھۍ ہیجلۍ اکوے قیمت تھاوان۔ زبر، زیر، پیش یا بییہ کانہہ اعراب وول اوک اچھری لفظ یا لفظک ٹکرہ مثلا /ب/چھہ اکھ ہیجل، زہ اچھرہ والۍ ٹکرہ یا لفظ مثلا/زس/ تہِ چھہ اکوے ہیجل، تریہ اچھری ٹکرہ یا لفظ مثلا /راے/تہِ چھہ اکوے ہیجل، تہ ژور اچھری ٹکرہ یا لفظ مثلا /ژھۅپ/ تہِ چھہ اکوے ہیجل۔ یمن سارنی ہیجلین چھہ کاشرس ہیجلۍ عروضس منز کُنے مۅل۔ فارسی عروضس منز چھہ یمن الگ الگ مۅل مقرر تکیازِ تتہِ چھیہ ژھۅٹین تہ زیٹھین ہیجلین ہنز ترتیب اہم۔
سانۍ شاعری چھیہ دنیا چہ زیادہ تر شاعری ہندۍ پاٹھۍ فارمچ شاعری لہذا چھہِ اتھ منز فارمہِ سیتۍ تعلق تھاون والۍ عنصر موجود یمن منز قافیہ تہ ردیف تہ وزن تہ مصرعہ تہ شعر تہ ووج تہ بند تہ صنف چھہِ۔ یمہِ ساتہ اسۍ یمن بٲتن پیٹھ قلم تُلو اسۍ کرو ضرور تمن عنصرن ہنز کتھ یمو مطابق یم وننہ آمتۍ چھہِ۔ تتھ منز چھہ نہ کانہہ گۅناہ! سۅ چھیہ سانۍ شعری روایت یۅس سانہِ تمام لکہ شاعری احاطہ کٔرتھ چھیہ۔
دویم کتھ چھیہ یہ زِ دنیاہ کہ کُنہِ تہ تمدنکۍ لکہ بٲتھ چھہ قافیہ تہ وزن ورتاوان چاہے سہ وزن کُنہِ تہ نظامس تحت آسہِ یا خالص متوازیتس parallelismپیٹھ دٔرتھ آسہِ۔ یہ چھیہ پاپیولر شعریات، اتھ کیا کرِ کلاسیکل یونانۍ تنقیدی اصول زِ شاعری خاطرہ چھہ نہ وزن تہ قافیہ ضروری۔ تم ٲسۍ شاعری بدلہ تمہ وقتہ منظوم ڈراما لیکھان یمہ کس سیاقس منز تمو یہ کتھ کرمژ چھیہ۔ شیکسیپر تہ چھہ ڈراما لیکھان مگر یتتہ نس تاثر ہرراون چھس آسان قافیہ تہِ چھہ ورتاوان۔
بے بنیاد شہادت
راہی چھہ اتھ بیانس منز طنزک لہجہ رٔٹتھ مزید ونان زِ کینژن "ترنگرِ والین” (خبر یہ کمن کُن چھہ اشارہ؟) چھیہ نہ خبر زِ قدیم یونانیو چھہِ نہ قافیہ تہ وزن شاعری ہنزِ ٲڈرنہِ منز شامل کرۍ متۍ۔ راہی یس چھہ نہ شاید یہ معلوم زِ وزن تہ قافیہ چھہِ نہ براہ راست شاعری بلکہ شعری فارمن یا روایژن ہندۍ لوازمات۔ اگر یونانین ہند یہ خیال چھہ زِ شاعری ہندِ خاطرہ چھہِ نہ وزن تہ قافیہ ضروری تمیک مطلب گوو نہ یہ زِ سۅ شاعری کیا چھیہ نہ شاعری یتھ منز وزن تہ قافیہ ورتاونہ آمتۍ چھہِ یا وزن تہ قافیہ ورتاون یا تمن ہنز کتھ کرُن کیا چھہ گناہ۔ بییہ چھہ نہ یہ ضروری زِ یونانین ہند دوپ کیا ییہ اچھ ؤٹتھ ماننہ تکیازِ یہ چھہ نہ کانہہ خدایی بیان۔ کلاسیکل یونانین پتہ چھہِ دنیاہچہ تقریبا تمام تر شاعری (یونانۍ ہیتھ) وزن تہ قافیہ ورتاومتۍ۔ اگر کلاسیکل یونانین ہندس دٔپس منز مطلق حقیقت آسہِ ہے، دنیا ہس منز آسہ ہے نہ بجن بجن زبانن ہندیو شاعرو وزن تہ قافیہ ورتاوۍ متۍ۔ غزل یا بییہ کانہہ روایتی فارم، سون وژن تہ لکہ بٲتھ چھہِ قافیہ تہِ ورتاوان تہ وزن تہِ تکیازِ یم زہ چیز چھہِ باقی عناصرن سیتۍ رٔلتھ یمن فارمن ہنز تشکیل کران۔
راہی چھہ غالبن شعر دتھ یہ رعب تراونچ کوشش کران زِ غالب ہوۍ بڈۍ شاعرن تہِ چھہ اعلان کورمت زِ وزن تہ قافیہ چھہِ نہ شاعری ہندِ خاطرہ ضروری۔ حالانکہ غالب سندس شعرس چھہ نہ وزن تہ قافیہ کس بحثس سیتۍ کانہہ تعلق۔ فریاد تہ نالہ یم دۅشوے چیز چھہِ ناہموار تہ بیہ ربط تہ بیہ ضبط۔ فن چھہ بندش، چستی تہ تہذیب منگان ۔بقول اقبال:
تا تو بیدار شدی نالہ کشیدم ورنہ
عشق کاریست کہ بے آہ و فغاں نیز کنند
راہی یتھ شاعرانہ زبان ورتٲوتھ نوزک لوہ پھیرۍ ونان چھہ، تم لوہ پھیرۍ چھہِ نہ فریاد تہ نالہ یا بیہ وزن کریکہ نادک نتیجہ۔ یمن لوہ پھیرین ہنز تہذیب چھیہ قافیہ بندی تہ وزنکے نتیجہ۔ اگر یہ پوز مانو زِ امہِ شعرہ نش چھہ غالبن مراد قافیہ تہ وزن، غالبن آسہِ ہے نہ تیلہ پانہ قافیہ بند تہ وزنہ پابند شاعری کرمژ، یعنی پننۍ تمام شاعری عروض چہ لیہ تہ نیہ پابند کٔرمژ۔ سہ گوژھ تیلہ وزنہ روس کریکہ ناد تُلن۔ راہی ین تہِ چھیہ پانہ پننۍ سٲرے غزلیہ شاعری تہ نظمن ہند اکھ حصہ اوترہ تام قافیہ تہ وزنچ پابند کرمژ ۔ یعنی اگر پزۍ پاٹھۍ قافیہ تہ وزن ضروری ٲسۍ نہ تسندین غزلن منز کیازِ چھیہ یمن ہنز مکمل پابندی؟ راہی کیازِ کنۍ کتھ، ونہ وُن، خۅدایا بیترِ نظمہ راتھ تام ونان یمن منز وزنچ تہ قافیچ پابندی تس کرنۍ پیوان چھیہ۔ یہ سبق کیا تہ کس کیت؟ اگر کانہہ شخص زیوِ کُنہِ پزرچ حمایت تہ پرچار کرِ تہ عملا باہوش و حواس پزر پانہ نظر انداز کرِ، یعنی لوکن ونہِ قافیہ تہ وزن مہ ورتٲوو تکیازِ یم چھہِ نہ شاعری ہنزِ مولہ ماہیژ منز شامل مگر بییہ اندہ روزِ پننین غزلن تہ نظمن منز دۅشونی ہند ورتاو کران، تس شخژس کیا ونو؟
راہی یمہِ ساتہ تہِ پابند یا فارمل شاعری ہنز کتھ کران چھہ مثلا پیٹھم لکہ بٲتھ سہ چھہ اکثر قافیہ تہ وزنچ پاسداری کرن والین ملامت کران۔ کیازِ؟
قافیچ ٲڈرن
راہی چھہ اتھ بٲتس تشریح کٔرتھ ہاوان زِ اتھ بٲتس منز کٲژا تخلیقیت چھیہ۔ مگر تشریح علاوہ ٲس تتھ چیزس تہِ سننچ ضرورت یتھ امہِ بٲتہ کس ہیتس سیتۍ تعلق چھہ یعنی قافیہ بندی۔ افسوس چھہ زِ راہی چھہ بٲتس پیٹھ نظر تراونہ ورٲے (خیالی) ترنگرِ والین پیٹھ پننۍ ژکھ کڈان۔ امیک وجہ چھہ یہ تہِ زِ سہ چھہ معنی یسے منز بند گومت بٲتہ کین لفظن چھہ نہ سنیومت۔ قافیہ چہ کارسازی ورٲے کتھہ پاٹھۍ ہیکہ کانہہ نقاد یا پرن وول اتھ بٲتس لطف تُلتھ؟ یہ کتھ گژھہِ یاد تھاونۍ زِ لکہ شاعری منز چھیہ قافیہ بندی سیٹھا اہمیت۔ تہۍ وچھو زِ یتھ بٲتس منز تہِ چھہ قافیہ نہ صرف اندن پیٹھ بلکہ جایہ جایہ میلان۔ یمن لکہ بٲتن منز چھہ آہنگ، روانی تہ یاد تھاونچ قابلیت قافیہ بندی ہندی بدولت۔ اگر یمن لکہ بٲتن منز قافیہ تہ وزن ورتاونہ آسہ ہن نہ آمتۍ یم آسہ ہنے نہ سٲنس یاداشتس منز محفوظ رودۍ متۍ تہ اسہِ تام واتۍ متۍ۔ لکہ شاعری ہنز ٲڈرنہِ منز چھہِ یم زہ چیز سرس۔ وچھو اتھ بٲتس منز کتھہ پاٹھۍ چھیہ قافین ہنز طومار۔ 27 ہن لفظن ہندس اتھ بٲتس منز 15 قافیہ آسنۍچھہ نہ اتفاق (یا ترنگرِ والین ہنز کاکۍگی) بلکہ تتھ شعریاتس کن اشارہ یمچ کارفرمایی اتھ شاعری منز چھیہ۔ یونانۍ شعریات ہیکہِ نہ سانین لکہ بٲتن پیٹھ چسپان سپدتھ۔ ترٲوو قافین پیٹھ نظر:
قافیہ 1: رینزس/شیشس/پھِرس
قافیہ 2: گیندم/ اونم/ لویم/ رُم/ دپیم
قافیہ 3: راے/ ہاے/ چاے
قافیہ 4: پانے/ہتے/ ہے/ ژھۅپے
یمو قافیو علاوہ چھہ اتھ بٲتس منزکینژن لفظن ہند تکرار تہِ موجود۔
رینزس /رینزس
گیندم/گیندم
ببن/بب
شیشہ/شیشس
ژھۅپہ/ژھۅپے
مزید چھہ بٲتس منز آوازن ہند ہشر تہ تکرار تہِ قابل غور۔ گۅڈنکین دۅن مصرعن منز نون تہ کھنکھۍنون شییہ (6) لٹہِ تہ پتمین دۅن مصرعن منز /پ/آواز ژورِ (4) لٹہِ۔ یمو دۅیو آوازو علاوہ چھیہ/ر/ آواز تہِ بٲتس منز ستہِ (7) لٹہِ آمژ۔ یمن آوازن ہندِ تکرارہ سیتۍ چھہ بٲتہ کس آہنگس تہ روانی منز اضافہ گومت۔ یم دۅشوے عنصر لکہ بٲتن ہندِ خاطرہ اہم چھہِ۔ اسۍ ہیکو نہ تتھ شاعری منز وزن تہ قافیہ نظرانداز کٔرتھ یۅس تمہِ شعریات موجوب وننہ آسہِ آمژ یتھ منز یم لازم چھہِ۔ اتھ شاعری اگر یمن عنصرن ہندِ مۅکھہ گزگتی تہِ لگاونہ ییہ ناجایز چھہ نہ کینہہ۔
یتھ مضمونس منز اوس یتے ہاون زِ وزن تہ قافیہ چھہ پیٹھمہ لکہ بٲتہ چہ ٲڈرنہِ منز شامل تہ یمو ورٲے امہ بٲتک تصور کرُن بلکہ امچ تحسین کرنۍ تہِ ناممکن چھیہ۔


text:
ایاز رسول نازکی صٲبنس وننس پیٹھ کوٚر میہ یہ ویڈیو جلدی منز تیار تکیازِ اول ٲس نہ مقالہ لیکھنہ خاطرہ فرصت، دوٚیم میہ چھہ نہ شاعری پیٹھ مقالہ لیکھنس ونہِ کانہہ آے یوان۔ آوریر اوس یتھ زِ تہند سیمینار شروع گژھنہ کالہ نیووم بجلی ہندس سوٚتس گاشس منز یہ ریکارڈ کٔرتھ۔ جلدی منز یہ کینژھا ذہنس منز آو تہِ کوٚرم مثالہِ رنگۍ پیش۔ وقت آسہِ ہے بدل مثالہ تہِ ہیکہِ ہا پیش کرتھ۔ میانین کتھن سیتۍ اتفاق چھہ نہ ضروری مگر یمن کتھن پیٹھ غور کرُن ما روزِ سانہِ خاطرہ فایدہ مند۔ یہ ویڈیو ہیوٚک نہ شاید نازکی صٲبس تام وقتس پیٹھ وٲتتھ نتہ آسہِ ہے تمو ضرور یہ سیمینارس منز شامل کوٚرمت۔ ویڈیو زیوٹھ آسنہ کنۍ کوٚرم ژۅن حصن منز تقسیم۔
یہ ویڈیو اوس 45 منٹ۔ امیک وق کم کرنہ خاطرہ پیوو یہ کٔژن جاین ژٹن یمہ کنۍ کنہِ کنہِ جایہ وۅٹہ کھیوان چھہ۔
ژۅن ہند گۅڈنیک حصہ
ژۅن ہند دویم حصہ
ژۅن ہند تریم حصہ
ژۅن ہند ژورم حصہ


text:
کٲشر افسانہ اوس اکہ وقتہ داہ باہ صفحہ آسان۔ لۅکٹۍ افسانہ تہِ ٲسۍ مگر عام طور اوس افسانہ داہن صفحن اندۍ پکھۍ آسان۔ وارہ وارہ ژھوکیوو یہ۔ وجہ نامعلوم۔ شاید ژیون نثر لیکھن والیو زِ کاشر پرنک رفتار چھہ نہ تیز یمہ کنۍ زیٹھۍ افسانہ پرنۍ شاید وبال جان بنان چھہِ۔ نتہ ما چھیہ یہ افسانہ نگارن ہنز کہالت۔ کیہہ تام وجہ چھہ۔ بہرحال وجہ یہ چھہ تہ تہِ، امین کامل سندِ افسانک ہوجم تہِ ژھوکیوو تمن افسانن منز یم تمۍ 1980 یور کن لیکھۍ۔ گابہ گندر چھہ یُتھے اکھ مختصر افسانہ۔ یہ چھہ "سوال چھہ کلک” افسانکۍ پاٹھۍ خالص ڈایلاگس پیٹھ مشتمل۔ کامل چھہ یمن افسانن منز کنہِ علاوہ تبصرہ ورٲے اکھ صورت حال پرن وٲلس برونہہ کنہِ تھاوان۔ یہ افسانہ چھہ اکی آنہ واریاہن سطحن پیٹھ پرنک مطالبہ کران۔
از اوس نہ ٹرینہِ منز پرن کیت کہنی، لہذا نیوم یہ افسانہ ٹایپ کٔرتھ۔
گابہ گندُر
امین کامل
(دسمبر 1996)
"وچھو گابہ گندرا، یہ بہ ونے تی چھے کرُن، تی چھے ونن تہِ۔ چھُیہ منظور؟” میہ وونس دو ٹوک فیصلہ پاٹھۍ۔
قصہ سپد یہ۔ میہ آو اکھ پلاٹ ذہنس اندر تہ ہیوتم افسانہ لیکھن۔ اکھ کردار ژورُم گابہ گندر تہ ترووم پلاٹ چہ استتھۍ (سچویشنس) اندر، یہ پریتھ افسانہ نگار کران چھہ۔ مگر امس بدبختس آیہ خبر کیا ہۅنگہ تہ کورنم واد۔
استتھۍ ٲس یہ۔ اکھ وٲناکھ صحراو۔ نہ کُنہِ زن نہ زانپٹ۔ اسمانس ووکھہ بتھہِ کٹہ کال اوبر نال ؤلتھ۔ باسان سہ واو پھیریس زِ انسانس نیہِ ژپندر کٔرتھ تُلتھ تہ ٹھاسیس خبر کتھ شایہ تڑاخ کٔرتھ پٔتھرس۔ گابہ گندرس اوس تن تنہا اتھ وٲرانس اندر مویوس نظر تلِتھ اسمانس کن ونن "خدایہ یہ کتھ شنیاہس اندر آس ہینہ۔ یہ کمن پاپن ہند چھم سزا۔ میانہِ خدایہ یمہِ وٲراگہ منزہ نیرنچ کڈتم کانہہ وتھ، نتہ آسیم چھۅچھہ کتُر کرۍ کرۍ زو دین۔” امہِ پتہ اوسس گہے دچھنۍ تہ گہے کھورۍ وٲراگہ مژرس اندر دورُن نیرن وتھ ژھارنہ مۅکھہ۔ ادہ یہ گابہ گندر ووتھم بٔڈتھ تہ بولتھ "بہ پکے نہ اتھ وٲناکھس اندر، نہ دمے خدایس کن بداد۔ ژیہ ہیوتتھس بہ سیاست کارن ہندِ اندرے استعمال کرُن۔ ژیہ چھے ظہرا ہٲل گٲمژ کردار اننۍ تہ وانہِ لاگنۍ۔ مگر بہ چھہ سے نہ تمو سیدہ بوٹو منزہ۔ بالکل نہ۔”
"ہیا ما لاگ یہ بکھ” میہ وونس بُتھ کٔرتھ "سیود کرو کلامہ۔”
"ژہ کیا سیود چھکھ پانہ” امی دتم جواب "ژیہ آیی نا کُنہِ کانہہ آدم بستیاہ اتھہِ۔ کانہہ خۅش یِون اوند پوکھا۔ زنانہ مرد دۅہ دینک ویوہار کران، پھیران تھوران۔ شرۍ یمے لالہ پھلۍ ہوۍ گندان درۅکان۔ خبر ژیہ کیازِ چھے انسانن سیتۍ کھٔر۔ چھرا ویران تہ دٔدون سوچان۔ سیزن ویزن کتھن دم پھٹۍ تہ کھرۍ دار بناوان۔ میہ چھے نہ اتھ سیتۍ بروبدی۔ بہ چھہ سے نہ میژِ لۅپن کینہہ تہِ۔”
"ہیو لۅپنس ہا چھہ ٹھوس آکار پرکار آسان” میہ گوو امۍ سند واد موت "ژیہ نہ پنن بتھ، نہ تھر۔ یہ چھے تہِ چھے میون دیت، کلہ پیٹھہ نلس تام۔”
"ہنہہ۔ بڈہ منت چھیتھم تھٲومژ۔” امی کورم خندہ "ہیو میہ اوس نا پنن وجودے کانہہ، تیا؟ بہ ہا اوسس چانین کاڈین منز مزس اندر تکیس سیتۍ ڈوکھا دتھ بہت۔ ادہ پیی میہ پیٹھ نظر تہ اونتھس کڈتھ۔ میانیو شانو پیٹھۍ پننہ افسانہ نگاری ہند بندوق چلاونہ خاطرہ۔”
"ہیو ژہ چھکھ کسو تیوت” میہ آو جان منس پیٹھ "گژھو مر کنہِ نالہِ منز، یوت گُرِ میہ کرُم۔”
"نالہِ منز؟” امۍ تروو شیطانۍ کھنگالہ "تتہِ ہا کھالہم ژہ پانس مور کٔرتھ واپس۔”
"تلو تلو چھہم نا ژہ توتہِ خبر کیا لاس۔” میہ وونس اتھہ گلوتھ۔
"آسہ ہا نے لاس تہ ژورتھس کیازِ، ہہ ہہ ہہ” امس ویژ نہ میانۍ کتھ۔
"شہمت ہسا پھٔرم، بییہ کیا” میہ اوس شرارتہ سیتۍ پان الان "میہ دوپ سیدِ پدِ چھکھ، ادہ ژیہ ہیو ورہ ہولے چھم نہ وچھمت۔”
"ادہ سا تہ ژھن سارۍ سے بلایہ۔ نیایی کتھ چھہ کرُن۔” امۍ وون اطمینانہ سان ہیو "آیہ نہ پانوانۍ بروبدی، پان ماریی کتھ چھیہ۔ بہ اژے اورۍ کاڈین منز واپس۔”
"ہیو تھوہ تھوہ، تور ہا دمے اژنہ۔ خبر ژیہ کیا بوزتھس بہ۔”
"وچھ کُس دیم نہ اژنہ۔ ہیو تیلہِ لجیا میانہِ اور اژنچ خبر زِ وۅنۍ لگی۔” امۍ وونم تھیکتھ۔
"ہیو دوپمے ہا، بہ چھسے نوکر۔ تل سا تھپھ۔” میہ گنڈس گلۍ "میہ نسا چھہ نہ افسانے لیکھن۔ انس بلایہ۔”
"ژہ کسو گوکھ افسانہ نہ لیکھن وول، ہونہہ” امۍ کورم طنز ہیو "بہ ہا لیکھناوتھ، بییہ تی یہ بہ یژھہ۔ چون مجال چھا نہ ونن۔”
"کورم کُس خطا” میہ دژ ڈیکس ژنڈ "یا ژہ بنوومکھ کردار تہ ییتہِ پیٹھہ ہور تام تھوومے ناو گابہ گندر۔” بہ آس سخ ہینہ "ادہ سا تہ ون کیا چھم لیکھن، ونُو؟”
"گیہ کتھ، وۅنۍ آکھ نا لیہ” امۍ گلنوو باز زینتھ ہیو کلہ۔
"ژہ ہا تراوکھ میہ ذلیل کٔرتھ، افسانہ نگارن اتھہِ ہا اسناوہم۔”
"کینہہ تہِ اسناوے نہ” امۍ وونم اسونہِ نرم دہانہ "ژہ مان صرف میانۍ اکھ کتھ۔”
"ہیم سا مچلکہ لیکھتھ۔ بد بتھس ہے کردار بنوومکھ۔” میہ وونس پھوشتھ۔
"ادہ ژہ چھکھ بڈہ لڑایہ گور۔ یتھہ پاٹھۍ ما اندِ۔ ہنا ہیچھ تاب تحمل” امۍ دژم داے۔
"ہتہ سا ہیوچھم تاب” میہ وونس دزتھ "ون سا کیا چھم کرُن۔”
"آ، بہ ونے۔ ژہ کر میہ سیتۍ رسا مسا۔”
"ہیو، بہ کرا ژیہ سیتۍ رسا مسا؟” میہ گنڈن ریہہ "پننس کردارس سیتۍ؟ یہ ہا گوو تاون۔”
"مسا کر” امۍ وون ژٹتھ ہیو "بہ تہِ چھس نہ سوۍ پونز زِ چانین رزہ درسن پیٹھ تلہ وۅٹہ تہ لتھوہ پان۔”
"ہیو کلہ دود ہا تلتھم۔ یہ کۅسا بلایہ کٔرم پانس اگادِ” میہ تراوۍ ہتھیار "ہتہ سا کورم رسا مسا۔ ون سا کرُن کیا چھم؟”
"کرُن چھے نہ کہنۍ۔ صرف یہ زِ بہ کرے تمہ آیہ رول یُتھ میون ناو ہمیشہ خاطرہ زندہ روزِ۔۔ فلانۍ کہانی ہند کردار گایہ گندر۔”
"گوو میہ چھہ چون نگارہ واین۔ ژہ علمن کھالن” میہ ترکراویس اچھ "ہیو گایہ گندرا، تمہ ہا چھے رایہ، بوزتھا۔ بہ ہا لیکھہ تمہِ آیہ افسانہ یُتھ میون ناو ژۅپارۍ شہرہ لبہِ۔ ژہ کۅسا پھۅپھس مج گوکھ؟”
"ہہ، ہہ،ہہ،ہہ” امۍ تروو ٹھہہ ٹھہہ اسن "میہ دوپ ژیہ چھے گوج۔۔ مگر ژہ چھکھ ژکہِ ژھوژ ڈون۔ کینہہ نبا کہنۍ نہ” یہ ونان ونان لوگ ژلنہِ۔
"ہیو ہیو، ژلان کوتو چھکھ؟ میہ دژس تھانتھرتھ کریکھ "کتھ بوزو، گابہ گندرا، کتھ بوزو” امۍ بوز نہ کہنۍ۔ یہ ہیوتن میانین اچھن دیدمانہ زنتہ ہواہس اندر تحلیل سپدُن۔ بہ اوسس اتھہ موران۔ تھپھ دمہس تہ کتھ تہ کمس۔ اتھۍ منز گیم امۍ سنز پھسرارے کنن۔۔ "میون نگارہ ہے وایہ ہکھ، چونے ناو کھسہِ ہے علمن زِ کیا زبر کردار چھن تخلیق کورمت۔ تتھ چھنے ژھنمت کردار سند نہ بوزُن۔ بیہہ تہ وۅنۍ قلم رٔٹتھ دٕینہِ۔”
اسے پسند کریں:
پسند کریں لوڈ کیا جا رہا ہے۔۔۔


text:
وادس منز چھپییہ م ح ظفر سندۍ کل شیہ غزل۔ زہ شمارہ 4، تریہ شمارہ 6 تہ اکھ شمارہ 12 کس گۅڈنکس حصس منز۔ ظفر سند غزل ہیوک نہ کانہہ مقبولیت حاصل کٔرتھ۔ اتھ متعلق چھہ اکس خطس منز شفیع شوق لیکھان "فکرِ ہند غلبہ تہ ہیژ ہند نویر (چھہِ) میہ ہوین پرن والین مکمل حض حاصل کرنس منز رکاوٹ بنان۔”
ظفر سنزِ شاعری منز چھیہ سوچک گۅبیر پیدہ کرنہ چہ کوششہ منز لفاظی پیدہ گژھان، یمہ کنۍ امۍ سندِ ادراکچ (دربافتچ) شدت اکثر راوان چھیہ۔ دویمین لفظن منز ونو زِ امۍ سندِ غزلچ کمزوری چھیہ یہ زِ یہ چھہ زیادہ کتھہ کران۔ وجارہ گی تہ وجودی دۅکھ چھہِ ظفر سنزِ شاعری ہنز غالب دلچسپی یمن ہندِ عرفان کس نتیجس منز یہ شاعری غم ناک بنان چھیہ۔
ظفرس نش اوس اکس آیڈیل شاعر سند سامانہ ۔۔ فکر تہ فن تشکیل پذیر سپدان۔ کُنہِ ساعتہ چھہ کانہہ جداگانہ شاعر ہمعصرن ہنز مقبولیت وچھتھ تہ تتھ غلط پاٹھۍ شاعری ہنز اظہاری کامیابی تصور کٔرتھ پسپا تہ عدم دلچسپی ہند شکار گژھان۔ شاید سپز ظفر سنز شاعری امی وہمچ شکار تہ امۍ لوب نہ سفرس پیٹھ جاری روزنک تہ پننۍ وتھ شیرنک موقعہ۔ کینہہ شعر:
وشنہِ سوچکۍ ترنۍ رنگ مہ وچھ
کانہہ تہِ منطق غلط ون مہ گژھ
پرژھ ژیہ کیا چھے پرژھن ژیتھ مہ رچھ
میانہِ ژھۅپہِ ہند صدا بن مہ گژھ
کال برمرتھ چھہ آمت ظفر
ازلہ ابدک نقش کھن مہ گژھ
ظفر ژہ تھاو سامہ وِتھ یہ سریہ لوسنک سمے
میہ ٲسۍ کلۍ تہ کٹۍ پرژھاں گٹین شبن سنبالہِ کُس
دوپکھ وجارہ چھی لیکھتھ ڈیکس ژہ پکھ پکان گژھ
میہ پرژھ نہ زانہہ تہِ نیجرن اما چمن سنبالہِ کُس
بہ چھس وجارہ وتن ہند تھکن اچھن منز ہیتھ
بیہ سۅکھ وبالۍ ژہین دول رٔٹتھ کراں ارزتھ
اگر ظفرن "مہ گژھ” ہوۍ داہ وہ غزل تہِ ونۍ متۍ آسہ ہن تس آسہِ ہے نٔوس کاشرس غزلس منز پنن اکھ مقام۔ میہ چھہ نہ معلوم ظفرن کرییا پننۍ شاعری سۅمبرنہِ ہندس صورتس منز شایع کنہ نہ۔۔